text:
ཨ་རིའི་སྲིད་འཛིན་རིམ་བྱོན་གྱི་ལོ་རྒྱུས་གནད་བསྡུས།
- །
- ལྷག་པ།, 17 ཟླ་དགུ་པ། 2014 14:22
- ། རྩོམ་རིག་མེ་ལོང༌།
རང་བྱུང་སྐྱེ་དངོས་ཀྱི་ཐོན་ཁུངས་ཕུན་སུམ་ཚོགས་ཤིང༌། མཚར་སྡུག་ཡིད་དུ་འོང་བའི་འབྱུང་ཁམས་ཀྱི་མཛེས་སྡུག་སྲིད་པའི་རྒྱན་དུ་ཀུན་ནས་བཀྲ་བ། ༼འཛམ་གླིང་གསར་པའམ༽ཡོངས་གྲགས་ཨ་མེ་རི་ཁ་ཞེས་འབོད་པའི་ཡུལ་གྲུ་ཆེན་པོ་འདི་ཉིད་ནི།སའི་གོ་ལའི་ཕྱེད་ནུབ་མའི་གཞུང་ཐིག་གི་རྒྱང་ཚད༣༦ནས༡༦༥བར་དང༌།
ཕྲེད་ཐིག་གི་རྒྱང་ཚད༥༥ནས་༨༥བར་རིམ་པར་ཆགས་ཡོད། དེ་ལས་འཛམ་གླིང་འདིའི་ཐོག་སྲིད་འབྱོར་རིག་གསུམ་གང་ཅིར་གཞན་དྲིང་མི་འཇོག་པའི་སྟོབས་ཤུགས་ཀྱི་མངའ་ཐང་ཆེན་པོ་ཞིག་བརྒལ་འཛིན་བྱེད་པ།༼ཨ་རི་མངའ་སྡེ་མཉམ་འབྲེལ༽ཞེས་སྙན་པའི་གྲགས་པ་ཆེས་ཤིན་ཏུ་ཆེ་བའི་རླབས་ཆེན་གྱི་རྒྱལ་ཁབ་འདི་ཉིད་ནི། གླིང་ཆེན་དེའི་དབུས་ཀྱི་སྲོག་རྩ་ལྟ་བུར་ཆགས་ཡོད། དེའང་འདས་པའི་མི་ལོ་ཉིས་བརྒྱ་ལྷག་གི་སྔ་རོལ་དུ། མི་གྲངས་ཆེས་ཉུང་ཤས་ཤིག་གིས(George Washington)ལྗོར་ལྗེ་ཝ་ཤིང་ཁྲོན་མཆོག ཨ་རི་མངའ་སྡེ་མཉམ་འབྲེལ་གྱི་སྲིད་འཛིན་དུ་ཐོག་མར་འོས་འདེམས་བསྐོ་བཞག་བྱས་ཤིང༌། ཝ་ཤིང་ཁྲོན་གྱིས་སྲིད་འཛིན་མངའ་གསོལ་གྱི་རྟེན་འབྲེལ་གསུང་བཤད་ནས།
རྒྱལ་ཡོངས་གྲོས་ཚོགས་སུ་གསུང་འཕྲིན། ཕྱི་ནང་གི་མི་སྣ་ཁག་ལ་མཇལ་འཕྲད་བྱེད་སྟངས་ཚུན་ཆོད་ཕས་བུ་ལ་གདམས་པ་ལྟར། ཁ་མིག་ཡར་ལྟོས་བྱ་ཡུལ་གྱི་ཞལ་ཏ་དང༌། སྲོལ་ཀ་ཆ་ཚང་ཞིག་གསར་བཞེངས་ཕྱི་རབས་སྲིད་འཛིན་རིམ་འབྱུང་གི་བགྲོད་ལམ་གང་ལེགས་ཤིག་ཕྱི་འཇོག་མཛད་ཡོད། དེ་རྗེས་ཨ་རིའི་རང་བཙན་ཁུངས་བསྐྱེལ་གྱི་ཡིག་ཆ་རྩོམ་སྒྲིག་བྱེད་པའི་རླབས་ཆེན་གྱི་ལས་འགན་ཕྲག་པར་བཞེས་རོགས། སྲིད་འཛིན་གཉིས་པ(John Adams)ལྗོན་ཨ་སྒྲམ་མཆོག་ཕེབས་ནས། གསར་བཞེངས་མཇུག་མ་གྲུབ་པའི་ཕོ་བྲང་དཀར་བོའི་ནང་ཨ་རིའི་རྒྱལ་ཁབ་ཀྱི་ཆབ་སྲིད་འཛིན་སྐྱོང་གི་ལས་གྲ་ཐོག་མར་གཉེར་ཞིང༌། དཔྱིས་རྒྱུད་དྲང་ཞིང་སྒམ་ཚུགས་ཆེ་བའི་བློ་གྲོས་ཀྱིས་ཕྱོགས་མཐའི་རྒྱལ་ཁབ་ཁག་ལ་འབྲེལ་ལམ་བྱས་པའི་སྲིད་སྐྱོང་གི་ལས་ལུགས་གྲགས་ཆེ། དེ་ནས་རང་བཙན་གྱི་ཡི་གེའི་ཕ་ཡབ་དུ་གྲགས་པ། སྐུ་ཞབས(Thomas Jefferson)ཐོ་མ་སི་ལྗ་ཧྥིར་སོན་མཆོག་གིས། སྤྱི་མཐུན་རང་ལུགས་པས་ཕྱི་རྒྱལ་འབྱོར་ལྡན་དག་ལ་ལད་ཟློས་བྱས་པའི་ལྟ་ཚུལ་ཐད། ངོ་རྒོལ་ཨ་རི་རང་ལུགས་ཀྱི་སྲོལ་ཀ་རྒྱུན་འཛིན་དར་སྤེལ་བྱས་པའི་ལོ་རྒྱུས་འགངས་ཆེ།སྤྱི་ལོ༡༧༩༠ཡས་མས་ཤིག་ནས(Abraham Lincoln)ཨ་བྷིར་ཧེམ་ལན་ཁུན་མཆོག་གིས་ཨ་རི་པས་བྲན་གཡོག་བཀོལ་སྤྱོད་བྱེད་པའི་སྲོལ་ངན་དང༌། མི་རིགས་དཀར་ནག་དབྱེ་འབྱེད་ཀྱི་ལྟ་ཚུལ། བུད་མེད་ཀྱི་ཐོབ་ཐང་བརྩི་མེད་བྱེད་པའི་ལམ་ལུགས་སོགས་མཇུག་བསྡུས་བཅོས་བསྒྱུར་ལེགས་བཅོས་གང་ལེགས་གནང་བ་དང་ཆབས་ཅིག རྒྱལ་ཁབ་ཀྱི་རྟའི་འགྲིམ་འགྲུལ་དེ་མཚོ་ལམ་གྱི་ནུས་ཤུགས་དང༌། དེའང་མཁའ་འགྲུལ་གྱི་ཕྱོགས་སུ་མདུན་སྐྱོད་ཀྱི་མགོ་བརྩམས་ཏེ།ཚན་རིག་པ་དང༌། གསར་གཏོད་པ། མྱུལ་ཞིབ་པ་སོགས། ཆར་རྗེས་ཀྱི་ཤ་མོ་ལྟར་བརྡོལ་ནས་ཁང་རྩེག་བཟོ་སྐྲུན་དང༌།བཟོ་གྲྭ། འཕྲུལ་ལས་སོགས་ཀྱི་ཐད་ཡར་སྐྱེད་རྣམ་པ་དགའ་རབ་བྱུང་སྟེ། སྐྱེས་ནས་ཡུན་རིང་མ་ལོན་པའི་རྒྱལ་ཁབ་ལོ་གཞོན་འདི་ཉིད་ཀྱིས་རྒྱལ་སྤྱིའི་ཐོག སྲིད་འབྱོར་རིག་གསུམ་གྱི་ས་ཁོངས་གཞན་ལས་ཆེ་བ་ཞིག་ཁེར་འཛིན་གྱི་མགོ་བསླངས། (WoodrowWilson)བོས་སྒྲི་རོས་བོལ་སོན་མཆོག་གིས་འཛམ་གླིང་སྤྱིའི་བདེ་དོན་ལ་དམིགས་པའི(Leagueof Nations)༼རང་དབང་རྒྱལ་འདུས་ལྷན་ཚོགས༽གསར་སྐྲུན་གྱི་འབྲས་བུར་ནོར་ཝེ་ཞི་བདེའི་བཟང་རྟགས་བཞེས་པ་དང༌།(Theodore Roosevelt)ཐེ་བོ་སྒྲོལ་རོས་ཟི་མཆོག་གིས་སའི་གོ་ལའི་ཕྱེད་ནུབ་མ་བརྒྱུད། རྒྱལ་སྤྱིའི་ཡུལ་སྲུང་སྟོབས་ནུས་ལ་བརྟེན་ནས་ཕྱི་རྒྱལ་ཡུལ་གྲུ་གཞན་གྱི་རྩོད་རྙོག་མང་བོ་ཞི་ལམ་ནས་འདུམ་འགྲིགས་མཛད་པའི་རྗེས་འབྲེལ་གཟེངས་བསྟོད་དུ་ནོར་ཝེ་ཞི་བདེའི་བྱ་དགའ་འབུལ་བཞེས་གནང་ཡོད་པ་དང༌།(Franklin D. Roosevelt) ཧྥི་རན་ཁི་ལེན་སྒྲིའི་རོས་ཟི་བེལ་གྲི་མཆོག་དང༌། དབྱིན་ཇིའི་སྲིད་བློན་བིན་སི་ཁྲོན་ཆོལ་ཆིལ།(Winston Churchill)ཨུ་རུ་སི་དམར་ཚོགས་ཀྱི་མགོ་གཙོ་ལྗོ་སི་ཧྥིའི་སི་ཏྲ་ལེན(JosephStalin)བཅས་འཛམ་གླིང་དམག་དོན་གྱི་ལོ་རྒྱུས་ནང༌། “Big Three”ཆེན་པོ་མི་གསུམ་དུ་གྲགས་པ་མཉམ་འཛོམས་ཀྱིས་རོས་ཟི་བོལ་གྲིའི་མཉམ་འབྲེལ་རྒྱལ་ཚོགས་བཞེངས་སྐྲུན་གྱི་དགོངས་པ་མངོན་དུ་འགྱུར་ཐབས་དང༌། འཇར་མན་གྱི་གཙོ་འཛིན་ཧིའི་གྲི་ལིས་འཛམ་གླིང་ཧྲིལ་བོར་མངའ་འོག་འཇུག་འདོད་ཀྱི་ཧམ་སེམས་ལ་རྡུང་རྡེག་ཚ་ནན་བཏང་སྟེ། གོ་ལ་ཟླུམ་པོའི་ལས་དབང་གི་བདེ་སྡུག་ཐད་ལོ་རྒྱུས་ཀྱི་དོན་རྙིང་ཆེ་བའི་གྲོས་གནད་མང་བོ་ཞིག་གི་ཐོག་ནུས་པ་བཏོན་ཡོད་པ་དང༌། དེ་བཞིན(John F. Kennedy)ལྗེ་ཨེ་ཧྥོས་ཁེ་གཙོ་བོར་གྱུར་པའི་སྲིད་འཛིན་རིམ་པས་འཛམ་གླིང་ནང་དར་ཁྱབ་ཏུ་སོང་བའི་དམར་པོའི་ལྟ་སྤྱོད་ལ། དངོས་ཤུགས་བརྒྱུད་གསུམ་གྱི་ཐབས་ཇུས་སྣ་ཚོགས་པ་ཤིག་ཕྱག་བསྟར་གནང་ནས། ལྟ་བ་དེ་ཉིད་སྒོ་ཀུན་ནས་འགོག་རྒོལ་ཉམས་དམོད་པར་བྱས་པ་སོགས།
མདོར་ན། སྲིད་འཛིན་དེ་དག་གིས་རང་གི་རྒྱལ་ཁབ་ཀྱི་མངའ་དབང་ཐད། ཞི་དྲག་གྲུང་གསུམ་གྱི་སྲིད་ཇུས་སྣ་ཚོགས་ཞིག་ལག་ལེན་མཛད་ནས། དམག་འཁྲུགས་དང༌། མེ་སེར་ནང་འཁྲུགས། མི་རིགས་དཀར་ནག་དབྱེ་འབྱེད་ཀྱི་འཐབ་རྩོད། དཔལ་འབྱོར་གྱི་ཐོག་ལྡིབ་སོགས་དཀའ་རྙོག་མང་བོ་ཞིག་གཙང་སེལ་ཐོགམངའ་སྡེ་མཉམ་འབྲེལ་གྱི་རྒྱལ་ཁབ་འདི་ཉིད་ཀྱི་གོང་བུ་སྲ་བརྟན་རྒྱ་བསྐྱེད་གནང་བའི་སྐོར་དང༌། འགྲོ་བ་མིའི་ཐོབ་ཐང༌། རང་དབང༌། ཞི་བདེ། མང་གཙོ་བཅས་རྒྱལ་སྤྱིའི་བདེ་སྡུག་གི་ཐད་དུའང༌། ལེགས་ཉེས་སྟངས་འཛིན་གྱི་ཐུགས་ཁུར་དང༌། རྒྱབ་སྐྱོར་ཕྱག་ལས་ཇི་ལྟར་གནང་དང༌། གནང་བཞིན་པའི་དཀྱེལ་ཡངས་དགོངས་ཟབ་ཀྱི་མཛད་སྤྱོད་སོགས། བོད་ཀྱི་འཐབ་རྩོད་ལའང་ཉེ་བར་མཁོ་བའི་ཞལ་ཏ་དང༌། མིག་ལྟོས་བཟང་རིགས་མང་བོ་ཞིག་ལེན་དུ་ཡོད་པ་གོར་མ་ཆགས་སྟབས།སྲིད་ལུགས་གཙོ་བོར་གྱུར་པའི་ཨ་རིའི་སྲིད་འཛིན་རིམ་པའི་ལོ་རྒྱུས་རྙིང་བཏུས་འདི་བཞིན་ཕྱོགས་བསྒྲིགས་ཞུས་པ་ཞིག་ཡིན།
ཟུར་ཞུ་ཡི་གེ་འདི་རྩོམ་སྒྲིག་ཚར་རྗེས། ངས་གྲོགས་འགའ་ལ་དེ་ལུགས་བཤད་པར། ཅིག་གིས་ཤག་ཁུ་སི་པེར་ཨར་ནམ་མཁའ་རེད། ཨ་རིའི་སྲིད་འཛིན་མཐོ་གང་རེད། ཅེས་བཤད་སྟབས། དེ་ལ་བདེན་ངེས་ཀྱི་ཆ་ཤིག་ཡོད་པར་རྟོགས་ནས་པར་སྐྲུན་བྱ་རྒྱུ་རེ་ཞིག་ཅམ་འཇོག་བྱས་ཤིང༌། དེ་རིང་ཁྲིམས་ལུགས་མཁས་པ་བློ་བཟང་སེང་གེ་མཆོག་ལ། བོད་གཞུང་སྲིད་འཛིན་དུ་འོས་འདེམས་རྒྱལ་ཁ་ཐོབ་པའི་གསར་གནས་དྲྭ་ངོས་ནས་ཤེས་རྟོགས་བྱུང་བ་འཕྲལ། དེ་ལ་རྟེན་འབྲེལ་གྱི་གནད་ཅིག་ཀྱང་ཡོད་པར་མཐོང་ནས་ཁ་བརྡ་དྲྭ་ཐོག་ཏུ་རིམ་འགོད་ཞུ་རྒྱུའི་ངལ་བ་དང་ལེན་ཞུས་པ་ཞིག་ཡིན། བོད་རྒྱལ་ལོ༢༡༣༨ཕྱི་ལོ༢༠༡༡ཟླ༣ཚེས༡༣ལ། ཨ་རི་རྒྱལ་གཅེས་སྲང་ལམ་གྱི་རང་ཤག་མེ་ཏོག་གི་དགའ་ཚལ་ཡིད་དུ་འོང་བ་ཞིག་ཡོད།
ལྗོར་ལྗི་ཝ་ཤིང་ཁྲོན།
(George Washington)ཨ་རི་མངའ་སྡེ་མཉམ་འབྲེལ་གྱི་སྲིད་འཛིན་དང་བོ། སྤྱི་མཐུན་རང་ལུགས་པ། (༡༧༨༩–༡༧༩༧)།དམག་དཔོན་གྱི་སྙིང་སྟོབས་དང་ཆབ་སྲིད་ཀྱི་མཁྱེན་རྩལ་ཟུང་འབྲེལ་ཐོག དབྱིན་ཇིའི་རྒྱལ་ཁོངས་ཀྱི་གཞིས་ཆགས་ཁག་བཅུ་གསུམ་རྒྱལ་ཁབ་གསར་བ་ཞིག་གི་ངོ་བོར་གཅིག་བསྒྲིལ་མཉམ་འབྲེལ་བཏང་སྟེ།མ་འོངས་སྲིད་འཛིན་དག་གི་ཆེད་དུ་ཆབ་སྲིད་འཛིན་སྐྱོང་གི་སྲོལ་བཟང་ཞལ་ཏ་དང༌། ཁ་མིག་ཡར་ལྟོས་ཀྱི་ཚད་གཞིར་འོས་པའི་གཤིས་སྤྱོད་དྲ་མ་དེ་འདྲ་ཕྱི་འཇོག་མཛད་ཅིང༌།སྐུ་ཚེིའི་འཕེན་པ་རྫོགས་རྗེས༼ཐོག་མར་དམག་འཁྲུགས་ཀྱི་ནང་དང༽། ༼ཐོག་མར་ཞི་བདེ༽། ༼ཐོག་མར་རྒྱལ་ཁབ་ཀྱི་སེམས་ནང་གནས་པ༽། ཞེས་སྐུ་ཚེ་ཧྲིལ་བོའི་ལོ་རྒྱུས་དང་འབྲེལ་བའི་ཁྱད་ཆོས་གསུམ་གྱི་སྒོ་ནས་བསྟོད་བསྔགས་བྱས་ཡོད། ཁོང་གི་ལྡོག་མིང་ལ༼རྒྱལ་ཁབ་ཀྱི་ཕ་ཡབ༽ཅེས་འབོད། ལྗོར་ལྗི་ཝ་ཤིང་ཁྲོན་མཆོག་ནི། སྤྱི་ལོ༡༧༣༢ལོའི་ཟླ༡ཚེས༢༢ཉིན།བིར་ལྗི་ནེ་ཡ(Virginia)ས་ཁུལ་གྱི་ས་བདག་དང༌། རྩི་ཤིང་སྐྱེད་འཛུགས་མཁན་ཞིག་གི་རྒྱུད་དུ་སྐུ་འཁྲུངས།དགུང་གྲངས་བཅུ་གཅིག་ཐོག་ཡབ་འདས་གྲོངས་སུ་སོང་སྟངས། རང་གི་གཅེན་པོ་ལོ་རིན་སི་ཞེས་འབོད་པའི་ལྟ་སྐྱོང་རོགས་རམ་འོག་ནར་སོན། ཁོང་གིས་སྔོན་འགྲོའི་འབྲི་ཀློག་དང་ཨང་རྩིས་ཙམ་ཐུགས་སྦྱོང་བྱས་པ་ལས། མཐོ་སློབ་སོགས་འགྲིམས་མ་མྱོང༌། ཨང་རྩིས་ཀྱི་ལག་རྩལ་གྱིས་རང་ཉིད་སྔ་མོ་ཞིག་ནས་ས་བརྟག་མཁན་ནམ། ས་ཚད་འཇལ་མཁན་དང་ས་བཀྲ་བཟོ་བའི་ལས་སུ་ཁྲིད་ཡོད། ཁོང་དགུང་གྲངས་བཅུ་ཡས་མས་ཤིག་ལས་མ་སོན་པའི་ལོ་ན་ཕྲ་མོའི་དུས་ནས། གཞིས་ཀ་ཆགས་མ་མྱོང་བའི་མི་མེད་ལུང་སྟོངས་ཀྱི་བིར་ལྗི་ནི་ཡའི་བྲག་ཟུར་སྔོན་སྔོན་མོའི་རི་ཚོགས་ལ་བརྟག་པ་མཛད་ཅིང༌། སྤྱི་ལོ༡༧༥༢ལོར་ས་གནས་ཀྱི་དམག་དཔུང་ནང་ཞུགས་ཏེ། ཨོ་ཧ་ཡོ་ས་ཁུལ་གྱི་གཙང་བོའི་གྲོང་སྡེ་ཞེས་པའི་ནང༌། དབྱིན་ཇི་དང་ཧྥ་རན་སིས་ས་རྩོད་དམག་འཁྲུགས་ཀྱི་ཐོག་ཕེབས་ནས། རང་སྲོག་བློས་གཏོང་གིས་འཐབ་འཛིངས་དྲག་པོ་བྱས་ཏེ་ས་ཁུལ་དེ་བཞིན་དབྱིན་ཇིར་ཐོབ་པའི་རོགས་དན་བྱས་ཡོད། རང་ཉིད་ཀྱི་ཉམས་མྱོང་ཕྱོགས་སྡེབ་ཀྱི་རྩིས་གསར་ཞིག་པར་སྐྲུན་ཞུས་པ་ནས་བཟུང༌། མཚན་སྙན་དར་ཁྱབ་ཆེན་པོ་བྱུང་འདུགདགུང་ལོ་ཉི་ཤུ་རྩ་དྲུག་ཐོག བིར་ལྗི་ནེ་ཡའི་མི་མང་རྣམས་ཀྱིས་༼གྲོང་མིའི་ཁང་བ༽ཞེས་པའི་ཁྲིམས་བཟོ་ལྷན་ཚོགས་སུ་འདེམས་བསྐོ་བྱས།སྤྱི་ལོ༡༧༥༩ལོར། ཁྱོ་ག་དང་ཁ་གྱེས་པའི་བུད་མེད་ཕྲུ་གུ་གཉིས་ཅན། འབྱོར་ལྡན་མ་མར་ཏ་བྷྲེན་རེ་ཇི་ཁ་གྲིའི་སི(MarthaDandridge Custis)ཞེས་པ་དང་མཉམ་པོར་གཉེན་སྒྲིག་བྱས། མོན་ཏྲི་བིར་ནོན(Mount Vernon)དུ་ཁྱིམ་ཚང་གི་གཞིས་ཀ་གསར་དུ་བཅས། གྲོང་གསར་གྱི་ཁྲིམས་བཟོ་བ་ཞིག་ཡིན་པའི་ཆ་ནས། དྲང་བདེན་མ་ཡིན་དབྱིན་ཇིའི་ཁྲིམས་ལུགས་ལ་ངོ་རྒོལ་གྱི་བསྒྲགས་གཏམ་ཐེངས་མང་སྤེལ་ཞིང༌། སླད་མར་གླིང་ཆེན་གྱི་གྲོས་ཚོིགས་དང་གཉིས་ཀྱི་བིར་ལྗི་ནི་ཡའི་འཐུས་ཚབ་ཀྱང་གནང་ཡོད། ཚོགས་འདུ་དེ་དག་གིས་གླིང་ཆེན་ཡོངས་ཀྱི་དམག་དཔུང༌།དབྱིན་ཇི་དང་རྒྱབ་འགལ་ལྡོག་ཕྱོགས་ཀྱི་ལམ་དུ་སྣེ་ཁྲིད་བྱས་ཤིང༌། ཁོང་གིས་དམག་གི་སྒྲིག་ཆས་སྤྲས་ནས་ཚོགས་འདུ་དེ་དག་གི་ནང་ཕེབས་པས། སྤྱི་ལོ༡༧༧༥ལོར་ཚོགས་འཐུས་སྤྱི་མོས་དགུང་ལོ་ཞེ་གསུམ་ལ་ཕེབས་པའི་ན་གཞོན་དེ་ཉིད། གླིང་ཆེན་ཡོངས་ཀྱི་ཆེས་མཐོའི་དམག་གི་སྤྱི་ཁྱབ་བཀོད་འདོམས་པར་བསྐོ་བཞག་གནང༌། ཁོང་དམག་གི་དབུ་ཁྲིད་དུ་བདམས་ཐོན་རྒྱལ་ཁ་དེས། ཨ་རི་ལྷོ་ཕྱོགས་པ་ཚོ་ཨ་རི་ནུབ་ཕྱོགས་པ་དག་གིས་སྣེ་ཁྲིད་པའི་གསར་བརྗེ་ངོ་རྒོལ་གྱི་དམག་འཁྲུགས་ནང་མཉམ་སྐྱོད་ཡོང་བའི་ཤུགས་རྐྱེན་སྣོན་མ་ཞིག་ཐེབས་པ་རེད། ཝ་ཤིང་ཁྲོན་གྱིས་གླིང་ཆེན་ཡོངས་ཀྱི་དམག་དབང་དེ་ཉིད་འཆང་སྟེ། ལོ་བར་དྲུག་གི་རིང་དབྱིན་ཇིའི་དམག་ཤུགས་ལ་ཁ་ཐད་ཀྱི་གཡུལ་འཐབ་དྲག་པོ་གནང༌། རང་བཙན་རྩོད་ལེན་གྱི་གཡུལ་ངོ་དེ་དག་ནང༌། ཁོང་གི་དམག་དཔུང་ལ་ཕམ་ཉེས་ཀྱི་དཀའ་སྡུག་ཐེངས་མང་བྱུང་མྱོང་ལ། གལ་གནད་ཅན་གྱི་རྒྱལ་ཁའང་མང་བོ་ལེན་མྱོང་བ་རེད། སྤྱི་ལོ༡༧༨༡ཟླ༡༠ཚེས༡༩ཉིན། ཧྥ་རན་སིའི་རོགས་རམ་ལ་བརྟེན། ཁོང་གིས་སྣེ་ཁྲིད་པའི་དམག་དཔུང་གིས། བིར་ལྗི་ནི་ཡའི་ཡོར་ཁི་ཁྲོན(Yorktown)ཞེས་པར་དགྲ་བོའི་ཕྱོགས་ཁག་མཐའ་ནས་བསྐོར་ཏེ།བཙན་གནོན་གྱི་གཡུལ་ལས་རྣམ་པར་རྒྱལ། དེ་ནས་ལོ་གཉིས་ཀྱི་རྗེས་སུ་ཁོང་དམག་རུ་ལས་རྒས་ཡོལ་སྔར་ལམ་སྐུ་སྒེར་གྱི་འཚོ་བར་ཕྱིར་ལོགདབྱིན་ཇི་དང་ཝ་ཤིང་ཁྲོན་གཉིས་པར་ཞི་ཆིངས་བཞག་ནས་ལོ་དྲུག་རིམ་པས་འདས། དུས་ཚོད་དེའི་ནང་སྔོན་མའི་གཞིས་ཆགས་ཁག་ཕྱོགས་བསྒྲིལ་གྱིས་མངའ་སྡེ་ཁག་ལ་དབང་ཆ་སྒེར་བདག་ཡོད་པའི་ཡིག་ཆ་ཞིག་གཏན་འབེབས་ལག་བསྟར་བྱས་པ། དཔེར་ན། མངའ་སྡེ་སོ་སོར་རང་ཉིད་ཀྱི་ཤོག་དངུལ་པར་འགྲེམས་བྱས་པ་དང༌། འཐུས་ཚབ་སྤྱི་མཐུན་གྲོས་ཚོགས་སུ་གཏོང་བ་ལས།རྒྱལ་ཁབ་ཀྱི་འཛིན་སྐྱོང་གཙོ་འཛིན་དེ་འདྲ་མི་འདུག འོན་ཏེ། ཁྲིམས་བཟོ་ལྷན་ཚོགས་དེར་དཔྱ་ཁྲལ་བསྡུ་རུབ་བྱེད་པའི་དབང་ཚད་མེད་པ་དང༌། མངའ་སྡེ་དང་སྤྱི་མཐུན་སྲིད་གཞུང་གཉིས་ཀས་ཨ་སྒོར་ས་ཡ་མང་བོ་ཞིག གསར་བརྗེ་ངོ་རྒོལ་གྱི་དམག་གྲོན་དུ་བཏང་བའི་སྐྱིན་ཚབ་སྤྲོད་ཐུབ་ཀྱི་མེད་པ་དང༌།མི་མང་ནང་འཁྲུགས་ཀྱི་མགོ་ལངས་ནས་མངའ་སྡེ་རྣམས་ཀྱི་གནས་སྟངས་གཅིག་ལས་གཅིག་ལྷག་སྐྱོ་བོར་ཆགས་པས།རྒྱལ་ཁབ་ཅིག་གི་ངོ་བོར་གནས་རྒྱུ་དེ་ཧ་ཅང་གི་དཀའ་ངལ་ཆེན་པོ་ཞིག་འོག་ཚུད་འདུག དེར་བརྟེན། སྤྱི་ལོ༡༧༨༧ལོར་འཐུས་མི་ཚང་མ་སྤེ་ལ་སྒྲོ་སྤེའི་ཡ(Philadelphia)མཉམ་འཛོམས་ཐོག དཀའ་ངལ་དེ་རིགས་སེལ་ཐབས་གྲོས་བསྡུར་ཐག་གཅོད་བྱས།ཝ་ཤིང་ཁྲོན་མཆོག་བིར་ལྗི་ནི་ཡའི་འཐུས་ཚབ་གནང་སྟེ། གལ་གནད་ཅན་གྱི་ལྷན་ཚོགས་དེའི་ཐོག་ཕེབས་ཤིང༌། ལྷན་ཚོགས་ནས་ཁོང་ཚོགས་འདུའི་དབུ་བཞུགས་སུ་འདེམས་བསྐོ་བྱས། ཚོགས་འདུ་དེ་ཟླ་བཞིའི་རིང་སྐོང་ཚོགས་ཀྱིས་ཨ་རི་མངའ་སྡེ་མཉམ་འབྲེལ་གྱི་རྩ་ཁྲིམས་གཏན་འབེབས་མ་ཟིན་བཏབ།ཡིག་ཆ་དེས་སྤྱི་མཐུན་སྲིད་གཞུང་གི་དབང་ཤུགས་དང་བཀོད་དབྱིབས་ཏེ། སྤྱི་མཐུན་ཁྲིམས་ཁྲིམས་ཁང་གི་བརྒྱུད་རིམ་དང༌།ཁྲིམས་བཟོ་ལྷན་ཁང༌། སྲིད་འཛིན་ཁང་བ་བཅས་གཏན་འབེབ་མཛད་པ་དང༌། དེ་ཉིད་ད་ལྟའི་སྲིད་གཞུང་གི་རྨང་གཞིར་ཆགས་ནས།མུ་མཐུད་ལག་བསྟར་ཞབས་འདེགས་ཞུ་བཞིན་པ་རེད། སྐབས་དེར་མངའ་སྡེ་དགུའི་སྲིད་གཞུང་གིས་གྲོས་གཏན་དེར་གུས་བརྩི་དང་ལེན་གྱིས།སྤྱི་མཐུན་སྲིད་གཞུང་གསར་བའི་ནང་འཛུལ་ཞུགས་བྱས་པ་དང༌། རྩ་ཁྲིམས་དེ་ཉིད་ཀྱི་ལམ་སྟོན་རྗེས་འབྲིངས་འོགསྤྱི་ལོ༡༧༨༩ལོར་མངའ་སྡེ་སོ་སོས་སྲིད་འཛིན་འདེམས་སྐོ་བྱེད་མཁན་གྱི་འཐུས་ཚབ་འོས་འདེམས་གནང་སྟེ།འཐུས་ཚབ་རེས་འོས་ཤོག་གཉིས་རེ་འཕངས་པར། ལྗོར་ལྗི་ཝ་ཤིང་ཁྲོན་མཆོག་ལ་འོས་གྲངས༦༩ཐོབ་སྟེ།སྲིད་འཛིན་དང༌། ལྗོན་ཨ་བྷྲམ་མཆོག་ལ(John Adams)འོས་ལྷག་མཐོ་ཤོས་ཐོབ་སྟེ། སྲིད་འཛིན་གཞོན་པར་འདེམས་ཐོན་བྱུང་འདུགལོ་བཞིའི་རྗེས་ཁོང་གཉིས་ཆ་སླར་ཡང་སྲིད་འཛིན་བགྲེས་གཞོན་དུ་བདམས་ཐོན་བྱུང་ཞིང༌། སྲིད་འཛིན་རིམ་ཕེབས་ཀྱི་གྲས་ནས་སྤྱི་མོས་མགྲིན་དབྱངས་གཅིག་གྱུར་གྱིས་སྲིད་འཛིན་དུ་བསྐྱར་འདེམས་བྱུང་བ་ནི།ཝ་ཤིང་ཁྲོན་གཅིག་པུ་དེ་ཡིན་པར་གྲགས། ཝ་ཤིང་ཁྲོན་ཐོག་མར་སྲིད་འཛིན་དུ་འོས་འདེམས་བྱུང་རྗེས།ཆིབས་རྟ་དང་མཚོ་གྲུ་བརྒྱུད་ནོས་ཡོག་གྲོང་ཁྱེར་དུ་སྲིད་འཛིན་མངའ་གསོལ་གྱི་རྟེན་འབྲེལ་མཛད་སྒོར་ཕེབས་ཤིང༌།དེ་རྗེས་ནོས་ཡོག་དེ་བཞིན་རྒྱལ་ཁབ་ཀྱི་རྒྱལ་སར་ཆགས། ལོ་རྗེས་མའི་ནང་རྒྱལ་ས་དེ་འཕྲལ་སེལ་སྤེ་ལ་བྷྲོ་སྤེའི་ཡར་གནས་སྤོས་པ་དང་ཆབས་ཅིགཁོང་གིས་གཏན་འཇགས་རྒྱལ་ས་བཞེངས་སྐྲུན་གྱི་འཆར་བཀོད་གནང་རོགས་ཞུས་པ་དང༌། སྲིད་འཛིན་མཛད་འགན་མཇུག་མ་གྲུབ་པའི་སྔ་རོལ་དུ།སྤྱི་མཐུན་སྲིད་གཞུང་དེ་བཞིན་གྲོང་ཁྱེར་དེ་གར་གནས་སྤོས་ནས། གྲོང་ཁྱེར་གྱི་མིང་དུའང་ཝ་ཤིང་ཁྲོན་ཞེས་ཁོང་བར་ཆེ་བསྟོད་ཀྱི་ཚུལ་མིང་བཏགས་པ་ཞིག་རེད།ཁོང་ཨ་རི་མངའ་སྡེ་མཉམ་འབྲེལ་གྱི་སྲིད་འཛིན་དང་བོ་དེ་ཡིན་པའི་ཆ་ནས། འབྱུང་འགྱུར་སྲིད་འཛིན་དག་རྗེས་འབྲིངས་མིག་ལྟོས་བྱ་ཡུལ་གྱི་དཔེ་ཚད་དང་ཞལ་ཏ་དེ་འདྲ་གནང་བ།དཔེར་ན། མགྲོན་པོ་དང་མཇལ་འཕྲད་སྐབས། ལམ་སེང་ཕྱི་ལོགས་སུ་ཕེབས་ནས། དབུ་གུག་ནས་གུས་བཀུར་བྱེད་ལུགས་ཀྱི་རྣམ་འགྱུར་དང༌།ལག་འཇུ་བྱེད་སྟངས། བཀའ་དྲུང་ཚོགས་འདུ་ནས་དཀྱུས་མའི་སློབ་སྟོན་ཞུ་བ་སོགས། ད་ལྟའང་མཛད་འཆར་གྱི་སྙིང་བོ་ལྟ་བུར་འཛིན་བཞིན་པ་རེད།དེ་བཞིན་ཁོང་གིས་ཇི་ལྟར་བྱས་ནས་ཆིངས་ཡིག་གྲོས་མཐུན་འཇོག་སྟངས། ཁྲིམས་ཡིག་གང་ཞིག་གི་དབང་གིས་བཀག་རྒྱ་གཏོང་ལུགས།དཔེོར་ན། ཆེས་མཐོའི་ཁྲིམས་དཔོན་ལ་མཐའ་གཅིག་ཏུ་ལོ་ན་མཐོ་ཤོས་དེ་མ་དགོས་པར། ཁྲིམས་དཔོན་དགུ་ལས་འོས་ལྡན་སུ་ཞིག་ཕེབས་ཀྱང་ཆོག་པ།སྲིད་འཛིན་ནས་རང་གི་སློབ་སྟོན་པར་སུ་ཞིག་ཐད་ཀར་བདམས་ཀྱང་འདེམས་དབང་ཡོད་པ། སྲོལ་རྒྱུན་གྱི་གཏམ་བཤད་སྤེལ་ལུགས་སོགས།མདོར་ན། ཁོང་གིས་སྲིད་འཛིན་མངའ་གསོལ་གྱི་རྟེན་འབྲེལ་གཏམ་བཤད་ནས། མངའ་སྡེ་མཉམ་འབྲེལ་གྱི་ཚོགས་ཆེན་འཕྲིན་སྐུར།སྲིད་འཛིན་གསར་རྙིང་གི་དབང་ཆ་སྤྲོད་ལེན་སོགས་ཀྱི་ལམ་སྲོལ་གཏན་འབེབས་ཞུས་པས་མ་ཚད། སྤྱི་མཐུན་ཁྲིམས་དཔོན་ཐོག་མར་བསྐོ་བཞག་དང༌།ཁྲིམས་ཡིག་ཕྱག་རྟགས་བསྐྱོན་ལུགས། སྲིད་གཞུང་གི་སྔོན་འགྲོའི་ཞབས་འདེགས་དངུལ་དང་དངུལ་ཁང་གི་འགྲོ་སྟངས།ཡུ་རོབ་རྒྱལ་ཁབ་དང་ཨ་རིའི་བར་འཐབ་འཁྲུགས་མ་དགོས་པའི་ཐབས་ཇུས་རྒྱུན་འཁྱོངས་གནང་འདུགཁོང་སྲིད་དོན་གྱི་ཚོགས་པ་མང་བོར་ཐུགས་མ་དགྱེས་མོད། རང་གིས་སྲིད་འཛིན་ཀྱི་ལས་འགན་ཁུར་རྒྱུན་རིང༌།སྤྱི་མཐུན་རང་ལུགས་དང་ལྟ་སྤྱོད་མ་མཐུན་པའི་སྲིད་དོན་ཚོགས་པ་མང་བོ་ཞིག་ཀྱང་བྱུང་འདུགདེ་ལྟར་ཁོང་གིས་ལོ་བར་བརྒྱད་རིང་མིག་དཔེར་འོས་པའི་སྲིད་འཛིན་གྱི་ལམ་སྲོལ་གསར་བ་དང༌།མཛད་འགན་ཡོངས་རྫོགས་རྒྱལ་ཁའི་ངང་མཇུག་གྲུབ་སྟེ་རང་ཉིད་ཀྱི་ལྕམ་དང་མཉམ་པོར། སྤྱི་ལོ༡༧༩༧ལོར་གཞིས་ཀ་མོན་གྲི་བིར་ནོན་དུ་བགྲེས་ཡོལ་ལ་ཕེབས་ཤིང༌།གནམ་གཤིས་ཧ་ཅང་སྐྱོ་བོའི་ནང་ཆིབས་རྟ་ཞོན་ནས་རང་གི་ས་ཆ་དང༌། དངོས་ཟོག་ཁག་ལ་ལྟ་སྐོར་ཡུན་རིང་བྱས་རྐྱེན།མིད་པའི་ནད་གཞི་དཀྱུས་མ་ཞིག་གིས་ཟིན་པ། ཇེ་སྡུག་ཏུ་སོང་སྟེ་སྨན་པ་དག་གིས་ལུས་ཀྱི་ཁྲག་ཤུགས་ཐེངས་གསུམ་ཙམ་འཐེན་པ་སོགས།གསོ་བཅོས་ཀྱི་ཐབས་ཤེས་ཡོད་དགུ་བཏོན་རུང༌། དྲག་སྐྱེད་མ་བྱུང་བར་སྤྱི་ལོ༡༧༩༩ལོའི་ཟླ༡༢ནང་འདས་གྲོངས་སུ་སོང་འདུགཁོང་ནི་བྲན་གཡོག་ཧ་ཅང་མང་བོ་ཡོད་པའི་ཕྱུག་ཆེན་ཞིག་ཡིན་མོད། རང་ཉིད་ཀྱིས་བཀོད་མངགས་ཞལ་ཆེམ་ལྟར།ལྕམ་མར་ཏ་མཆོག་སྐུ་གཤེགས་རྗེས་བྲན་གཡོག་ཚང་མར་རང་དབང་གློད་གྲོལ་བཏང་འདུག
ལྗོན་ཨ་བྷྲམ།
(John Adams)ཨ་རི་མངའ་སྡེ་མཉམ་འབྲེལ་གྱི་སྲིད་འཛིན་གཉིས་པ། སྤྱི་མཐུན་རང་ལུགས་པ། (༡༧༩༧-༡༨༡༠)ལྗོན་ཨ་བྷྲམ་མཆོག་གིས་ཨ་རི་མངའ་སྡེ་མངའ་སྡེ་མཉམ་འབྲེལ་གསར་བཞེངས་དང༌། དེ་ཉིད་བདེ་འཇགས་རྒྱུན་རིང་འཚོ་གནས་ཐུབ་པར་དམིགས་བཀར་གྱི་མཛད་རྗེས་ཤིག་བསྐྲུན་ཡོད།ཁོང་ནི་སྲིད་འཛིན་ཝ་ཤིང་ཁྲོན་མཆོག་གི་རྒྱུན་འཛིན་ནམ། དེ་ཉིད་ཀྱིས་ལམ་སྟོན་གནང་བའི་གལ་ཆེན་གྱི་རྒྱལ་དོན་གཙུག་བཅིངས་གནང་མཁན་ཞིག་རེད།ཁོང་གིས་རང་གི་རྒྱལ་ཁབ་དེ་བཞིན་ཧྥ་རན་སིའི་དམག་འཁྲུགས་ལས་གཡོལ་བའི་ཐབས་ཤེས་རོགས་དན་གང་ལེགས་གནང་སྟེ།རྒྱལ་ཁབ་ཀྱི་རྨང་གཞི་ཕྱོགས་ཡོངས་ནས་སྲ་བརྟན་ཚགས་ཚུད་ཡོང་ཐབས་འབད་བརྩོན་ལྷོད་མེད་ཞུས་འདུགལྗོན་ཨ་བྷྲམ་མཆོག་ནི་སྤྱི་ལོ༡༧༣༥ལོ་ཟླ༡༠ཚེས་༣༠ཉིན། མ་སེ་ཆོས་སེའི་དབྱིན་ཇིའི་མངའ་ཁོངས་ཀྱི་གཞིས་ཆགས་བྷིན་རན་ཁྲི་རིས་ཏེ།ད་ལྟའི་ཁོན་སིའི་ཞེས་འབོད་པའི་ས་གནས་སུ། གོ་བཟོ་དང་ཞིང་ལས་སོ་ནམས་པ་ཞིག་རྒྱུད་དུ་སྐུ་འཁྲུངས།ལྡོག་མིང་ལ་༼ཨ་རིའི་རང་བཙན་གྱི་ཕ་ཡབ༽ཞེས་འབོད། དཔེ་དེབ་ཀློག་སྦྱོང་དང༌། རི་དྭགས་རྔོན་པ།མཚོ་གྲུ་བཟོ་གཏོང༌། ཤེལ་རྡོའི་རིགས་ཀྱི་རྩེད་ཆས་སོགས་ནི། ཁོང་དགས་མོས་ཆེ་སའི་གཤིས་སྤྱོད་ཡིན་འདུགསྤྱི་ལོ༡༧༥༥ལོར་སྙན་གྲགས་ཅན་གྱི་སློབ་ཆེན་ཧ་ཝར་སྒྲིའི་ནང༌། ལོ་བར་བཅུ་གཉིས་རིང་གི་ཁྲིམས་ལུགས་སློབ་སྦྱོང་མཐར་ཕྱིན།དེ་ནས་མ་སེ་ཆོས་སིའི་ཁྲིམས་བཟོ་ལྷན་ཚོགས་སུ་ཁྲིམས་དོན་ཞབས་འདེགས་ཞུས། ཧྥེ་ལ་སྒྲོ་ཧྥེ་ཡར་སྐོང་འཚོགས་བྱས་པའི་གྲོས་ཚོགས་དང་གཉིས་ཀྱི་ཚོགས་འཐུས་སུ་ཕེབས་ནས།གཞིས་ཆགས་རྣམས་ལ་དབྱིན་ཇིའི་འོག་ནས་རང་བཙན་རྩོད་ལེན་སེམས་ཤུགས་བསྟུན་མར་སྤེལ་ཞིང༌།ཁོང་གི་དགོངས་འཆར་ལྟར་ཝ་ཤིང་ཁྲོན་གླིང་ཆེན་གསར་བའི་དམག་དཔུང་གི་སྤྱི་ཁྱབ་བཀོད་འདོམས་པར་བསྐོས་པ་དང༌།ཨ་རིའི་རང་བཙན་ཁུངས་སྐྱེལ་གྱི་ཡིག་ཆ་རྩོམ་པའི་རོགས་དན་ཀྱང་མཛད། ངོ་རྒོལ་དམག་འཁྲུགས་ཀྱི་སྐབས།ཁོང་ཡོ་རོབ་ཁུལ་དུ་ཧྥ་རན་སིའི་ཨ་རིའི་དོན་གཅོད་དང༌། དམག་འཁྲུགས་མཇུག་གྲུབ་རྗེས་ནེ་ལྡིར་ལན་སྒྲི་དང༌།དབྱིན་ཇི་གཉིས་ཀར་ཨ་རིའི་གཞུང་ཚབ་ཆེན་མོའི་ཕྱག་ལས་གནང༌། ནེ་ལྡིར་ལན་སྒྲིར་བཞུགས་རྒྱུན་རིང༌།ཨ་རིའི་ངོ་རྒོལ་དམག་འཁྲུགས་ཀྱི་ཐེབ་རྩར། གལ་གནད་ཆེ་བའི་དངུལ་བུན་བསྐྱི་གཡར་གྱི་གོ་སྒྲིག་རོགས་སྐྱོར་གནང་བ་དང༌།སླད་ནས་ཞི་བའི་གྲོས་ཆིངས་འཇོག་རོགས་ཞུས་པ་མ་ཟད། ཞི་ཆིངས་དེས་ཆེན་པོ་དབྱིན་ཇིའི་དང་ཨ་རི་དམག་འཁྲུགས་ཀྱི་མཇུག་བསྡུས་འདུགཨ་རི་མངའ་སྡེ་མཉམ་འབྲེལ་གྱི་སྲིག་གཞུང་གསར་བ་དབུ་བརྙེས་ནས། ཁོང་རང་ཡུལ་དུ་ཕྱིར་ཕེབས་ཤིང༌།མང་མོས་འོས་འདེམས་གནང་བ་བཞིན་ཝ་ཤིང་ཁྲོན་གྱི་སྲིད་འཛིན་མཛད་འགན་བཞེས་ཐེངས་གཉིས་ཀར།སྲིད་འཛིན་གཞོན་པའི་ལས་འགན་ཁུར་འདུག་མོད། ཁོང་ཕྱག་ལས་དེར་ཐུགས་དེ་ཙམ་དགྱེས་མི་འདུགཁོང་གིས་མི་མང་ཚོས་སྲིད་འཛིན་ལ་ཆེ་བསྟོད་ཀྱི་ཚིག༼མཆོག་གམ་གོང་མ༽ཞེས་འབོད་འོས་ཚུལ་བཤད་འདུག་ཀྱང༌།དེ་ལས་བཟློག་སྟེ་མི་མང་དག་གིས་ཁོང་རང་ཉིད་ལ༼རྒྱག་པ་ཟླུམ་པོ༽དང༌། ༼འཆོར་འདོད་ཅན་ནམ་ཡག་དགའ༽ཞེས་ལྡོག་མིང་སྣ་ཚོགས་པས་འབོད་པར་གྲགས།སྤྱི་ལོ༡༧༩༦ལོར་ཁོང་མང་གཙོ་མི་སེར་རང་ལུགས་པ། ཐོ་མ་སི་ལྗ་ཧྥིར་སོན་ལས་འདེམས་ཤོག་གསུམ་ལས་མང་བ་ཉིད་ཀྱིས་སྲིད་འཛིན་དུ་འོས་འདེམས་བྱུང༌།
གྲོགས་པོ་རྙིང་བ་ཁོང་གཉིས་ཀས་ཝ་ཤིང་ཁྲོན་གྱི་ཆབ་སྲིད་འཛིན་སྐྱོང་ཐུན་མོང་དུ་སྤྱོད་སྐབས།ཕན་ཚུན་ཁ་དབང་འཐེན་རྒྱོང་མང་བོ་ཞིག་བྱས་འདུག གང་ལྟར་ཡང༌། ཨ་སྒྲམ་མཆོག་གིས་སྲིད་འཛིན་གྱི་ལས་ཁུར་ཐེངས་གཉིས་པ་ཁུར་རྒྱུའི་འཆར་བཀོད་འདོན་སྒང༌།ལྗ་ཧྥིར་སོན་ལ་འོས་གྲངས་མང་ཤོས་ཐོབ་སྟེ་ཁོང་ཕམ་འདུག ལྗོན་ཨ་སྒྲམ་མཆོག་གིས་ཨ་རིའི་སྲིད་འཛིན་གྱི་མཛད་འགན་བཞེས་རྒྱུན་རིང༌།གསར་བརྗེ་ངོ་རྒོལ་སྐབས་ཧྥ་རན་སི་དང་མཉམ་པོར་མཐུན་ཕྱོགས་ཀྱི་འབྲེལ་ལམ་ཞིག་ཡོད་པ། དེ་ཉིད་རྒྱུན་འཁྱོངས་གནང་སྟེ་དམག་འཁྲུགས་བྱ་མ་དགོས་པའི་ཐབས་ཇུས་གཙོ་འདོན་ཞུས་པ་ཆབས་ཅིགཆེན་པོ་དབྱིན་ཇི་དང་ལྷན་དུའང་མཐུན་ལམ་བཙུགས་ཐུབ་པ་ནི། ཁོང་གི་དམིགས་བསལ་གྱི་ཁྱད་ཆོས་ཤིག་ཏུ་བརྩི་ཆོག་སྟེ།སྐབས་དེར་ཡོ་རོབ་ཀྱི་རྒྱལ་ཁབ་སྟོབས་ལྡན་དེ་གཉིས་ཆར་མཐུན་ལམ་འཛུགས་རྒྱུ་ནི། ཧ་ཅང་གི་རྙོག་འཛིངས་ཅན་གྱི་དཀའ་གནད་ཅིག་རེད།ཇི་ལྟར་ན། ཧྥ་རན་སི་དང་དབྱིན་ཇི་གཉིས་ཕན་ཚུན་ལོ་བར་མང་བོའི་རིང༌། མངའ་ཐང་འཐབ་རྩོད་ཀྱི་དམག་གྱོད་ད་དུང་འཁྲུན་ཐག་ཆོད་མེད་སྟབས།ཨ་རིས་དབྱིན་ཇིར་གྱེན་ལོག་ངོ་རྒོལ་གྱི་དམག་འཁྲུགས་བྱེད་སྐབས། ཧྥ་རན་སིས་གོ་སྐབས་དེ་བཟུང་ནས་ཨ་རིར་རོགས་སྐྱོར་བྱས་ཏེ་གཡུལ་རྒྱལ་བྱུང་བས།ཨ་རི་དང་མཉམ་པོར་དབྱིན་ཇིར་འཐབ་ཕྱོགས་གཅིག་གྱུར་གྱི་སྲིད་བྱུས་ཤིག་འཛིན་བཞིན་ཡོད་པ་དང༌།ཨ་རི་ཕྱོགས་ནས་ཨ་རིའི་ནང་དུ་དབྱིན་ཇིའི་མི་འབོར་ཧ་ཅང་ཆེན་པོ་ཡོད་པ་དང༌། དབྱིན་ཇི་ཚོ་ཕན་ཚུན་གཅིག་གིས་གཅིག་ལ་ལར་ཞེན་ཆེ་ཁར།དམག་ཤུགས་ཀྱང་བཙན་ཐག་ཆོག་ཡོད་སྟབས། དེ་དང་མཉམ་པོར་དམག་འཁྲུགས་བྱ་མ་དགོས་པའི་ཐབས་ཤེས་གཙོ་འདོན་བྱེད་ཀྱིན་ཡོད་པས།གཅིག་ལ་མཐུན་ལམ་བཟུང་ན་གཅིག་ཤོས་མ་དགའ་བའི་གནས་སྟངས་ཐབས་རྡུགས་ཤིག་གི་འོག་ཡོད་པ་རེད།དེ་ལྟར་མོད་ཀྱི་ཁོང་གིས་དེ་གཉིས་ཀར་མཐུན་ལམ་བསྟུན་མཁས་ཀྱི་སྲིད་ལུགས་གྲུང་བོ་ཞིག་ལག་བསྟར་བྱས་འདུགསྤྱི་ལོ༡༨༠༡ལོར་ཁོང་བགྲེས་ཡོལ་དུ་རང་ཁྱིམ་མ་སེ་ཆོས་སེའི་ནང་ཕྱིར་ལོག་ཕེབས་ཤིང༌། དགུང་གྲངས་དགུ་བཅུ་བར་འཚོ་བཞུགས་གནང་བ་དང༌།གཉེན་སྒྲིག་ཞུས་ནས་མི་ལོ་ལྔ་བཅུ་ང་བཞི་སོང་སྟབས། ཨ་རིའི་སྲིད་འཛིན་རིམ་ཕེབས་ཀྱི་གྲས་ནས་ཚེ་ཐག་རིང་ཤོས་དང༌།གཉེན་སྒྲིག་གི་ཕྱི་ཐག་རིང་ཤོས་དེའང་ཁོང་ཡིན་པར་གྲགས་ལ། ཁོང་ལྕམ་གཉིས་ཀྱི་བར་ཕན་ཚུན་སེམས་ཐག་ཤིན་ཏུ་ཉེ་བོ་དང༌།གུས་བཀུར་གྱི་མཐུན་ལམ་རྨད་དུ་བྱུང་བ་ཞིག་ཡོད་པར་བཤད། ཁོང་གིས་སྲིད་འཛིན་མཛན་འགན་མཇུག་གྲུབ་རྗེས།ཐོ་མ་སི་ལྗ་ཧྥིར་སོན་དང་གསར་བརྗེ་ངོ་རྒོལ་སྐབས་ཀྱི་གྲོགས་པོ་རྙིང་བའི་འབྲེལ་ལམ་བཟང་བོ་སླར་ཡང་བསྐྱར་གསོ་མཛད་དེ།ཕན་ཚུན་དགའ་ཉེ་མཐུན་ཕྱོགས་ཀྱི་ཕྱག་བྲིས་རྒྱུན་མར་གནང་ཞིང༌། ཁོང་གིས་ཆེས་ཐ་མའི་གསུང་དུའང༼ཐོ་མ་སི་ལྗ་ཧྥིར་སོན་ནི་ད་དུང་ཤུལ་དུ་འཚོ་བཞུགས་གནང་ཡོད༽ཅེས་ཁོང་ལ་ཡིད་ཆེས་གདེངས་འཇོག་གི་གསུང་ཕེབས་འདུགའོན་ཏེ། སྟབས་མ་ལེགས་པ་ཞིག་ལ། ཐོ་མ་ཤི་ལྗ་ཧྥིར་སོན་ནི་ཁོང་སྐུ་མ་གཤེགས་པའི་སྔ་རོལ་གྱི་དུས་ཚོད་ཐུང་ངུ་ཞིག་གི་ནང་སྐུ་གཤེགས་འདུག་པ།ཁོང་ནས་མཁྱེན་རྟོགས་བྱུང་མེད་པར་བཤད། ཟུར་མཆན། སྲིད་འཛིན་ཨ་སྒྲམ་དང་ལྗ་ཧྥིར་སོན་གཉིས་ཆ་སྐར་གྲངས་ཁ་ཤས་ཀྱི་སྔ་ཕྱི་ཙམ་ལས།ཉི་མ་གཅིག་གི་ནང་སྐུ་གཤེགས་འདུག
བཙན་པོའི་མགར་གྱི་དྲ་བ་ལས་བཏུས།


c: text/html

text:
Terdzo-ZI-004
འགྲེས་བྱང་རྒྱས་ན་ཐུབ་དབང་གི་རྗེས་
by [[|
in སངས་གླིང་ལུགས་ཀྱི་གནས་ཆོག་ (Sangs gling lugs kyi gnas chog)
Volume 52 (ཟི) / Pages 61-65 / Folios 1a1 to 3b6
Tibetan Text
འགྲེས་བྱང་རྒྱས་ན་ཐུབ་དབང་གི་རྗེས། སངས་རྒྱས་བཅོམ་ལྡན་འདས་ཀྱི་བསྟན་པ་དམ་པའི་ཆོས་སྐྱོང་ཞིང་ལྷ་མི་རྣམས་ཀྱི་བསོད་ནམས་ཀྱི་དཔལ་ཞིང་དུ༔ དེ་བཞིན་གཤེགས་པ་ཤཱཀྱ་ཐུབ་པས་བཀའ་བསྒོས་ཏེ༔ མྱ་ངན་ལས་མི་འདའ་བར་འཇིག་རྟེན་ན་མངོན་སུམ་དུ་བཞུགས་ཤིང༔ བཀའ་ལུང་གི་རྗེས་སུ་སྒྲུབ་པར་འཕགས་པའི་ཚིག་ངེས་པས་ཞལ་གྱིས་བཞེས་པ༔ སོ་སོའི་མཚན་དང་ཕྱག་མཆོད་སྐྱབས་སུ་གསོལ་ལ། འཕགས་པའི་ཚོགས་དེ་རྣམས་ཀྱི་སྤྱན་སྔར་མཆོད་པའི་བྱེ་བྲག་ཡོན་ཆབ་དང༔ མེ་ཏོག་དང༔ བདུག་སྤོས་དང༔ མར་མེ་དང༔ དྲི་ཆབ་དང༔ ཞལ་ཟས་དང༔ སིལ་སྙན་དང༔ གདུགས་དང་བ་དན་ལ་སོགས་ཏེ་མཆོད་པའི་བྱེ་བྲག་དངོས་སུ་བཤམས་པ་དང༔ ཡིད་ཀྱིས་རྣམ་པར་སྤྲུལ་པའི་ཚོགས་དང༔ གཞན་ཡང་བཀོད་པའི་ཁྱད་པར་ཡིད་དུ་འོང་ཞིང་འོས་པ་རྣམས་ཀྱིས་ཉེ་བར་མཆོད་པར་བགྱི་འོ༔ མེ་ཏོག་དམ་པ་སོགས་ནས། རྒྱལ་བ་ཀུན་ལ་ཕྱག་འཚལ་མཆོད་པར་བགྱི། །ཞེས་དང་། ན་མོ་རཏྣ་ཏྲ་ཡཱ་ཡ། ཨོཾ་ན་མོ་བྷ་ག་བ་ཏེ་བཛྲ་སཱ་ར་པྲ་མརྡྷ་ནེ། ཏ་ཐཱ་ག་ཏཱ་ཡ་ཨརྷ་ཏེ་སམྱཀྶཾ་བུདྡྷཱ་ཡ། ཏདྱ་ཐཱ། ཨོཾ་བཛྲེ་བཛྲེ། མ་ཧཱ་བཛྲེ། མ་ཧཱ་ཏེ་ཛོ་བཛྲེ། མ་ཧཱ་བིདྱ་བཛྲེ། མ་ཧཱ་བོ་དྷི་ཙིཏྟ་བཛྲེ། མ་ཧཱ་བོ་དྷི་མཎྜོ་པ་སཾ་ཀྲ་མ་ཎ་བཛྲེ། སརྦ་ཀརྨ་ཨཱ་བ་ར་ཎ་བི་ཤོ་དྷ་ན་བཛྲེ་སྭཱ་ཧཱ། ཞེས་མཆོད་པའི་སྤྲིན་གྱི་གཟུངས་རོལ་མོ་དང་བཅས་པས་མཆོད་དོ། །འདོད་ཆགས་ཞེ་སྡང་སོགས་ནས། བྱང་ཆུབ་ཕྱིར་བསྔོ་འོ། །ཞེས་པའི་བར་གྱི་ཡན་ལག་ལྷག་མ་རྣམས་ཀྱང་བྱས་ལ། ཨཱོྃ་ཨཱཿཧཱུྃ། བདེ་གཤེགས་སྤྲུལ་སྐུའི་ཞིང་ཁམས་ཡངས་ཤིང་རྒྱ་ཆེ་དཔག་ཏུ་མེད་པ་ན༔ བཞུགས་པའི་རྒྱལ་བ་རྒྱ་མཚོ་ཐུབ་དབང་གསེར་མདོག་ཅན་དང་དེ་ཡི་སྲས༔ སྤྲུལ་པ་ཡང་སྤྲུལ་གྲངས་འདས་སེམས་དཔའ་ཆེ་དང་གནས་བརྟན་འཕགས་པའི་ཚོགས༔ རྒྱལ་ཆེན་བཞི་སོགས་གཙང་རིས་དཔལ་མགོན་དཀར་ཕྱོགས་སྐྱོང་བ་བཅས་རྣམས་ལ༔ རིན་ཆེན་འབྲུ་ཡི་ཚོགས་ཀྱིས་དངོས་སུ་འབྱོར་བཤམས་ཡིད་ཀྱིས་སྤྲུལ་ནས་ནི༔ གདལ་བ་ཆེན་པོ་གསེར་གྱི་ས་གཞི་སྤོས་ཆུའི་རྫིང་བུ་བཅས་པ་ཡི༔ རྒྱ་ཆེན་གནས་སུ་སྣ་ཚོགས་རིན་ཆེན་ལས་གྲུབ་རི་བོ་ཆེན་པོ་དང༔ གླིང་དང་གླིང་ཕྲན་ཉི་ཟླ་ལྷ་མིའི་ཕོ་བྲང་ལྕགས་རི་མུ་ཁྱུད་བཅས༔ དེ་དག་རྣམས་སུ་མཛེས་ཤིང་བཀོད་པའི་ཁྱད་པར་འཕགས་པ་ཇི་སྙེད་པ༔ དེ་སྙེད་རྣམས་ནི་བསོད་ནམས་ཡེ་ཤེས་ཚོགས་དང་དེ་འབྲས་ཐོབ་བྱའི་ཕྱིར༔ རྡུལ་གཅིག་སྟེང་ན་རྡུལ་སྙེད་ལུས་སུ་སྤྲུལ་ནས་གུས་པར་འབུལ་ལགས་ན༔ ཐུགས་རྗེས་བཞེས་ནས་འདོད་པའི་དོན་རྣམས་མྱུར་དུ་འགྲུབ་པར་མཛད་དུ་གསོལ༔ ཨཱོྃ་ཨཱཿཧཱུྃ༔ བྷ་ག་ཝཱན་ཤྲཱི་ཤཱཀྱ་མུ་ནི་མ་ཧཱ་སྡྱཱ་བི་རཿས་པ་རི་ཝཱ་ར་བྷྱཿམཎྜ་ལ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུྃ༔ ཞེས་མཎྜལ་ཕུལ་ཞིང་། དེ་ལས་ཀྱང་སྤྲོ་ན། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་། ༼སྟོན་པ་བཅོམ་ལྡན་འདས་དཔལ་རྒྱལ་བ་ཤཱཀྱ་ཐུབ་པ་འཁོར་དང་བཅས་པ་ཐམས་ཅད་བདག་ལ་དགོངས་སུ་གསོལ༔༽ བདག་ཅག་ལ་སོགས་པའི་འགྲོ་བ་དཔག་ཏུ་མེད་པས་ལྷག་པའི་བསམ་པ་རྣམ་པར་དག་ཅིང༔ བསམ་སྦྱོར་དད་ཅིང་གུས་པའི་སྒོ་ནས༔ ཁྱེད་རྣམས་ལ་ཕྱག་འཚལ་ཞིང་གསོལ་བ་བཏབ་པ་དང༔ མཆོད་པ་ཕུལ་པ་ལ་སོགས་པའི་དགེ་བའི་རྩ་བ་འདི་དག་གི་མཐུ་དང་ནུས་པ་ལ་བརྟེན་ནས༔ སངས་རྒྱས་ཀྱི་བསྟན་པ་རིན་པོ་ཆེ་ཕྱོགས་མེད་དུ་དར་ཞིང་རྒྱས་པར་མཛད་དུ་གསོལ༔ བསྟན་པ་འཛིན་སྐྱོང་སྤེལ་བར་མཛད་པའི་སྐྱེས་བུ་དམ་པ་རྣམས་ཀྱི་སྐུ་ཚེ་དང་མཛད་པ་ཕྲིན་ལས་ལ་ཕྱི་ནང་གི་བར་དུ་གཅོད་པ་ཐམས་ཅད་གང་ཡང་མི་འབྱུང་ཞིང༔ སྐུ་ཚེ་དང་ཕྲིན་ལས་ཐམས་ཅད་འཕེལ་ཞིང་རྒྱས་པར་མཛད་དུ་གསོལ༔ དེ་དག་གི་ཐུགས་རྗེ་དང་ནུས་པ་ལ་བརྟེན་ནས་སེམས་ཅན་རྣམས་ཀྱི་ལས་དང་ཉོན་མོངས་པ་ལ་སོགས་པའི་ཉེས་ལྟུང་དང་སྒྲིབ་པ་ཐམས་ཅད་བྱང་ཞིང་དག་ནས་མྱུར་དུ་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་མཛད་དུ་གསོལ༔ སེམས་ཅན་ཐམས་ཅད་ལ་ཕན་པ་དང་བདེ་བ་དཔག་ཏུ་མེད་པ་འབྱུང་བར་མཛད་དུ་གསོལ༔ ཡུལ་རིས་དང་རྒྱལ་ཁམས་སུ་ཡང་མི་མཐུན་པའི་ཕྱོགས་ངན་པ་ཐམས་ཅད་ཞི་ནས་བཀྲ་ཤིས་དང་བདེ་ལེགས་དཔལ་འབྱོར་ཕུན་སུམ་ཚོགས་པ་དང་ལྡན་པར་མཛད་དུ་གསོལ༔ བྱེ་བྲག་ཏུ་ཡང་བདག་དང་སྦྱིན་པའི་བདག་པོ་འཁོར་དང་བཅས་པའི་ནད་གདོན་སྡིག་སྒྲིབ་འགལ་རྐྱེན་བར་ཆད་མི་མཐུན་པའི་ཕྱོགས་ངན་པ་ཐམས་ཅད་ཉེ་བར་ཞི་བར་མཛད་དུ་གསོལ༔ ཚེ་དང་བསོད་ནམས་དཔལ་འབྱོར་ལོངས་སྤྱོད་དགེ་ལེགས་ཀྱི་ཡོན་ཏན་ལྡན་འབྲས་ཐམས་ཅད་སྨིན་ནས་དར་ཞིང་རྒྱས་པར་མཛད་དུ་གསོལ༔ ཕ་རོལ་མི་དང་མི་མ་ཡིན་པའི་གནོད་གདུག་བསམ་སྦྱོར་ངན་པས་འཚེ་བར་བྱེད་པ་ཐམས་ཅད་ལས་བསྲུང་ཞིང་བསྐྱབ་པར་མཛད་དུ་གསོལ༔ ཁྱད་པར་དུ་ཡང་བདག་ཅག་གིས་ཇི་ལྟར་གསོལ་ཞིང་བསམ་པའི་དོན་ཐམས་ཅད་ཆོས་དང་ལྡན་པར་ཡིད་བཞིན་དུ་འགྲུབ་པར་མཛད་དུ་གསོལ༔ ཞེས་སྤྱིར་འདོད་པའི་དོན་ལ་གསོལ་བ་གདབ་པ་དང་། ཁྱད་པར་ཇོ་ཤཱཀ་རྣམ་གཉིས་དངོས་སམ། རང་རང་གི་གཙུག་ལག་ཁང་སོགས་སུ་བཞུགས་པའི་ཐུབ་དབང་གཙོར་གྱུར་སྐུ་གསུང་ཐུགས་རྟེན་རྣམས་ལ་དམིགས་ཏེ། ལྷ་དང་མི་ཐམས་ཅད་ཀྱི་འདྲེན་པའི་གཙུག་རྒྱན་དམ་པར་གྱུར་པ༔ བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ༔ ཤཱཀྱའི་རྒྱལ་པོའི་གདུང་འཚོབ་ཏུ་གྱུར་པ་འདི་ཉིད༔ འགྲོ་བ་ཐམས་ཅད་ཀྱི་དཔལ་དང་མགོན་དང་སྐྱབས་གནས་དམ་པར་ཇི་སྲིད་འཁོར་བ་མ་སྟོངས་ཀྱི་བར་དུ་འབྱུང་བའི་གནོད་པས་མི་ཚུགས་པར༔ གནས་འདི་ཉིད་དུ་བརྟན་པར་བཞུགས་པར་མཛད་དུ་གསོལ༔ བཞུགས་ནས་ཀྱང༔ འགྲོ་བ་སེམས་ཅན་ཐམས་ཅད་ཀྱིས༔ ཕྱག་འཚལ་བ་དང༔ མཆོད་པ་འབུལ་བ་དང༔ གསོལ་བ་གདབ་པའི་དམིགས་ཡུལ་དུ་གྱུར་ཅིང་འདྲེན་པ་དམ་པ་མཛད་དུ་གསོལ༔ གཞན་ཡང་དེ་དག་དང༔ སྐུ་དང༔ གསུང་དང༔ ཐུགས་མི་ཟད་པ་རྒྱན་གྱི་འཁོར་ལོའི་རྟེན་མཆོག་ཁྱད་པར་ཅན་རྣམས་ཀྱང༔ འགྲོ་བ་ཐམས་ཅད་ཀྱི་དཔལ་དང༔ མགོན་དང༔ སྐྱབས་གནས་དམ་པར༔ ཇི་སྲིད་འཁོར་བ་མ་སྟོངས་ཀྱི་བར་དུ༔ འབྱུང་བའི་གནོད་པས་མི་ཚུགས་པར༔ གནས་འདི་ཉིད་དུ་བརྟན་པར་བཞུགས་པར་མཛད་དུ་གསོལ༔ བཞུགས་ནས་ཀྱང༔ འགྲོ་བ་སེམས་ཅན་ཐམས་ཅད་ཀྱིས་ཕྱག་འཚལ་བ་དང༔ མཆོད་པ་འབུལ་བ་དང༔ གསོལ་བ་གདབ་པའི་དམིགས་ཡུལ་དུ་གྱུར་ཅིང་འདྲེན་པ་དམ་པ་མཛད་དུ་གསོལ༔ དེ་དག་ཐམས་ཅད་ཀྱི་མཐུ་དང༔ སྟོབས་དང༔ ནུས་པ་དང༔ བསོད་ནམས་ཀྱི་དཔལ་ལ་བརྟེན་ནས༔ འབྱུང་བ་མེ་དང་ཆུའི་གནོད་པ་དང༔ འཚེ་བ་ཐམས་ཅད་ཉེ་བར་ཞི་བར་གྱུར་ཅིག༔ ཅེས་བརྟན་བཞུགས་བྱའོ། །དེ་བཞིན་དུ། ༼འཕགས་པའི་གནས་བརྟན་ཆེན་པོ་ སྒྲ་གཅན་འཛིན་ འཁོར་དང་བཅས་པ་ཐམས་ཅད་བདག་ལ་དགོངས་སུ་གསོལ༔༽ བདག་ཅག་ལ་ཞེས་སོགས་སོ་སོའི་ཕྱག་མཆོད་ཀྱི་མཐར་མཚན་རེ་རེ་ནས་སྨྲོས་ཤིང་འདོད་པའི་དོན་ལ་གསོལ་བ་གདབ་པ་དང་བརྟན་བཞུགས་རྣམས་བྱ་ཞིང་། རྗེས་ཆོག་གི་ཕྱག་མཆོད་ཀྱི་རྗེས་སུའང་གོང་གི་ཐུབ་དབང་གི་སྐབས་ལྟར་ཐུན་མོང་དུ་གསོལ་འདེབས་རྒྱས་པར་བྱའོ།། །།

robotstxt: allowed

filter: keep


text:
ཤིན་ཧྭ་གསར་འགྱུར་ཁང་པེ་ཅིང་ནས་གློག་འཕྲིན་འབྱོར་གསལ། ཟླ་9ཚེས་17ཉིན། དམག་ཞབས་ཐིམས་པའི་དམག་མིའི་ལས་དོན་པུའུ་ནས་གསར་འགོད་པར་ཤེས་རྟོགས་བྱུང་བར། ཉིན་ཤས་གོང་དུ། ཀྲུང་གུང་ཀྲུང་དབྱང་དྲིལ་བསྒྲགས་པུའུ་དང་དམག་ཞབས་ཐིམས་པའི་དམག་མིའི་ལས་དོན་པུས《“དམག་ཞབས་ཐིམས་པའི་དམག་མི་ཡག་ཤོས”ཀྱི་སློབ་སྦྱོང་དྲིལ་བསྒྲགས་བྱེད་སྒོ་སྤེལ་རྒྱུའི་སྐོར་གྱི་བརྡ་ཐོ》མཉམ་དུ་བཀྲམ་ནས། སྤྱི་ཚོགས་ཡོངས་སུ“དམག་ཞབས་ཐིམས་པའི་དམག་མི་ཡག་ཤོས”ཀྱི་སློབ་སྦྱོང་དྲིལ་བསྒྲགས་བྱེད་སྒོ་རྒྱ་ཁྱབ་སྤེལ་རྒྱུའི་བཀོད་སྒྲིག་བྱས་པ་རེད།
བརྡ་ཐོའི་ནང་ནན་བཤད་བྱས་དོན། སློབ་སྦྱོང་དྲིལ་བསྒྲགས་བྱེད་སྒོ་སྤེལ་བར། ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་གསུམ་པའི་དགོངས་དོན་ཕྱོགས་ཡོངས་ནས་ལག་བསྟར་བྱེད་པ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱེད་པ། རྒྱལ་ཡོངས་ཀྱི་དྲིལ་བསྒྲགས་དང་བསམ་བློའི་ལས་དོན་ཚོགས་འདུའི་དགོངས་དོན་ལག་བསྟར་བྱེད་པ། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་སྐྱེད་སྲིང་དང་ལག་བསྟར་མཐའ་འཁྱོངས་བཅས་བྱས་ནས། ཏང་གི་འབོད་སྐུལ་དང་ལེན་ཧུར་ཐག་བྱེད་པ་དང་། དཔལ་འབྱོར་དང་སྤྱི་ཚོགས་འཛུགས་སྐྲུན་གྱི་ཁྱབ་ཁོངས་ཁག་ཏུ་གྲུབ་འབྲས་མངོན་གསལ་དོད་པོ་དང་ལེགས་སྐྱེས་འབུར་དུ་ཐོན་པ་བླངས་པའི་དམག་ཞབས་ཐིམས་པའི་ཕུལ་བྱུང་དམག་མིའི་དཔེ་མཚོན་ཁག་གཅིག་བཏོན་ཏེ། དམག་ཞབས་ཐིམས་པའི་དམག་མི་ཚོའི་རང་མདངས་ནམ་ཡང་མི་ཉམས་པར་དཔའ་ངར་ཆེར་སྐྱེད་ཀྱི་རང་གཤིས་བཟང་པོ་དང་བསམ་པའི་ཉམས་འགྱུར་ཡག་པོ་གང་ལེགས་མངོན་པ་དང་ཆབས་ཅིག རྒྱ་ཆེའི་དམག་ཞབས་ཐིམས་པའི་དམག་མི་ཚོར་གཟི་བརྗིད་མཚན་སྙན་ལ་གཅེས་སྤྲས་ཡག་པོ་བྱས་ནས་རྒྱལ་ཁབ་འཛུགས་སྐྲུན་གྱི་ལས་དོན་ལ་ཧུར་ཐག་ཞུགས་རྒྱུའི་སྐུལ་སློང་བྱེད་དགོས་པ་དང་། རྒྱ་ཆེའི་ལས་བྱེད་མང་ཚོགས་ཚོར་མི་ཡག་ཤོས་ལ་སློབ་སྦྱོང་དང་མི་ཡག་ཤོས་བྱེད་པར་ལྕག་སྐུལ་བཏང་ནས་སྤྱི་ཚོགས་ཡོངས་སུ་རྒྱལ་སྲུང་ལ་དོ་ཁུར་དང་དམག་མིར་གོང་བཀུར་བྱེད་པའི་རྣམ་པ་བཟང་པོ་དང་། ལས་གནས་ལ་གཞི་བཙུགས་ནས་ལེགས་སྐྱེས་འབུལ་བ་དང་དུས་རབས་གསར་པར་བྱས་རྗེས་འཇོག་པའི་དུས་རབས་ཀྱི་དར་སྲོལ་ཆགས་སུ་བཅུག་སྟེ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ལ་རྒྱལ་ཁ་རླབས་ཆེན་ལེན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་བ་བཅས་ཀྱི་ཆེད་དུ་བསམ་པའི་སྒུལ་ཤུགས་ཆེན་པོ་མཁོ་འདོན་བྱེད་དགོས།
བརྡ་ཐོའི་ནང་ཁ་གསལ་བཏོན་དོན། སློབ་སྦྱོང་དྲིལ་བསྒྲགས་བྱེད་སྒོ་གཙོ་བོར་སྐུལ་སློང་རྒྱ་ཁྱབ་དང་། དཔེ་མཚོན་གདམ་གསེས། ཡོངས་བསྒྲགས། སྐོར་སྐྱོད་སྙན་ཞུ། གཅིག་སྡུད་དྲིལ་བསྒྲགས། སློབ་སྦྱོང་ལག་ལེན་སོགས་ཀྱི་ལྷུ་ཚིགས་སུ་དབྱེ་ཡོད་པ་དང་། ས་གནས་ཁག་གིས་སོ་སོའི་ཉེ་འཁོར་གྱི་དམག་ཞབས་ཐིམས་པའི་དམག་མི་དག་གིས་རང་འགན་ལ་གཞི་བཙུགས་ནས་ལས་སྒྲུབ་ལས་གཏོད་བྱས་པའི་མི་སེམས་འགུལ་བའི་བྱས་རྗེས་སྔོག་འདོན་གཏིང་ཟབ་བྱས་ཐོག་སྔོན་ཐོན་དཔེ་མཚོན་མང་དག་ཅིག་འདེམས་པ་དང་། མཛད་སྒོ་རྣམ་པའི་བྱེད་སྒོ་རབ་དང་རིམ་པ་གཉེར་བ། ལག་ལེན་བྱེད་སྒོ་རྣམ་པ་སྣ་ཚོགས་གཉེར་བ་བཅས་བྱས་ཏེ། “དམག་ཞབས་ཐིམས་པའི་དམག་མི་ཡག་ཤོས”ཀྱི་སྔོན་ཐོན་བྱས་རྗེས་སློབ་སྦྱོང་དང་དྲིལ་བསྒྲགས་ཤུགས་ཆེན་བྱས་ནས། ཁེ་ལས་དང་། གྲོང་གསེབ། ལས་ཁུངས། སློབ་གྲྭ སྡེ་ཁུལ། དམག་སྒར། དྲ་ཚིགས་བཅས་སུ་སློབ་སྦྱོང་དྲིལ་བསྒྲགས་བྱེད་སྒོ་སྤེལ་རྒྱུར་སྐུལ་འདེད་གཏོང་དགོས། ཀྲུང་གུང་ཀྲུང་དབྱང་དྲིལ་བསྒྲགས་པུའུ་དང་དམག་ཞབས་ཐིམས་པའི་དམག་མིའི་ལས་དོན་པུས་ས་གནས་ཁག་གི་འོས་སྦྱོར་གནས་ཚུལ་ཕྱོགས་བསྡུས་བྱས་ནས“དམག་ཞབས་ཐིམས་པའི་དམག་མི་ཡག་ཤོས”ཁག་གཅིག་གཏན་འཁེལ་བྱས་ཏེ་ཡོངས་བསྒྲགས་བྱ་རྒྱུ་ཡིན་པ་དང་། ས་གནས་ཁག་གིས་སོ་སོའི་དོན་དངོས་དང་ཟུང་འབྲེལ་བྱས་ནས་རང་ས་གནས་ཀྱི་དམག་ཞབས་ཐིམས་པའི་ཕུལ་བྱུང་དམག་མིའི་དཔེ་མཚོན་ཡོངས་བསྒྲགས་བྱ་ཆོག


text:
ཕྱི་ལོ་༢༠༡༨ལོའི་སྤྱི་ཟླ་༥ཚེས་༢༣ཉིན་གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་གཡུང་དྲུང་བོན་གྱི་སྐོར་བགྲོ་གླེང་སྐབས་བཅུ་བདུན་པ་དབུ་འཛུགས་གནང་ཡོད་པ་དང་།
ཐེངས་འདིའི་བགྲོ་གླེང་དུ་ཝར་ཎ་མཐོ་སློབ་དང་། ལྡི་ལི་མཐོ་སློབ། ཅན་ངྷི་སྒར་མཐོ་སློབ། གསོ་རིག་འབུམ་བཞིའི་མཐོ་སློབ། བོན་ཕྲུག་བདེ་དོན། བོན་བུ་ཁྱིམ་ཁང་། གཡུང་དྲུང་བོན་གྱི་བཤད་སྒྲུབ་འདུས་སྡེ་སོགས་ཀྱི་ཚོགས་བཅར་བ་བརྒྱ་དང་ལྔ་བཅུ་ལྷག་ཅིག་འཛོམས་འདུག་ལ།
ཐོག་མར་ཐེངས་འདིའི་བགྲོ་གླེང་གི་ཚོགས་མགོན་དུ་དངོས་སུ་ཆིབས་བསྒྱུར་བསྐྱངས་པའི་༧ཞྭ་དཀར་བསྟན་པའི་གཙུག་རྒྱན་སྐྱབས་རྗེ་རྒྱལ་བ་སྨན་རིའི་ཁྲི་འཛིན་སོ་བཞི་པ་༧ལུང་རྟོགས་ཟླ་བ་དར་རྒྱས་རིན་པོ་ཆེ་མཆོག དཔེ་མཛོད་འགན་འཛིན་དགེ་བཤེས་ཁྲི་གཡུང་དྲུང་ལགས་ནས་སྨན་རིའི་བླ་བྲང་ནས་བགྲོ་གླེང་གི་ཚོགས་མགོན་དུ་གདན་ཞུ་གནང་ནས་སྣང་གསལ་སྒྲོན་མེ་ཞལ་ཕྱེ་ནས་གཡུང་དྲུང་བསྟན་པ་རྒྱས་པའི་སྨོན་ལམ་གསུང་བའི་མཛད་རིམ་གྲུབ་ནས་ཚང་མ་གདན་གྲལ་དུ་འཁོད་རྗེས། སྔོན་འགྲོའི་མཛད་རིམ་གྱི་གཙོ་སྐྱོང་བ་བྱ་འཕུར་དགེ་བཤེས་ཚེ་དབང་རིག་འཛིན་མཆོག་གིས་གཙོ་སྐྱོང་འོག གཡུང་དྲུང་བོན་གྱི་དཔེ་མཛོད་ཁང་གི་འགན་འཛིན་དགེ་བཤེས་ཁྲི་གཡུང་དྲུང་མཆོག་ནས་གཡུང་དྲུང་བོན་གྱི་བགྲོ་གླེང་གི་བྱུང་རིམ་དང་དགོས་པ། ལྷག་པར་དུ་ད་ལོ་སྔར་དང་མ་འདྲ་བར་བགྲོ་གླེང་འཚོགས་ཡུན་སྔར་ལས་ཡུན་ཐུང་ངུ་བཏངས་ཡོད་ཀྱང་བརྗོད་བྱ་སྔར་ལས་སྣ་མང་དང་སྣ་འཛོམས་ཅན་དུ་བཏངས་ནས་ནང་ཆོས་དང་ཚན་རིག་ཟུང་འབྲེལ་གྱི་བརྗོད་བྱ་གཏན་འབེབས་བྱས་ཡོད་སྐོར་གསུང་བཤད་གནང་ཡོད་པ་རེད།
དེ་རྗེས་དབུས་གཡུང་དྲུང་བོན་འཛིན་སྐྱོང་ལྷན་ཚོགས་ཀྱི་དྲུང་ཆེ་དགེ་བཤེས་ཚེ་དབང་དངོས་གྲུབ་མཆོག་གིས་བོན་གྱི་རིག་གཞུང་ནི་བོད་ཀྱི་ཐོག་མའི་རིག་གནས་རྨང་གཞི་ཡིན་པས་འདི་ལ་ཉམས་ཞིབ་དང་སློབ་སྦྱོང་བྱེད་པ་གལ་ཆེན་ཡིན་སྐོར་གྱི་གསུང་བཤད་གནངས་པ་རེད།
དེ་རྗེས་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་རྒྱལ་བ་སྨན་རི་བའི་ཁྲི་འཛིན་སོ་བཞི་པ་མཆོག་གིས་ཐེངས་འདིའི་ཚོགས་བཅར་སློབ་ཕྲུག་དག་ལ་བཀའ་སློབ་བསྩལ་དོན།
སློབ་ཕྲུག་དག་གིས་རང་ཉིད་སློབ་གཉེར་བྱེད་པའི་གནས་སྐབས་སུ་རྣམ་གཡེང་དང་ལེ་ལོ་དབང་དུ་མི་འགྲོ་བར་བྱས་ནས་དགེ་རྒན་ལ་བརྩི་བཀུར་བྱེད་དགོས་ལ། དགེ་རྒན་ནི་སློབ་ཕྲུག་རང་ཉིད་ཀྱི་ཡོན་ཏན་འབྱུང་བའི་གཞི་ཡིན་པས་ན་དགེ་རྒན་ལ་གུས་བརྩི་བྱེད་པ་ནི་ཆོས་དང་འཇིག་རྟེན་གཉིས་ཀའི་ལུགས་ཀྱི་སྲོལ་ཞིག་ཏུ་ཆགས་བསྡད་ཡོད་པའང་རྒྱུ་མཚན་ཡོད་པ་རེད།
སློབ་ཕྲུག་ཞིག་ལ་མཚོན་ན་ལྷན་སྐྱེས་ཀྱི་རིག་པ་ཁོ་ནས་མི་ཚེ་མདུན་ལམ་འཁྱོངས་མི་ཐུབ་ལ། རིག་པའི་གྲོགས་སུ་བརྩོན་འགྲུས་བསྟེན་ནས་ད་བཟོད་མི་ཚེ་རིན་ཐང་ཅན་དང་བདེ་སྐྱིད་ལྡན་པ་ཞིག་འོང་ཐུབ་པ་རེད་གསུང་པ་དང་། ཐེངས་འདིའི་བགྲོ་གླེང་ཡུན་ཐུང་ཡང་སྣ་འཛོམས་ཅན་ཡིན་པས་ནན་ཏན་གྱིས་བགྲོ་གླེང་ཆ་ཤས་ལེན་པར་འབད་བརྩོན་བྱས་པ་ཡིན་ན། གཡུང་དྲུང་བོན་གྱི་ལྟ་སྤྱོད་དང་ལོ་རྒྱུས། རིག་གཞུང་སོགས་ལ་གོ་བ་སྤྱི་ཙམ་ལེན་ཐུབ་ཀྱིན་ཡོད་ཅེས་གསུངས་གནངས་ནས་སྔོན་འགྲོའི་མཛད་རིམ་མཇུག་གྲུབ་པར་བྱས་ཡོད་པ་རེད།
སྔ་དྲོའི་ཕྱག་ཚོད་༡༠.༣༠ཐོག་སྨན་རིའི་སློབ་གཉེར་བ་བློ་གྲོས་བསྟན་དར་མཆོག་གིས་གཙོ་སྐྱོང་འོག་སྐབས་བཅུ་བདུན་པའི་བགྲོ་གླེང་དབུ་འཛུགས་གནང་ཡོད་པ་དང་། ཐེངས་འདིའི་བགྲོ་གླེང་སློབ་དཔོན་གདན་ས་སྨན་རིའི་གླིང་གི་བཤད་སྡེའི་མཁན་པོ་དགེ་བཤེས་ཉི་མ་དོན་འགྲུབ་ཉིད་ནས་༼གཡུང་དྲུང་བོན་ལུགས་ལྟར་ལས་འབྲས་ཀྱི་རྣམ་བཞག་སྐོར་ལ་དཔྱད་ཞིབ་བྱས་པ།༽ཞེས་པའི་བརྗོད་གཞིའི་ཐོག་གསུང་བཤད་གནང་ཡོད་པ་དང་། བོན་གྱི་བཀའ་ལྟར་གསལ་བའི་སྡིག་ཅན་མི་དགུ་དང་འབྲེལ་ནས་སྡིག་པའི་ལས་ཀྱི་རྣམ་བཞག་དང་། དགེ་བ་བཅུའི་ཕན་ཡོན། སྲོག་གཅོད་ཀྱི་འཚེ་བ་སྤོང་བར་ནུས་ན་ཚེ་ཡི་དངོས་གྲུབ་འབྱུང་བའི་བསྟན་དོན། དེ་བཞིན་དགེ་བ་བཅུ་སྤྱད་ནུས་ན་རང་རང་གི་བདེ་འབྲས་ཐུན་མོང་མ་ཡིན་པ་འབྱུང་སྟངས་དང་། མི་དགེ་བ་བཅུ་སྤྱད་ན་སྡིག་པའི་འབྲས་བུ་འབྱུང་སྟངས་སོགས་ཁ་གསལ་གོ་བདེའི་ལམ་ནས་གསུངས་གནང་ནས་དྲི་བ་དྲིས་ལན་གྱི་རྣམ་པས་གསུང་བཤད་མཇུག་གྲུབ་པར་བྱས་ཡོད་པ་རེད།
སྔ་དྲོ་ཕྱག་ཚོད་༡༡.༡༥ཐོག་སྨན་རིའི་སློབ་གཉེར་བ་བློ་གྲོས་བསྟན་དར་མཆོག་གིས་གཙོ་སྐྱོང་འོག གསུང་བཤད་སློབ་དཔོན་སྨན་རིའི་བཤད་སྒྲུབ་དགེ་རྒན་དགེ་བཤེས་ཤེས་རབ་བསམ་འཕེལ་མཆོག་ནས་༼བོན་ཐེག་པ་རིམ་དགུ་དང་དེའི་གོ་དོན་ཞིབ་གླེང་།༽ཞེས་པའི་བརྗོད་གཞིའི་ཐོག་གསུང་བཤད་གནང་བ་དང་། ཐེག་པ་ཞེས་པའི་གོ་དོན་དང་། དེ་ཡང་དབུས་གཏེར་དང་། ལྷོ་གཏེར། བྱང་གཏེར་སོགས་ཀྱི་ཐེག་པ་རིམ་དགུའི་གོ་དོན་བཀྲོལ་ཚུལ། ཐེག་པ་གསུམ་དང་། ཐེག་པ་དགུ ཐེག་པ་བཞི་བཅུ་རྩ་ལྔ། ཐེག་པ་བརྒྱ་དང་རྩ་ལྔ་སོགས་ཀྱི་བསྟན་དོན་ཞིབ་གླེང་མཛད་རྗེས། དྲི་བ་དྲིས་ལན་གྱི་རྣམ་པས་སྔ་དྲོའི་མཛད་སྒོ་ཡོངས་སུ་མཇུག་གྲུབ་པ་རེད།
གོང་ཚེས་ཕྱི་དྲོ་༣.༠༠ཐོག་དགེ་བཤེས་གཡུང་དྲུང་དཀོན་མཆོག་གིས་བགྲོ་གླེང་གཙོ་སྐྱོང་བྱས་ཡོད་པ་དང་། གསུང་བཤད་སློབ་དཔོན་བོན་ཕྲུག་བདེ་དོན་གྱི་དགེ་རྒན་དགེ་བཤེས་སྐལ་བཟང་ཕུན་ཚོགས་ལགས་ནས་༼བོན་གྱི་ཚད་མ་རིག་པའི་བྱུང་ཁུངས་དང་དེའི་དགེ་ཕན་སྐོར།༽ཞེས་པའི་བརྗོད་གཞིའི་ཐོག་གཏམ་བཤད་སྤེལ་ཡོད་པ་དང་། དེ་ཡང་མེས་པོ་གོང་མ་རྣམས་ཀྱིས་ལུས་སྲོག་དཔང་དུ་བཙུགས་ནས་རྒྱུད་འཛིན་བྱས་ཡོང་བའི་མདོ་སྔགས་སེམས་གསུམ་གྱི་ཚད་མ་རིག་པའི་གཞུང་ལུགས་འདི་ལ། སྡེ་ཚན་བཞིས་སྒོ་ནས་གསུང་བཤད་དབུ་འཛུགས་གནང་ཡོད་པ་དང་། དེ་ཡང་ཚད་མའི་ངོ་བོ་དང་། གསུང་བའི་སྟོན་པ། གསུངས་པའི་གཞུང་། དབྱེ་བའི་གྲངས་བཅས། གང་ཟག་འཚོ་བའི་ཁྲོད་ཀྱི་དཔེ་མཚོན་ཉེ་ཤས་དག་བེད་སྤྱད་ནས་མཇུག་མཐར་དྲི་བ་དྲིས་ལན་གྱི་རིམ་པས་གསུང་བཤད་མཇུག་གྲུབ་པར་བྱས་ཡོད་པ་རེད།
ཕྱི་དྲོ་ཕྱག་ཚོད་༣.༤༥ནས་གསུང་བཤད་སློབ་དཔོན་བཙུན་དགོན་རད་ན་སྨན་གླིང་གི་བཙུན་མ་ཕུན་ཚོགས་ཚུལ་འཛིན་ནས་༼སྟོན་པ་གཤེན་རབ་དང་ཁོང་གི་མཛད་པ་བཅུ་གཉིས་ཀྱི་སྐོར་ལ་དཔྱད་པ།༽ཞེས་པའི་བརྗོད་གཞིའི་ཐོག་གསུང་བཤད་གནང་ཡོད་པ་དང་། དེ་ཡང་གཟིགས་ཚད་ལྔ་དང་དགོངས་ཚད་ལྔ་ཐུགས་ལ་བཀྲམ་ནས་སྐྱེས་པ་བཞེས་ཚུལ། རིག་པའི་གནས་ཆེ་བ་ལྔ་དང་ཐེག་པ་རིམ་དགུ་གཏན་ལ་ཕབ་ཚུལ། གཡེན་ཁམས་སོ་གསུམ་སོགས་སུ་སྤྲུལ་བས་འགྲོ་བ་འདུལ་ཚུལ། ཁབ་བཞེས་སྲས་སྤྲུལ་ཚུལ། བདུད་ཀྱི་ཆོ་འཕྲུལ་བསྟན་ཚུལ། བསྟན་པ་རྗེས་སུ་བཞག་ཚུལ། ཁྱིམ་སྤངས་རབ་བྱུང་གི་མཛད་པ་སོགས་མཛད་པ་བཅུ་གཉིས་ཞིབ་མོར་འགྲེལ་ནས་གསུང་བཤད་མཇུག་གྲུབ་པར་བྱས་ཡོད་པ་རེད།
ཕྱི་དྲོ་ཕྱག་ཚོད་༤.༤༥ནས་རག་ཤི་གཡུང་དྲུང་ཉི་མས་གཙོ་སྐྱོང་འོག་གསོ་རིག་འབུམ་བཞིའི་མཐོ་སློབ་ཀྱི་འཚོ་བྱེད་སློབ་གཉེར་བ་མཁས་གྲུབ་བློ་ལྡན་མཆོག་ནས་༼རླུང་མཁྲིས་བད་ཀན་གསུམ་གྱི་གཞི་རྩ་དང་དེའི་ནད་བརྟག་ངོས་འཛིན་སྐོར།༽ཞེས་པའི་བརྗོད་གཞིའི་སྟེང་ནས་གསུང་བཤད་གནངས་ཡོད་པ་དང་། སྟོན་པའི་བཀའ་གསོ་རིག་འབུམ་བཞིའི་གཞུང་དང་འབྲེལ་ནས་རླུང་མཁྲིས་བད་ཀན་གསུམ་གྱི་འབྲེལ་བ། རླུང་མཁྲིས་བད་ཀན་གསུམ་གྱི་ནུས་པ་གསེད་བཀྲོལ། རླུང་མཁྲིས་བད་ཀན་གསུམ་གྱི་རྣམ་པ་མ་གྱུར་པའི་རྣམ་གྲངས། རྣམ་པ་གྱུར་བའི་རྒྱུ་རྐྱེན་སོགས་ཟས་སྤྱོད་དང་། རླུང་མཁྲིས་བད་ཀན་གསུམ་གྱི་རྩ་ཆུ་ལྕེ་གསུམ་ལ་བརྟག་ཚུལ། དེ་ཡང་ཚ་གྲང་གཉིས་ལ་བསྡུས་ཚུལ་སོགས་གསུང་བཤད་གནང་ནས་ཉིན་དང་པོའི་བགྲོ་གླེང་མཇུག་གྲུབ་པར་བྱས་སོ། །
2,013 total views, 1 views today


text:
དམག་མི་བསྡུ་བའི་ལས་དོན་གྱི་རྣམ་པ་ཟབ་མོ་གཏོད་ཆེད། ཚེས་5ཡི་སྔ་དྲོ་2018ལོའི“དམག་དཔུང་སྟོབས་ཆེར་གཏོང་བའི་ཕུགས་འདུན་གྱིས་ཀྲུང་གོའི་ཕུགས་འདུན་འདེགས”ཞེས་པའི་བརྗོད་དོན་གཙོ་བོའི་དམག་མི་བསྡུ་བའི་དྲིལ་བསྒྲགས་རིག་རྩལ་མཉམ་འཁྲབ་ལྷ་ས་གྲོང་ཁྱེར་རྫོང་རྒྱབ་ཀླུ་ཁང་དུ་སྤེལ་བ་རེད།
ཤེས་རྟོགས་བྱས་པར་གཞིགས་ན། འདི་ལོ་དམག་མི་བསྡུ་བའི་དྲིལ་བསྒྲགས་དུས་ཡུན་གཟའ་འཁོར་གཅིག་ཡིན་པ་དང་། ཟླ་8ཚེས་5ནས་ཟླ་8ཚེས་12ཉིན་བར་དྲིལ་བསྒྲགས་ཀྱི་འགྲེམས་པང་སྒྲིག་པ་དང་བོད་རྒྱ་སྐད་ཡིག་གཉིས་ཀྱི་དམག་མི་བསྡུ་བའི་དྲིལ་བསྒྲགས་ལག་དེབ་སྤྲོད་པ་སོགས་བརྒྱུད་རྒྱ་ཆེའི་གྲོང་མི་མང་ཚོགས་དང་ན་ལོན་གཞོན་ནུར་དམག་མི་བསྡུ་བའི་དྲིལ་བསྒྲགས་བྱས་པ་རེད། རང་ལྗོངས་ཀྱིས་ལོ་ལྟར་དམག་མི་བསྡུ་བའི་ལས་དོན་དུས་མཚམས་4ལ་དབྱེ་ནས་སྤེལ་གྱི་ཡོད་པ་སྟེ། དྲ་ཐོག་ཏུ་དམག་མི་བསྡུ་བའི་ཐོ་འགོད་དུས་ཚོད་ནི་ཟླ་1ཚེས་10ནས་ཟླ་6ཚེས་30ཉིན་བར་ཡིན་པ་དང་། ཟླ་8ཚེས་1ཉིན་ནས་དམག་མི་བསྡུ་བའི་ལས་དོན་སྤེལ་བ། ཟླ་9ཚེས་10ཉིན་ནས་དམག་མི་གསར་པ་སྐྱེལ་འདྲེན་བྱེད་པ། ཟླ་9ཚེས་30ཉིན་དམག་མི་བསྡུ་མཚམས་འཇོག་རྒྱུ་བཅས་རེད། མིག་སྔར་བོད་རྒྱ་སྐད་ཡིག་གཉིས་ཀྱི་དམག་མི་བསྡུ་བའི་དྲིལ་བསྒྲགས་ལག་དེབ་གྲོང་ཚོ(གྲོང་ལྷན)ཁག་ལ་སྤྲད་ཟིན་པ་དང་བསྡོམས་ཁྲི་10ཟིན་གྱི་ཡོད། ཟླ་8ཚེས་1ཉིན་བར་རང་ལྗོངས་ཀྱིས་དམག་མིར་ཞུགས་མཁན་ཐོ་འགོད་མི་གྲངས་6000ལྷག་ཙམ་ཟིན་ཡོད་པ་དང་ན་ནིང་གི་དུས་མཚུངས་ལས་མི་2000ལྷག་ཙམ་མང་བ་ཡོད་པ་རེད།


text:
མི་དམངས་དྲ་བའི་འཕྲིན། ཉིན་ཤས་གོང་། རྒྱལ་སྲིད་སྤྱི་ཁྱབ་ཁང་གཞུང་དོན་ཐིང་གིས་《སྨན་བཅོས་འཕྲོད་བསྟེན་ལས་རིགས་ཀྱི་ཕྱོགས་བསྡུས་ལྟ་སྐུལ་དོ་དམ་ལམ་ལུགས་སྒྱུར་བཅོས་དང་འཐུས་སྒོ་ཚང་དུ་གཏོང་རྒྱུའི་སྐོར་གྱི་མཛུབ་ཁྲིད་བསམ་འཆར》བཀྲམ་ནས (གཤམ་དུ་《བསམ་འཆར་》ཞེས་བསྡུ་རྒྱུ)དུས་སྐབས་གསར་པའི་སྨན་བཅོས་འཕྲོད་བསྟེན་ལས་རིགས་ཀྱི་ཕྱོགས་བསྡུས་ལྟ་སྐུལ་དོ་དམ་ལས་དོན་བཀོད་སྒྲིག་བྱས་པ་རེད།
《བསམ་འཆར》ནང་། ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་གསུམ་པའི་དགོངས་དོན་ཕྱོགས་ཡོངས་ནས་ལག་བསྟར་བྱེད་པ་དང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ཏེ་སྨན་བཅོས་སྒྱུར་བཅོས་ཟབ་གཏོང་སྐོར་གྱི་ཏང་ཀྲུང་དབྱང་དང་རྒྱལ་སྲིད་སྤྱི་ཁབ་ཁང་གི་ཐབས་ཇུས་བཀོད་སྒྲིག་དོན་འཁྱོལ་ནན་ཏན་དང་། འགན་ནུས་དང་། བྱེད་ཐབས། སྤྱོད་ཚུལ་བཅས་གཏིང་ཟབ་བསྒྱུར་ཏེ་གཙོ་གནད་ཐོག་གཞུང་བཙུགས་སྨན་བཅོས་འཕྲོད་བསྟེན་སྒྲིག་གཞིར་ལྟ་སྐུལ་དོ་དམ་བྱེད་པ་དེ་ལས་རིགས་ཧྲིལ་པོར་ལྟ་སྐུལ་དོ་དམ་བྱ་རྒྱུར་བསྒྱུར་བ་དང་། ལས་དོན་མ་བསྒྲུབ་གོང་དུ་ཞིབ་མཆན་ལ་མཐོང་ཆེན་བྱེད་པ་ནས་ལས་དོན་བསྒྲུབ་རིང་དང་བསྒྲུབ་རྗེས་ཀྱི་བརྒྱུད་རིམ་ཧྲིལ་པོར་ལྟ་སྐུལ་དོ་དམ་ལ་མཐོང་ཆེན་བྱ་རྒྱུར་བསྒྱུར་བ། ཕྱོགས་རྐྱང་པའི་ལྟ་སྐུལ་དོ་དམ་དེ་ཕྱོགས་བསྡུས་མཐུན་སྦྱོར་ལ་ལྟ་སྐུལ་དོ་དམ་བྱ་རྒྱུར་བསྒྱུར་བ། སྲིད་འཛིན་གྱི་ཐབས་ལམ་རྐྱང་པ་སྤྱོད་རྒྱུ་དེ་སྲིད་འཛིན་དང་། བཅའ་ཁྲིམས། དཔལ་འབྱོར། ཆ་འཕྲིན་སོགས་ཐབས་ལམ་སྣ་མང་སྤྱི་འདོམས་ཐོག་སྤྱོད་རྒྱུར་བསྒྱུར་བ་བཅས་བྱས་ནས་ལྟ་སྐུལ་དོ་དམ་གྱི་ནུས་པ་དང་ཆུ་ཚད་མཐོ་རུ་བཏང་སྟེ་བདེ་ཐང་ཀྲུང་གོའི་འཐབ་ཇུས་ལག་བསྟར་དང་ཕྱོགས་ཡོངས་ནས་མི་དམངས་ཀྱི་བདེ་ཐང་འགན་ལེན་བྱ་རྒྱུར་འདེགས་སྐྱོར་ནུས་ལྡན་མཁོ་འདོན་བྱེད་དགོས་ཞེས་བསྟན་ཡོད།
《བསམ་འཆར》ནང་། ནན་ལ་ཚད་ལྡན་གྱི་སྨན་བཅོས་འཕྲོད་བསྟེན་ལས་རིགས་ཀྱི་ཕྱོགས་བསྡུས་ལྟ་སྐུལ་དོ་དམ་ལམ་ལུགས་འཛུགས་རྒྱུ་དེ་ནི་ཕྱོགས་ཡོངས་ནས་ཀྲུང་གོའི་ཁྱད་ཆོས་ཀྱི་གཞི་རྩའི་སྨན་བཅོས་འཕྲོད་བསྟེན་ལམ་ལུགས་འཛུགས་རྒྱུ་དང་སྨན་བཅོས་འཕྲོད་བསྟེན་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་འགྱུར་རྒྱུར་སྐུལ་འདེད་གཏོང་བའི་ནང་དོན་གལ་ཆེན་ཞིག་རེད། སྨན་བཅོས་འཕྲོད་བསྟེན་ལས་རིགས་ཀྱི་ཕྱོགས་བསྡུས་ལྟ་སྐུལ་དོ་དམ་ལམ་ལུགས་སྒྱུར་བཅོས་དང་འཐུས་སྒོ་ཚང་དུ་གཏོང་དགོས་ན“སྲིད་གཞུང་གིས་གཙོ་ཁྲིད་དང་། ཕྱོགས་བསྡུས་མཐུན་སྦྱོར། ཁྲིམས་ལྟར་ལྟ་སྐུལ་དོ་དམ། གཏོགས་ཁོངས་ཅན་གྱི་ལས་རིགས་ཧྲིལ་པོར་དོ་དམ། སྤྱི་ཚོགས་མཉམ་བཅོས། ཡོངས་བསྒྲགས་གཞུང་དྲང་། སྒྱུར་བཅོས་གསར་གཏོད། ཕན་ནུས་ཆེར་གཏོང”བཅས་ཀྱི་རྩ་དོན་མཐའ་འཁྱོངས་བྱེད་དགོས་ཞེས་བསྟན་ཡོད།
《བསམ་འཆར》ནང་། ཕྱོགས་གསུམ་ཐད་ཀྱི་སྲིད་ཇུས་བྱ་ཐབས་ལ་ཤུགས་སྣོན་རྒྱག་དགོས་པའི་ནན་བཤད་བྱས་ཡོད་པ་སྟེ། གཅིག་ནི་ལྟ་སྐུལ་དོ་དམ་གྱི་བྱེད་པོ་དང་འགན་འཁྲི་ཁ་གསལ་ཡོང་བ་བྱེད་དགོས། ཏང་གི་འགོ་ཁྲིད་ལ་ཤུགས་སྣོན་རྒྱག་པ་དང་སྲིད་གཞུང་གི་གཙོ་ཁྲིད་འགན་འཁྲི་ཆེ་རུ་གཏོང་བ། སྨན་བཅོས་འཕྲོད་བསྟེན་སྒྲིག་གཞིའི་རང་ངོས་དོ་དམ་གྱི་བྱེད་པོའི་འགན་འཁྲི་དོན་འཁྱོལ་བྱེད་པ། ལས་རིགས་རྩ་འཛུགས་ཀྱི་རང་འདོམས་ནུས་པ་འདོན་སྤེལ་བྱེད་པ། སྤྱི་ཚོགས་ལྟ་སྐུལ་ལ་ཤུགས་སྣོན་རྒྱག་པ་བཅས་བྱས་ཏེ་སྒྲིག་གཞི་རང་སྐྱོང་དང་། ལས་རིགས་རང་འདོམས། སྲིད་གཞུང་གི་ལྟ་སྐུལ་དོ་དམ། སྤྱི་ཚོགས་ཀྱི་ལྟ་སྐུལ་བཅས་ཕན་ཚུན་ཟུང་འབྲེལ་གྱི་སྣ་མང་བཅོས་སྐྱོང་གི་རྣམ་པ་ཆགས་རྒྱུར་སྐུལ་འདེད་གཏོང་དགོས།
གཉིས་ནི་བརྒྱུད་རིམ་ཧྲིལ་པོའི་ལྟ་སྐུལ་དོ་དམ་ལ་ཤུགས་སྣོན་རྒྱག་དགོས། སྨན་བཅོས་འཕྲོད་བསྟེན་ཞབས་ཞུ་བཟང་སྒྲིག་བྱས་ནས་སྲིད་འཛིན་ཞིབ་མཆན་ལམ་ལུགས་སྒྱུར་བཅོས་བྱེད་མགྱོགས་སུ་གཏོང་དགོས། སྨན་བཅོས་ཞབས་ཞུའི་སྤུས་ཚད་དང་བདེ་འཇགས་ལྟ་སྐུལ་དོ་དམ་ལ་ཤུགས་སྣོན་བརྒྱབ་ནས་སྤུས་ཚད་དང་བདེ་འཇགས་དོ་དམ་གྱི་ལྟེ་བའི་ལམ་ལུགས་དོན་འཁྱོལ་ནན་པོ་བྱེད་དགོས། སྨན་བཅོས་འཕྲོད་བསྟེན་སྒྲིག་གཞི་འཁོར་སྐྱོད་ལྟ་སྐུལ་དོ་དམ་ལ་ཤུགས་སྣོན་བརྒྱབ་ནས་སྨན་བཅོས་སྒྲིག་གཞིའི་རིགས་དབྱེའི་དོ་དམ་གྱི་བླང་བྱ་ལག་བསྟར་ནན་པོ་བྱེད་དགོས། སྤྱི་པའི་འཕྲོད་བསྟེན་ཞབས་ཞུའི་ལྟ་སྐུལ་དོ་དམ་ལ་ཤུགས་སྣོན་བརྒྱབ་ནས་ཞབས་ཞུའི་ཆུ་ཚད་མཐོ་རུ་གཏོང་དགོས། ལས་ཞུགས་མི་སྣའི་ལྟ་སྐུལ་དོ་དམ་ལ་ཤུགས་སྣོན་བརྒྱབ་ནས་ཁྲིམས་འགལ་སྒྲིག་འགལ་བྱེད་སྤྱོད་ལ་ཞིབ་བཤེར་ཐག་གཅོད་ནན་པོ་བྱེད་དགོས། ལས་རིགས་ཀྱི་སྒྲིག་ལམ་ལ་ལྟ་སྐུལ་དོ་དམ་བྱ་རྒྱུར་ཤུགས་སྣོན་བརྒྱབ་ནས་མཉམ་འགོག་དང་མཉམ་དུ་ཚོད་འཛིན་གྱི་ལམ་སྲོལ་འཛུགས་པ་དང་འཐུས་སྒོ་ཚང་དུ་གཏོང་དགོས། བདེ་ཐང་ཐོན་ལས་ཀྱི་ལྟ་སྐུལ་དོ་དམ་ལ་ཤུགས་སྣོན་བརྒྱབ་ནས་བསྟུན་མཁས་དང་། གཟབ་ནན། ནུས་ལྡན་བཅས་ཀྱི་ལྟ་སྐུལ་དོ་དམ་ལམ་སྲོལ་འཛུགས་པ་དང་འཐུས་སྒོ་ཚང་དུ་གཏོང་དགོས།
གསུམ་ནི་ལྟ་སྐུལ་དོ་དམ་ལམ་སྲོལ་གསར་གཏོད་བྱེད་དགོས། སྲིད་འཛིན་ཁྲིམས་བསྟར་ལམ་སྲོལ་འཐུས་སྒོ་ཚང་དུ་དང་ཚད་ལྡན་དུ་བཏང་ནས་ཁྲིམས་ལག་བསྟར་ནན་ལ་ཚད་ལྡན་དང་གཞུང་དྲང་ཡ་རབས་ཚུལ་ལྡན་ཡོང་རྒྱུ་འགན་ལེན་བྱེད་དགོས། ཕྱོགས་ཡོངས་ནས“སྐབས་བསྟུན་གཉིས་དང་ཡོངས་བསྒྲགས་གཅིག”གི་དཔེ་འཐེན་བརྟག་དཔྱད་ལམ་སྲོལ་ཁྱབ་གདལ་བཏང་ནས་གཙོ་གནད་སྒྲིག་གཞིར་དཔེ་འཐེན་ཞིབ་བཤེར་བྱེད་ཤུགས་ཆེ་རུ་གཏོང་དགོས། སྨན་བཅོས་འཕྲོད་བསྟེན་ལས་རིགས་ཀྱི་ཡིད་རྟོན་ལམ་སྲོལ་འཛུགས་པ་དང་འཐུས་སྒོ་ཚང་དུ་བཏང་ནས་ཡིད་རྟོན་ཐོ་འགོད་བཀོལ་སྤྱོད་ལ་ཤུགས་སྣོན་རྒྱག་དགོས། ཆ་འཕྲིན་ཡོངས་བསྒྲགས་ལམ་སྲོལ་འཐུས་སྒོ་ཚང་དུ་བཏང་ནས་དུས་བཀག་ཐོག་འབྲེལ་ཡོད་ཆ་འཕྲིན་ཡོངས་བསྒྲགས་བྱེད་དགོས། ཉེན་ཁ་སྔོན་གཏོང་དང་ཚོད་སྐོར་ལམ་སྲོལ་བཙུགས་ནས་ཆ་འཕྲིན་ལག་རྩལ་སྤྱད་དེ་གནད་དོན་ཤེས་རྟོགས་དང་ཉེན་ཁ་ཆེན་པོ་སྔོན་འགོག་ཐག་གཅོད་ཀྱི་ནུས་པ་ཆེ་རུ་གཏོང་དགོས། དྲ་རྒྱ་ཅན་གྱི་དོ་དམ་ལམ་སྲོལ་བཙུགས་ནས་དྲ་ཐོག་དང་དྲ་ཕྱི་གཞི་གཅིག་ཅན་གྱི་ལྟ་སྐུལ་དོ་དམ་བྱེད་ཐབས་འཛུགས་པ་དང་འཐུས་སྒོ་ཚང་དུ་གཏོང་དགོས། ཕྱོགས་བསྡུས་ལྟ་སྐུལ་དོ་དམ་གྱི་འབྲས་བུ་མཐུན་སྦྱོར་ངང་སྤྱོད་པའི་ལམ་སྲོལ་བཙུགས་ནས་ལྟ་སྐུལ་དོ་དམ་གྱི་འབྲས་བུ་སྤྱི་འདོམས་ཐོག་སྤྱོད་དགོས་པ་བཅས་རེད། །
རྩོམ་སྒྲིག་པ། མཁའ་མཚོ་སྐྱིད།


text:
ཨ་དཀོན་སྤྲུལ་སྐུ་ཀརྨ་བཤད་སྒྲུབ་ཀྱི་མཛད་རྣམ་མདོར་བསྡུས།
༡
ཨ་དཀོན་སྤྲུལ་སྐུ་ཀརྨ་བཤད་སྒྲུབ་ལགས་ནི་ཁམས་རི་བོ་ཆེའི་ངོམ་ཡུལ་མདའ་རག་གྲོང་ཚོ་རུ་ཡབ་ཝ་རྒྱུད་བཀྲ་ཤིས་རིན་ཆེན་དང་ཡུམ་ཁ་ལུ་དོན་གྲུབ་ཆོས་སྐྱིད་གཉིས་ཀྱི་སྲས་སུ། བོད་རབ་བྱུང་བཅུ་དྲུག་པའི་རྣམ་གནོན་ཞེས་པ་ལྕགས་ཕོ་འབྲུག་གི་ལོ། སྤྱི་ལོ 1940 ལོའི་ཟླ་བ 4 པའི་ཚེས་པ 2 ཉིན་སྐུ་འཁྲུངས། ཡུལ་འདི་ནི་མཁས་གྲུབ་ཆགས་མེད་རིན་པོ་ཆེས་ངོམ་དུ་རུང་བའི་ཡུལ་ཞེས་གསུང་པ་ལྟར། དྲུང་མཁའ་སྤྱོད་པ་ནམས་མཁའ་རྒྱལ་མཚན་དང་། ཀརྨ་པ་དྲུག་པ་མཐོང་བ་དོན་ལྡན། བརྒྱད་པ་མི་བསྐྱོད་རྡོ་རྗེ། མཁས་གྲུབ་ཀརྨ་ཆགས་མེད། གནམ་ཆོས་མི་འགྱུར་རྡོ་རྗེ་སོགས་དམ་པ་མང་པོའི་སྐུ་ཡུལ་ཡིན་པས། དམ་པའི་ཆོས་དང་དམངས་སྲོལ་རིག་གནས་ལ་གཏིང་ཟབ་པའི་སྒོ་ནས་གོམས་འདྲིས་ཡོད་པའི་ཡུལ་སྡེ་ཞིག་ཡིན། དམ་པ་ཨ་དཀོན་རིན་པོ་ཆེ་ཁོང་སྐུ་འཁྲུངས་མ་ཐག་རྡོ་ཡི་ནེའུ་ལེ་ཞིག་ཁྱིམ་དུ་བབས་པས་མི་རྣམས་ཀྱིས་དེ་ནི་འཛམ་ནག་གི་དངོས་གྲུབ་ཡིན་པས་ཁྱེའུ་འདི་བསོད་ནམས་ཤིན་ཏུ་ཆེ་བ་ཞིག་ཡིན་ངེས་ཟེར་ནས་རྟེན་འབྲེལ་བརྟགས། ཀརྨ་པ་རིག་པའི་རྡོ་རྗེས་རྟགས་ཡིག་གནང་བ་ལྟར། ཚ་སྒྲོལ་མ་ལྷ་ཁང་གི་བླ་མ་ཆོས་གྲགས་དང་། ལྷ་དབང་གཉིས་སྤྲུལ་སྐུའི་ངོ་ཉུག་ལ་བྱོན་ནས་ངོམ་ཡུལ་གྱི་བྱིས་པ་བདུན་ཙམ་གྱི་མིང་ཐོ་ཀརྨ་པར་ཕུལ་བས། དེའི་ནང་གི་དམ་པ་འདི་ཉིད་ཨ་དཀོན་གོང་མའི་ཡང་སྲིད་དུ་ཐུགས་ཐག་བཅད་དེ། ཁོང་ལ་ཀརྨ་བཤད་སྒྲུབ་ཆོས་ཀྱི་ཉི་མ་ཕྲིན་ལས་ཀུན་ཁྱབ་དཔལ་བཟང་པོ་ཕྱོགས་ལས་རྣམ་པར་རྒྱལ་བའི་སྡེ་ཞེས་མཚན་ཡང་གསོལ།
དེའི་ཕྱི་ལོར་ཨ་དཀོན་གོང་མའི་གཅུང་པོ་ཚུལ་ཁྲིམས་བྱམས་པ་སོགས་བྱོན་ནས་སྤྲུལ་སྐུ་ལ་ན་བཟའ་ཕུལ་བ་དང་ཁྱིམ་ཚང་འདི་ལ་བླུ་ཡོན་ལུག་བརྒྱ་ཙམ་གནང་སྟེ། བོད་ཆུ་མོ་ལུག་གི་ལོ་སྟེ་ཕྱི་ལོ 1943 ལོར་ཕུན་ཚོགས་བསྟན་འཛིན་དང་གསེར་ཡིན་རྒད་པོ་དཀོན་མཆོག་ཚེ་དབང་སོགས་ཀྱིས་སྐུ་གོང་མའི་གདན་སར་གདན་དྲངས། སྡེ་དགོན་གཉིས་ཀྱིས་ཆིབས་བསུ་གྲ་རྒྱས་ཞུས་ཤིང་། སྒེ་རུ་དཔོན་བསོད་ནམས་རྒྱལ་མཚན་དང་སྨད་མ་དཔོན་ལུང་རིགས་སོགས་ཀྱིས་ཆིབས་ཁ་བླངས། ལོ་དེའི་ཟླ་བ་ལྔ་པའི་ཚེས་བཅུ་གཉིས་ཉིན་ཁྲི་འདོན་མངའ་གསོལ་བྱས། གིང་ནོག་སྤྲུལ་སྐུ་ཀརྨ་ཆོས་ཀྱི་བློ་གྲོས་ཀྱིས་མནྜལ་རྒྱས་བཤད་དང་ཞབས་བརྟན་སྨོན་ཚིག་ཕུལ། དགོན་སྡེ་དང་བླ་དཔོན་ཁག་སོ་སོ་ནས་འབྱོར་ཚོད་དང་བསྟུན་པའི་འབུལ་ཚན་དང་གཟེངས་བསྟོད་ཞུས་ཤིང་དགའ་སྤྲོ་ཕུན་སུམ་ཚོགས་པས་མཐའ་རྒྱས་པར་བྱས།
༢
དེ་ནས་ཡོངས་འཛིན་བླ་མ་གྲགས་པ་བསྟན་འཛིན་ལས་ཡི་གེ་འབྲི་ཀློག་དང་ཆོ་ག་ཆོས་སྤྱོད་བསླབས་ཤིང་། མེ་ཁྱི་ལོར་གྲུ་གུ་བསོད་སྙིང་སྤྲུལ་སྐུ་ལས་གདམས་ངག་མཛོད་དང་ཕྱག་ཆེན་རྒྱ་གཞུང་གི་དབང་ལུང་གསན། ས་བྱི1948ལོར་འཛི་སྒར་ཀོང་སྤྲུལ་ལས་བཀའ་རྒྱུད་སྔགས་མཛོད་དང་མ་མགོན་འཁོར་ལྔའི་དབང་ལུང་ཞུས། ས་གླང་ལོར་གྲུབ་ཆེན་ཀརྨ་ནོར་བུའི་མདུན་ནས་རྒྱལ་བའི་བཀའ་འགྱུར་དང་ཀོང་སྤྲུལ་བཀའ་འབུམ། མི་ཕམ་བཀའ་འབུམ། རིན་ཆེན་གཏེར་མཛོད་སོགས་ཀྱི་ལུང་རྒྱུན་མནོས། ཆུ་སྦྲུལ་ལོར་དྲུང་ཆོས་ཀྱི་རྒྱ་མཚོ་ལས་ཟུར་མང་སྙན་རྒྱུད་དང་རིན་ཆེན་གཏེར་མཛོད་ཀྱི་དབང་ཐོབ། དཔལ་སྤུངས་ནས་ཀརྨ་པ་ལས་དགེ་ཚུལ་གྱི་སྡོམ་པ། བྱང་ཆུབ་སེམས་སྡོམ། མགོན་པོའི་སྲོག་གཏད་རྣམས་ཞུས། དེ་ནས་ཞེ་ཆེན་དགོན་པར་ཞེ་ཆེན་ཀོང་སྤྲུལ་པདྨ་དྲི་མེད་མཇལ། བླ་མ་དེ་ལས་ཀྱང་བཀའ་རྒྱུད་སྔགས་མཛོད། ཀློང་ཆེན་མཛོད་བདུན། སྙིང་ཐིག་ཡ་བཞི། ཞེ་ཆེན་རྒྱལ་ཚབ་ཀྱི་བཀའ་འབུམ་སོགས་ཀྱི་དབང་ལུང་དང་། ཕྱག་ཆེན་ངེས་དོན་རྒྱ་མཚོའི་ཁྲིད་ཞུས་ཤིང་རྟོགས་པ་ཕུལ་བས་བླ་མ་ཡང་ཐུགས་མཉེས། ཞེ་ཆེན་མཁན་པོ་གང་ཤར་ལས་མི་ཕམ་མཁན་འཇུག་དང་ངེས་ཤེས་སྒྲོན་མེ། སྤྱོད་འཇུག་དང་རྒྱུད་བླ་མའི་ཞིབ་ཁྲིད་གསན། དིལ་མགོ་མཁྱེན་བརྩེ་ལས་ཉིད་ཀྱི་གཏེར་ཁ་ཚེ་སྒྲུབ་སྐོར་དང་། སི་ཏུ་པདྨ་དོན་ཡོད་ལས་གདམས་ངག་མཛོད་ཀྱི་དབང་སོགས་རྒྱ་ཆེ་བའི་གསན་བསམ་ཚུལ་བཞིན་དུ་མཛད་དོ།།
༣
དེ་ནས་བོད་ས་མོ་ཕག་གི་ལོ་ཕྱི་ལོ1959ལོར་བོད་ཀྱི་བསྟན་སྲིད་ལ་འཕོ་འགྱུར་དང་ཉམ་ཉེས་ཕོག་སྟེ་བླ་སྤྲུལ་མི་དཔོན་དང་། མི་སེར་དཀྱུས་མ་ཡན་ཆད་ཡུལ་གྱར་ལུང་འཐོར་དུ་གྱུར་སྐབས་ཨ་དཀོན་སྤྲུལ་སྐུ་དང་ཟུར་མང་དྲུང་པ་སོགས་དཔོན་གཡོག་སུམ་བརྒྱ་ཙམ་དང་བཅས་ལྷོ་མོན་བརྒྱུད་དེ་རྒྱ་གར་ཕྱོགས་སུ་བྲོས་ཀྱང་ལམ་རོགས་མང་ཆེ་བ་རྐྱེན་ལམ་དུ་ཤོར་བས། འཕགས་ཡུལ་དུ་མི་བཅུ་གསུམ་ཙམ་བསླེབས། དེ་ནས་རིས་མེད་གྲུབ་མཐའ་སྤྱིའི་སྤྲུལ་སྐུའི་སློབ་གྲྭ་ཟེར་བ་ཞིག་གི་གཙོ་བོའི་འགན་ཁུར་བཞེས་ཏེ་རྒྱ་གར་ནས་ལོ་གསུམ་ཙམ་བཞུགས།
པར་འདི1963 ལོར་རྒྱ་གར་ནས་བླངས། གཡས་དྲུང་པ་རིན་པོ་ཆེ། དབུས་ཨ་དཀོན་རིན་པོ་ཆེ། གཡོན། འཇམ་དཔལ་ཀུན་བཟང་རིན་པོ་ཆེ་ཞེས་འཁོད་ཡོད།
1963ལོར་དྲུང་པ་དང་མཉམ་དུ་ནུབ་ཕྱོགས་དབྱིན་ཇིའི་ལུང་པར་ཕེབས། རྒྱལ་ཁབ་དེ་ནས་སྔགས་འཆང་ངམ་དགེ་བསྙེན་གྱི་ཚུལ་གྱིས། སྨན་ཁང་ནང་དུ་ལས་ཀ་དཀྱུས་མ་དག་ལས་བཞིན་ལོ་གསུམ་ཙམ་འདས། 1967ལོར་ཟུར་མང་དྲུང་པ་དང་མཉམ་དུ་ནུབ་ཕྱོགས་བོད་ཀྱི་དགོན་པ་ཐོག་མ་དེ་བཏབ་ཅིང་མིང་ལ་བཀའ་བརྒྱུད་བསམ་ཡས་གླིང་ཞེས་བཏགས།
དབྱིན་ཡུལ་དུ་ཡོད་པའི་བསམ་ཡས་གླིང་གི་འདྲ་པར།
1970ལོར་དྲུང་པ་ཨ་མེ་རི་ཀར་ཕེབས་ཤིང་། བསམ་ཡས་གླིང་གི་བསྟན་བདག་དུ་ཨ་དཀོན་སྤྲུལ་སྐུ་བཞུགས། དེའི་རྗེས་སུ་ཁོང་རྣམ་གཉིས་ཐུགས་སྣང་མཐུན་མིན་སོགས་ཀྱི་ཐད་གླེང་བརྗོད་མི་འདྲ་བ་འགའ་ཞིག་བྱུང་ཡང་། རྒྱལ་བསྟན་གྱི་ཁུར་བཞེས་སྟངས་མི་འདྲ་བའི་དབང་གིས་དགོངས་ཕྱོགས་མི་མཐུན་པ་ཅུང་ཟད་ཅིག་ནི་བྱུང་ཡོད་པར་ངེས། ཆོས་རྒྱམ་དྲུང་པས་ནི་བསྟན་པ་མ་དར་བའི་གནས་སུ་ཆོས་སྤེལ་བར་འདོད་ཅིང་སྤྱོད་པ་ཐོལ་བྱུང་མཛད་ལ། ཨ་དཀོན་རིན་པོ་ཆེས་ནི་དམ་ཆོས་དར་ཡང་ཉམ་པའི་ཕྱོགས་སུ་གསོ་བར་འདོད་ལ་བཏུལ་ཞུགས་ཀྱི་སྤྱོད་པར་མོས་པ་བྱས་མེད་པ་ལྟ་བུའི་སྣང་ཚུལ་འདུག །མདོར་ན་དམ་པ་འདི་གཉིས་ཀྱི་ཐུགས་བསྐྱེད་དང་མཛད་བཟང་ལ་བརྟེན་ནས་ནུབ་ཕྱོགས་སུ་བོད་ཀྱི་ནང་བསྟན་དར་བའི་སྒོ་ཆེན་ཕྱེས་ཤིང་། རིས་མེད་གྲུབ་མཐའ་ཁག་གི་བླ་ཆེན་རྣམས་ཀྱང་ནུབ་ཡུལ་དུ་ཅི་བདེར་ཕེབས་ཐུབ་པའི་ཟམ་ཆེན་ཡང་བཙུགས་ཡོད།
1974ལོར་བསམ་ཡས་གླིང་དུ་གཙུག་ལག་ཁང་དང་སྐུ་གསུང་ཐུགས་རྟེན་མ་ཎི་དུང་འཁོར་སོགས་གསར་བཞེངས་མཛད་ཅིང་། ཁྱད་པར་དུ་སྤྱོད་འཇུག །རྒྱུད་བླ། ཐར་རྒྱན། ཏཻ་ལོ་ན་རོའི་རྣམ་ཐར། མི་ཕམ་མཁན་འཇུག་སོགས་སློབ་སྦྱོང་གི་འཛིན་གྲྭ་གསར་འཛུག་གནང་། ལོ་འདིར་ཀརྨ་པ་བཅུ་དྲུག་པས་ཨ་དཀོན་རིན་པོ་ཆེར་ཆོས་རྗེ་བླ་མ་ཞེས་པའི་མཚན་གནས་ཡང་གནང་། ད་དུང་དཔལ་སྤུངས་སྒྲུབ་ཁང་གི་བཅའ་ཡིག་དང་མཐུན་པར་སྒྲུབ་ཁང་གསར་འཛུག་གནང་སྟེ་སྒྲུབ་ཐེངས་རེ་རེར་ཡང་རྒྱལ་ཁབ་ཉེར་གཉིས་ཙམ་གྱི་མི་འདུས་ཡོད། ད་དུང་བུད་མེད་ཀྱི་སྒྲུབ་ཁང་། གྲྭ་པའི་སྒྲུབ་ཁང་། མ་ཎི་དུང་སྒྲུབ། སྔོན་འགྲོའི་ཆོས་ཚོགས་སོགས་ཀྱང་བཙུགས། དེར་འདུས་ཀྱི་སློབ་མ་རྣམས་ལ་རྒྱལ་དབང་བཅུ་བཞི་པ་དང་། ཀརྨ་པ། དིལ་མགོ་མཁྱེན་བརྩེ། ས་སྐྱ་གོང་མ། སི་ཏུ་སོགས་བླ་ཆེན་ཁག་གདན་དྲངས་ནས་དད་ལྡན་རྣམས་ཀྱི་རེ་བ་ཚུལ་བཞིན་དུ་བསྐངས། གོང་གི་སྒྲུབ་ཁང་དེ་དག་ཡོད་སའི་དམ་པ་གླིང་ཟེར་བའི་གླིང་ཕྲན་ཉམས་དགའ་དེ་ཉོས་ནས། ཆོས་རྒྱུད་རིས་མེད་ཀྱི་ཚོགས་ཁང་བསྐྲུན་ཅིང་རྒྱལ་ཁབ་སོ་སོར་བཞུགས་པའི་ནང་པའི་ཆོས་པ་བསྡུས་ཏེ། ལོ་ལྔ་རེའི་མཚམས་སུ་ནང་ཆོས་ཀྱི་ཟབ་གནད་དང་འཛིན་སྐྱོང་གི་བགྲོ་གླེང་ཚོགས་འདུ་འཚོགས།
༤
1980ལོའི་ཟླ་བ3པའི་ཚེས27ཉིན་སྐྱེ་རྒུ་ཡོངས་ཀྱི་རེ་བའི་གསོས་ཞེས་པའི་སྐྱོབ་གསོ་ཚོགས་པ་ཞིག་བཙུགས་ཏེ་ཕྱིས་སུ་འཛམ་གླིང་རོགས་པ་ཚོགས་པར་མིང་བསྒྱུར། དེ་ཡང་འཛམ་གླིང་རོགས་ཚོགས་ཀྱི་ལས་ཁུངས་ལྟེ་བ་དེ་ཡོ་རོབ་ཀྱི་སི་ཝེས་ཙེར་རྒྱལ་ཁབ་ཏུ་བཙུགས་པ་དང་། དེ་ནས་ཨེར་ལན། བྷེལ་ཇམ། ཨུ་རུ་སུ། ལྷོ་ཨ་ཧྥི་རི་ཁ། ཨ་མེ་རི་ཁ། ཧོ་ལན། ཕོ་ལན། འཇར་མན། ཨོ་སི་ཐྲི་ཡ། སི་ཕེན། ཁེ་ན་ཏ། ཧྥ་རན་སི། ཨི་ཐ་ལི། ཝ་སི(ཝ་ཐི་ཁན་ཡིན་ནམ)སོགས་སྔར་བོད་བརྒྱུད་ནང་བསྟན་དར་མ་མྱོང་བའི་རྒྱལ་ཁབ་མང་པོར་ཕེབས་ཏེ་ནང་བསྟན་གྱི་ཆོས་ཚོགས་བཞི་བཅུ། སྐྱོབ་གསོ་ཚོགས་པ་ཉེར་དགུ། སེམས་གསོ་ཚོགས་པ་བཅོ་ལྔ་བཅས་གསར་འཛུགས་གནང་ནས། སྐབས་རེ་ནང་ཆོས་སྤེལ་བ་དང་། རེས་འགའ་སྐྱོབ་གསོ་བྱེད་པ། ཡང་ན་འཕྲོད་བསྟེན་བྱེད་ཐབས། ཡང་ན་སློབ་གསོ་གཏོང་བ་བཅས་ཀྱི་སྒོ་ནས་གཞན་ཕན་འབའ་ཞིག་ལ་གཞོལ་བས། ལོ་ངོ་འདི་དག་གི་རིང་ལ་སྙན་གྲགས། འཁོར་སློབ། རྒྱུ་ནོར་སོགས་ཀྱི་འདུ་བ་ནི་རང་བཞིན་གྱིས་དབྱར་མཚོ་བཞིན་དུ་རྒྱས་ནས་འདུག
1993ལོར་ཏྭ་ར་ཚོགས་པ་གསར་འཛུགས་གནང་སྟེ་བོད་ཀྱི་སྔོ་སྨན་འགའ་ཞིག་རྒྱལ་སྤྱིའི་སྨན་གྲལ་དུ་ཚུད་ཐབས་བྱས་ཤིང་། ཟུར་དུ་ཡང་སྐྱོབ་གསོ། སློབ་སྟོན། འཕྲོད་བསྟེན། ནང་ཆོས་སྤེལ་བ་བཅད་མཛད། ཁྱད་པར་དུ་ནུབ་ཕྱོགས་སུ་འདོད་རྔམ། འགྲན་རྩོད། ཆགས་སྡང་དྲག་པོ་སོགས་ལས་བྱུང་བའི་སེམས་ཁམས་ནད་པ་སྨན་ཁང་གིས་བཅོས་མ་ཐུབ་པ་དག་ལ་གཟིགས་ཏེ། སྨྱོན་པའི་འཛིན་གྲྭ་བཙུགས་ནས་སེམས་ཁམས་སློབ་གསོ་ལོ་བདུན་ལ་ཉན་དགོས་པའི་གཏན་འབེབ་བྱས་པས་ཕལ་མོ་ཆེ་ནད་ལས་ཐར། ཐབས་དེ་ལ་བརྟེན་ནས་མུ་མཐུད་དེ་ཁྲིད་བཏབ་པས། སློབ་མ་སྟོང་ཕྲག་ཙམ་སྨྱོ་ནད་ལས་གྲོལ། ཚུལ་འདི་ལ་ནུབ་ཀྱི་སྨན་རམ་པ་མང་པོས་གྲུབ་འབྲས་ཧ་ཅང་བཟང་བའི་ཁས་ལེན་བྱས་ཤིང་བསྔགས་པ་ཡང་བརྗོད།
༥
1999ལོ་ཀྲུང་གོར་ལོག་ཆོག་པའི་ཆོག་མཆམ་ཐོབ་ཅིང་། ཨ་དཀོན་གྱིས་རིང་ནས་ཡིད་ལ་སྒོམ་པའི་བོད་ཕན་རྒྱ་ཆེར་སྒྲུབ་པའི་དུས་སུ་བབས་པར་གྱུར། མ་གཞི་སྤྱི་ལོ་1990ལོ་ནས་བོད་ཡུལ་དུ་རོགས་སྐྱོར་གྱི་དབུ་བརྩམས་ཡོད་ཅིང་། དེ་ནས་བཟུང་སྟེ་སྐུ་མ་འདས་ཀྱི་བར་དུ་བོད་མདོ་དབུས་ཁམས་གསུམ་གྱི་བོད་རིག་གནས་སྡོད་ལྗོངས་དང་ས་ཁུལ་སོ་སོར་བཤད་གྲྭ29 སློབ་གྲྭ57 སྨན་ཁང18 རྒན་གསོ་ཁང3 དྭ་ཕྲུག་སློབ་གྲྭ5བཅས་གསར་འཛུག་གནང་ཞིང་། དེ་དག་ལས་སློབ་མ 9118 ཙམ་ཞིག་གསོ་སྐྱོང་གནང་ཡོད་པ་དང་། སྡེ་དགེ་པར་ཁང་ཆེན་མོར་དུས་མཁྱེན་བཀའ་འབུམ་དང་ཕག་གྲུ་བཀའ་འབུམ་སོགས་པར་ཤིང10200 གསར་དུ་བརྐོས། དཔལ་དགེའི་རྡོ་འབུམ་ནང་དུ་བཀའ་འགྱུར་ཆ་ཚང་རྡོ་རྐོས་བྱས། གཞན་ཡང་དཔེ་རྙིང་ཉམ་གསོ་ཚོགས་པ་དང་། བཀའ་བརྒྱུད་དཔེ་རྙིང་མྱུར་སྐྱོབ་རིག་ཚོགས། བཀའ་བརྒྱུད་རིགས་གཞུང་ཕྱོགས་སྒྲིག་སོགས་ཀྱི་འགྲོ་གྲོན་བཏང་། བོད་ཀྱི་གསོ་རིག་ཉམས་ཞིབ་ཕོག་དངུལ་དང་སློབ་ཆེན་སློབ་ཡོན་གནང་བ་སོགས་ནི་ཧ་ཅང་མང་བས་བགྲང་མ་ནུས། ཁྱོན་བོད་དུ་རོགས་དངུལ་གནང་བ་བསྡོམས་རྩིས་བྱས་ན་ཧ་ལམ་དམངས་སྒོར 205,095,526 ཟིན་ཡོད་འདུག
འཛམ་གླིང་རོགས་པ་ཚོགས་པའི་ངོས་ནས་རོགས་སྐྱོར་བྱེད་ས་ནི་བོད་དང་། འབྲུག་པ། བལ་ཡུལ། ཨ་ཧྥེ་རི་ཀ །རྒྱ་གར་སོགས་ས་གནས་གང་སར་ཡོད་ཅིང་། གཙོ་བོ་དྭ་ཕྲུག །ནད་པ། རྒན་གོག །སློབ་གྲྭ། བཤད་གྲྭ། ཆོས་ཚོགས་སོག་ཡིན་པ་རེད།
པར་འདི་ནི 2005 .4.2 ཉིན་དགུང་ལོ 65 འཁྲུངས་སྐར་རྟེན་འབྲེལ་སྐབས་སུ་བསམ་ཡས་གླིང་ནས་བསྐྱོན་པ་ཞིག་ཡིན།
2006ལོར་དབྱིན་ཡུལ་ནས་སྐབས་དེའི་ཀྲུང་གོའི་དབུས་རྒྱུན་ལས་ལྷན་ཚོགས་ཀྱི་ཁོངས་མི་དང་སྲིད་གྲོས་ཀྱི་ཀྲུའུ་ཞི་ཅ་ཆིན་ལིན་དང་མཇལ་འཕྲད་མཛའ་འབྲེལ་བྱས་ཤིང2011ལོའི་ཟླ8པའི་ནང་དུ་ལྷ་སར་བོད་ཞི་བའི་བཅིང་འགྲོལ་བཏང་ནས་ལོ་དྲུག་ཅུ་འཁོར་བའི་དགའ་སྟོན་གྱི་ཚོགས་འདུའི་སྟེང་དུ་གལ་ཆེའི་སྐུ་མགྲོན་གྱི་ཚུལ་དུ་གདན་ཞུ་བྱས་པ་ལྟར་དེར་ཞུགས།
༦
སྤྱི་ལོ2013ལོའི་ཟླ་བ10པའི་ཚེས8ཉིན་དངུལ་སྒོར་གྱི་དོན་རྐྱེན་ཞིག་རེད་ཟེར་ཏེ་གྲོང་ཁྱེར་ཁྲིན་ཏུ་རུ་ཐུབ་བསྟན་ཀུན་གསལ་ཟེར་བའི་བོད་མི་ཞིག་གིས་སྐུ་བཀྲོངས། གཞུང་གི་གསར་ལམ་ནང་དུ་བོད་རིགས་སྐྱེས་པ་གསུམ་གྱིས་བོད་རིགས་མི་གསུམ་དམར་གསོད་བྱས་པ་ཞེས་པའི་གསར་འགྱུར་མངོན་པར་བསྒྲགསཤིང་། ལྟག་རྒྱབ་ཀྱི་གནད་དོན་ངོ་མ་ནི་ད་དུང་གསལ་པོར་ཤེས་མེད། ཚེས་པ11ཉིན་སྐུ་གདུང་ཚ་བ་སྒྲོལ་མ་ལྷ་ཁང་དུ་གདན་དྲངས། དེ་ནས་ད་ལྟའི་བར་དུ་བོད་ཀྱི་སྤྱི་ཚོགས་ལས་རིགས་ཁག་གི་མི་མང་རྣམས་ཀྱིས་གདུང་བ་ཆེན་པོས་ཁོང་ལ་རྗེས་དྲན་ཞུས།
2018.9.7
རྩོམ་སྒྲིག་པ། གངས་དགའ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
ཁྲིམས་ལུགས་རིག་པའི་འབུམ་རམས་པ་ཅང་ཞའོ་ཡིས་བརྗོད་དོན། ང་རང་ཨ་མ་ཞིག་ཡིན་པའི་ངོས་ནས་བྱིས་པ་ལྐོག་འཚོང་རྒྱག་མཁན་དག་ལ་སྡང་སེམས་རབ་ཏུ་ཆེ་ཡང་། ཁྲིམས་ལུགས་ལ་བློ་སྦྱོང་ཡོད་མཁན་ཞིག་གི་ཆ་ནས་ངས་དཔྱོད་ཤེས་ཀྱིས་གནད་དོན་ལ་བསམ་བློ་གཏོང་ཤེས་ཟེར། ཐོག་མར། སྲོག་ཆད་ཀྱི་ཟིལ་ཤུགས་ལ་ཚད་བཀག་ཡོད་དེ། ང་ཚོས་བསམ་གཟས་ནས་མི་བསད་པར་སྲོད་ཆད་བཅད་ཀྱང་། དོན་དམ་དུ་བསམ་གཟས་ནས་མི་གསད་པའི་ཉེས་གསོག་འདིའི་རིགས་འགོག་ཐུབ་མེད། དེ་ནས། སྲོག་ལ་མ་འཛེམ་པར་ནག་ཉེས་བཟོ་བ་དག་ནི་སྤྱིར་བཏང་འཛིན་བཟུང་བྱེད་ཁག་པོ་ཡིན། གལ་སྲིད་མི་ཚོང་རྒྱག་མཁན་ཡོད་དོ་ཅོག་ལ་སྲོག་ཆད་བཅད་པ་ཡིན་ན་བསླུས་ཡོད་པའི་བྱིས་པ་གང་དེ་ཉེན་གནས་སུ་ལྷུང་བཅུག་ཡོད་པས། ཉེན་རྟོག་པའི་འཛིན་བཟུང་ལའང་དཀའ་ཁག་བཟོས་ཡོད། མཐའ་མར། ང་རང་ལས་རིམ་བཅའ་ཁྲིམས་བསླབས་མྱོང་མཁན་ཞིག་ཡིན་པས། དོགས་ཡོད་ཉེས་ཅན་ལ་ཉེས་མེད་རིག་འདེད་བྱེད་རྒྱུའི་སེམས་ཁམས་ཞིག་ཡོད་དེ། ཉེས་པ་ཇི་འདྲའི་ཆེན་པོ་བཟོས་ཡོད་ཀྱང་ཡོད་དོ་ཅོག་ལ་སྲོག་ཆད་གཅོད་པ་ལས་དེ་ལ་དག་འབུད་ཀྱི་གོ་སྐབས་སྤྲོད་དགོས།
ཀོང་ཀྲོའུ་ནས་ཡིན་པའི་ཁྲིམས་རྩོད་པ་ཀྲང་ཧུའེ་ཡིས་བརྗོད་དོན། ནག་ཉེས་ཆེན་པོར་ཁྲིམས་ཆད་ལྕི་མོ་གཅོད་པ་དང་། ནག་ཉེས་ཆུང་བར་ཁྲིམས་ཆད་ཡང་མོ་གཅོད་པ། ཁྲིམས་ཆད་དེ་ནག་ཉེས་དང་འཚམ་པ་དང་། ཁྲིམས་ཆད་དང་ནག་ཉེས་དོ་མཉམ་དགོས། ང་ཚོས་ཉེས་གསོག་གི་བྱུང་རིམ་བྱེ་བྲག་པ་ལ་གཞིགས་ཏེ་ཁྲིམས་ཆད་གཅོད་དགོས་པ་ལས། གཅིག་དཔེ་བརྒྱ་འགེབས་དང་མི་ཚོང་རྒྱག་མཁན་ཡོད་དོ་ཅོག་ལ་སྲོག་ཆད་གཅོད་མི་རུང་། མི་ཚོང་རྒྱག་མཁན་མང་པོ་ཞིག་གི་ཚོང་རྒྱག་བྱེད་ཀྱི་བྱིས་པ་ནི་དོན་དངོས་སུ་བྱིས་པའི་ཕ་མས་རང་འགུལ་གྱིས་བཙོང་གི་ཡོད་ཅིང་། མི་ཚོང་རྒྱག་མཁན་དེས་བར་སྨྱན་གྱི་ལས་བྱེད་བཞིན་ཡོད། དེ་མ་ཟད། འཛམ་གླིང་རྒྱལ་ཁབ་གཞན་དག་གི་ཉམས་མྱོང་གང་ཞིག་ལ་མིག་དཔེ་བྱས་ཀྱང་། ཁྲིམས་ཆད་ལྕི་མོ་བཅད་པ་བརྒྱུད་དེ་ནག་ཉེས་བཟོ་བ་ཟིལ་གྱིས་གནོན་ཐབས་དེ་ནི་ཐབས་ཤེས་བཟང་ཤོས་དེ་ཡིན་མི་འདུག ཡང་གཅིག་བཤད་ན། སྲོག་ཆད་བཅད་པ་ཡིས་མི་ཚོང་རྒྱག་པའི་གནད་དོན་ཐག་གཅོད་བྱེད་མི་ཐུབ་ཟེར།
དྲ་གྲོགས་མང་པོས་མི་ཚོང་རྒྱག་མཁན་ལ་སྲོག་ཆད་བཅད་ན་དེ་དག་ཐབས་ཟད་འུ་ཐུག་པར་བྱས་པས་བསླུས་ཡོད་པའི་བྱིས་པའི་བདེ་འཇགས་ལ་གནོད་པ་ཐེབས་ཡོང་བར་བཤད་པར། སྤྱི་བདེ་པུའུ་ཡི་ཀྲུའུ་རེན་ཁྲེན་ཧྲི་ཆུས་ཀྱིས་བྱིས་པ་ལྐོག་འཚོང་དགོས་པའི་དམིགས་ཡུལ་གཙོ་བོ་ནི་དཔལ་འབྱོར་གྱི་ཁེ་ཕན་ལ་ཐུག་ཡོད་པ་ལས། དེའི་ཚེ་སྲོག་གི་བདེ་འཇགས་ལ་གནོད་པ་བྱེད་པ་མིན། དེ་བས་བདེ་འཇགས་ཀྱི་ཐད་ནས་སེམས་ཁྲལ་མི་དགོས་པར་བཤད་ཡོད།
ད་ཆར་བྱིས་པ་ཉོ་མཁན་ཕྱོགས་ཀྱི་ཁྲིམས་ཆད་ཅུང་ཡང་འདུག
ད་ཆར་བྱིས་པ་ཉོ་མཁན་ཕྱོགས་ལ་ཁྲིམས་ཆད་ཅུང་ཡང་མོ་བྱས་ཡོད་པ་དེའང་བྱིས་པ་ལྐོག་འཚོང་གི་དོན་རྐྱེན་མང་དུ་བྱུང་བའི་རྒྱུ་རྐྱེན་གཙོ་བོ་ཞིག་ཡིན་འདུག
ཆུས་ཅིན་གྲོང་ཁྱེར་འབྲིང་རིམ་མི་དམངས་ཁྲིམས་ཁང་གི་ཁྲིམས་དཔོན་ལིས་ཞུའེ་སུང་ནི་བྱིས་པ་ལྐོག་འཚོང་གི་གྱོད་གཞི་མང་དུ་བསྒྲུབས་མྱོང་མཁན་ཞིག་ཡིན། ཁོས་ས་གནས་དེ་གར་བྱུང་བའི་གྱོད་གཞི་མང་པོ་ཞིག་ལ་དབྱེ་ཞིབ་བྱས་པ་ལྟར་ན། མི་ཚོང་རྒྱག་མཁན་དེ་འདི་འདྲའི་སྨྱོ་ཧམ་ཆེ་བའི་རྒྱུ་རྐྱེན་གཙོ་བོ་གཅིག་ནི་དེ་ལ་ཚོང་ར་ཅུང་ཆེན་པོ་ཡོད་པས་ལན་འདུག སྲོལ་རྒྱུན་འདུ་ཤེས་ཀྱི་ཤུགས་རྐྱེན་གྱིས་མི་ཁ་ཤས་ཀྱིས་ཁྲིམས་ལུགས་ཀྱི་ཐེ་གཏོགས་ལ་མ་ལྟོས་པར། རི ན་གོང་མཐོན་པོས་བྱིས་པ་ཉོས་ཏེ་རང་གི་ཁྱིམ་རྒྱུད་ཀྱི་ཤུལ་བཟུང་ཏུ་བཅུག་ཡོད། རྒྱུ་རྐྱེན་གཉིས་པ་ནི་བྱིས་པ་ལྐོག་འཚོང་གི་ཁེ་སྤོགས་མཐོན་པོས་མི་མང་པོ་བསླུ་བྲིད་བཏང་ཡོད། རྒྱུ་རྐྱེན་གསུམ་པ་ནི་གྱོད་དོན་འདིའི་རིགས་བཟོ་སླ་བ་མ་ཟད། ཉེས་གསོག་མཚང་འབྱིན་བྱེད་ཁག་པོ་ཡིན། བྱིས་པ་ལྐོག་འཚོང་བྱེད་པ་དེ་ནི་བུད་མེད་བསླུས་འཚོང་བྱེད་པ་ལས་ཀྱང་བདེ་འཇགས་ཡིན། བསླུས་པའི་བྱིས་པ་མཐའ་མར་ཉེན་ཁ་ལས་ཐར་ཡང་ཉེས་སྐྱོན་ཐེར་འདོན་བྱེད་མི་ཐུབ་པ་མ་ཟད། ཉེས་ཅན་ངོས་འཛིན་དང་བདེན་དཔང་མཁོ་སྤྲོད་བྱེད་མི་ཐུབ་པས་སོ།།
ཁྲིམས་དཔོན་ལིས་ཞུའེ་སུང་གིས་ད་དུང་དེང་གི་ཁྲིམས་ལུགས་ལག་བསྟར་ནང་བྱིས་པ་ཉོ་མཁན་ཕྱོགས་ལ་རྡུང་རྡེག་གཏོང་བ་དེ་ལོང་གནས་སུ་གྱུར་ཡོད་པར་བཤད། མི་ཚོང་རྒྱག་མཁན་གྱི་ཁྲིམས་ཆད་ནི་ཅུང་ནན་མོ་ཡིན་ཡང་། བྱིས་པ་ཉོ་མཁན་ཕྱོགས་ལ་ཁྲིམས་ཆད་ཅུང་ཡང་མོ་གཅོད་པའམ་ཡང་ན་ཁྲིམས་ཆད་གཅོད་ཀྱི་མི་འདུག འདི་ལྟ་བུའི་ཡན་ལག་བཅོས་ཀྱང་རྩ་བ་མི་བཅའ་བའི་བྱེད་ཐབས་ནི་བྱིས་པ་ཉོ་མཁན་གྱི་ཚོང་ར་ཆེ་རུ་འགྲོ་བའི་རྒྱུ་རྐྱེན་གཙོ་བོ་ཞིག་ཡིན།
རྒྱལ་ཡོངས་སྲིད་གྲོས་ཨུ་ཡོན་ཞུས་ཆན་སུང་གིས་ད་ལོའི་ཚོགས་ཆེན་གཉིས་ཀྱི་སྐབས་སུ“བྱིས་པ་ལྐོག་འཚོང་བྱེད་པར་རྡུང་རྡེག་བྱེད་པའི་སྐོར་”གྱི་གྲོས་གཞི་ཞིག་བཏོན་ཡོད་པའི་ནང་། ཁྲིམས་འཛུགས་འཐུས་ཚང་དང་དམངས་ཡོངས་ཀྱིས་ལྐོག་འཚོང་ལ་རྒོལ་བའི་འདུ་ཤེས་དང་ནུས་པ་ཇེ་ཆེར་གཏོང་དགོས་པའི་བསམ་འཆར་བཏོན་ཡོད།
《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཉེས་ཁྲིམས》དོན་ཚན ༢༤༡ པའི་ནང་གསེས་དྲུག་པའི་ནང“བུད་མེད་དང་བྱིས་པ་ལྐོག་འཚོང་བྱས་པ་ཉོས་ན། བཙོང་ཡོད་པའི་བུད་མེད་ཀྱི་མོས་པ་ལ་གཞིགས་ནས་སྔོན་གྱི་སྡོད་གནས་ལ་ལོག་པར་བཀག་འགོག་མི་བྱེད་པ་དང་། བཙོང་ཡོད་པའི་བྱིས་པ་ལ་མནར་གཅོད་ཀྱི་བྱ་སྤྱོད་མེད་པ་དང་། ཉེན་ཁ་ལས་སྐྱོབ་པར་བཀག་འགོག་མི་བྱེད་པར་ཉེས་དོན་གྱི་འགན་འཁྲི་སྙེག་དཀྲི་མ་བྱས་ན་ཆོག” ཅེས་གཏན་དུ་ཕབ་ཡོད། ཞུས་ཆན་སུང་ལྟར་ན་ཁྲིམས་ལུགས་འདི་བཟོ་བཅོས་རྒྱག་དགོས་པར་བསམ་ཏེ། ཁོས་“མིག་སྔར་བྱིས་པ་ལྐོག་འཚོང་བྱེད་མཁན་འདི་འདྲའི་མང་པོ་ཡོད་པོའི་རྒྱུ་རྐྱེན་གཅིག་ནི་དེ་ལ་ཚོང་ར་ཆེན་པོ་ཡོད་པ་དང་། ཉོ་མཁན་ཕྱོགས་ལ་སྤྱིར་བཏང་ཉེས་ཆད་མི་ཕོག་པས། དཔལ་འབྱོར་ཆུ་ཚད་ཞན་པའི་ས་ཁུལ་དང་ལྷག་པར་དུ་ཞིང་པའི་ས་ཁུལ་གྱི་ཁྱིམ་ཚང་གིས་བསླུས་འཚོང་བྱས་པའི་བྱིས་པ་ཉོས་ན་སེམས་ཁྲལ་ཅི་ཡང་ཡོད་མི་འདུག”ཅེས་ཟེར།(རྩོམ་འགན་པ། རྟ་མགྲིན)


text:
༸གོང་ས་མཆོག་གིས་ལ་དྭགས་དབྱར་ཆོས་ཆེན་མོ་དབུ་འབྱེད་གནང་།
ཟླ་འདིའི་ཚེས་༡༥ རེས་གཟའ་ཉི་མའི་ཉིན་ལ་དྭགས་ལྡུམ་ར་བསམ་གཏན་གླིང་དགོན་པའི་གསུང་རའི་ནང་༸གོང་ས་མཆོག་གིས་ལ་དྭགས་དབྱར་ཆོས་ཆེན་མོ་ཐེངས་དྲུག་པ་དབུ་འབྱེད་གནང་བ་དང་། མཛད་སྒོའི་ཐོག་དགའ་ལྡན་ཁྲི་ཟུར་རི་རྫོང་རིན་པོ་ཆེས་༸གོང་ས་མཆོག་ལ་དྲན་རྟེན་གཟེངས་རྟགས་ཤིག་ཕུལ་ཡོད་པ་རེད།
སྐབས་དེར་༧གོང་ས་མཆོག་གིས་གནང་དོན། “ང་རང་ཚོའི་བོད་ལ་དེ་སྔ་ཕལ་ཆེར་ནཱ་ལེནྜའི་བཞེད་སྲོལ་རེད། རིག་གནས་ཆེ་བ་ལྔ་དང་ཆུང་བ་ལྔ་ཞེས་བཤད་སྲོལ་ཡོད། རིག་གནས་ཆེ་བ་ལྔའི་ནང་དུ་ཚད་མ་དང་སྒྲ། གསོ་བ་རིག་པ། བཟོ་རིག་པ་དེ་དག་དམིགས་བསལ་ཆོས་དང་མ་འབྲེལ་བ་རེད། ནང་དོན་རིག་པ་འདི་ནང་ཆོས་སྐོར་ཆགས་ཡོད། འདིར་དབྱར་ཆོས་སྐབས་མི་མང་པོ་འདུས་པའི་ཁོངས་ཆོས་དད་ཡོད་པ་དང་མེད་པ། ཆོས་དད་ཡོད་མཁན་ཁུངས་སུའང་ཆོས་ལུགས་འདྲ་མིན་ཡོད། ང་ཚོའི་གཞི་རྩའི་དམིགས་ཡུལ་གང་ཡིན་བརྗོད་ན། ཤེས་ཡོན་ཡར་རྒྱས་གཏོང་རྒྱུ་འདི་ཤོད་བཞིན་ཡོད། ཚད་མ་རིག་པ་དང་སེམས་ཁམས་རིག་པ་དེ་ཚོའི་གྲས་འགྲོ་བ་མི་ཡོངས་རྫོགས་ལ་འབྲེལ་བ་དང་ཕན་ཐོགས་ཡོད་པ་ཆགས་ཡོད། འདི་ཆོས་ཀྱི་སྐད་ཆ་མ་རེད། ད་ལྟ་གནའ་རབས་རྒྱ་གར་འཕགས་པའི་ཡུལ་གྱི་ཚད་མ་རིག་པ་དང་སེམས་ཁམས་རིག་པ་དེ་ཚོའི་གྲས་དེང་སྐབས་དངོས་ཡོད་གནས་ཚུལ་ལ་ནང་པའི་གཞུང་ནང་ཡོད་པ་དེ་དག་མུ་མཐུད་ནས་སློབ་སྦྱོང་བྱེད་མཁན་ཡོད་”ཅེས་གསུངས།
༧གོང་ས་མཆོག་གིས་ནང་ཆོས་དང་སེམས་ཁམས་རིག་པ་འབྲེལ་ནས་གསུང་དོན། “སྤྱིར་རྩ་བའི་འབྱུང་ཁུངས་རྒྱ་གར་ཡིན་ཡང་སྔར་ནཱ་ལེནྜའི་གཙུག་ལག་སློབ་གྲྭའི་ནང་མཁས་དབང་དེ་འདྲ་ཡོད་སྐབས་མཁས་དབང་ཚིའི་གསུང་གི་ནང་ལ་ཕྱོགས་སྔ་མུ་སྟེགས་པའི་མཁས་དབང་མང་པོའི་བཞེས་པ་བཀོད་ནས་ཡོད། དེར་བརྟེན་དེའི་ཚེ་དེའི་དུས་རྒྱ་གར་གྱི་ཕྱི་ནང་དབྱེ་བ་མེད་པར་སེམས་ཁམས་རིག་པ། ཚད་མ་རིག་པ་དེ་དག་ཧ་ཅང་ཁྱབ་བརྡལ་ཆེན་པོ་ཡོད་པ་རེད་འདུག བར་སྐབས་ནས་དེ་དག་ཐད་དོ་སྣང་བྱ་རྒྱུ་ཉུང་དྲག་པ་དང་། དེ་འདྲའི་མཁས་དབང་མང་པོ་ཞིག་དེང་སྐབས་མཐོང་རྒྱུ་མེད། བོད་གངས་ཅན་གྱི་ལྗོངས་ལ་རྒྱ་གར་མཁས་པའི་གཞུང་ནང་ནས་ཚད་མ་རིག་པ་དང་སེམས་ཁམས་རིག་པ་དེ་ཚོའི་གྲས་ད་ལྟ་ཡིན་ནའང་སློབ་གཉེར་བྱས་ནས་འགྲོ་བཞིན་ཡོད། སློབ་གཉེར་བྱེད་སྟངས་དེའང་ཚིགས་འགྲེལ་ཐེབས་པ་ཙམ་མིན་པར་དགག་བཞག་སྤོང་གསུམ་གྱི་ཐོག་ནས་འགྲོ་སྟངས་དེ་འདྲ་ཞིག་ཡོད། གཞན་ལུགས་དགག་པ། རང་ལུགས་བཞག་པ། དེར་རྩོད་པ་སྤོང་བ་དེ་ལྟར་རེད། དེ་དག་ཡོངས་རྫོགས་རིག་ལམ་ཐོག་ནས་འགྲོ་དགོས་པ་ཞིག་རེད། ལུང་ཙམ་ལ་བརྟེན་ནས་ཡོང་ཡག་མེད། གང་ལྟར་བོད་གངས་ཅན་གྱི་ལྗོངས་ལ་མཁན་ཆེན་ཞི་བ་འཚོ། སློབ་དཔོན་ཀ་མ་ལ་ཤཱི་ལ་དངོས་སུ་བོད་ལ་ཕེབས། དེ་དག་གི་ཐུགས་རྗེའི་བཀའ་དྲིན་ལ་བརྟེན་ནས་ད་ལྟར་བོད་གངས་ཅན་ལ་རིག་གནས་དེ་དག་གྲས་ཤུགས་ཆེན་པོ་བྱས་ནས་འཛིན་བཞིན་ཡོད། ང་ཚོ་བོད་རིགས་ངོས་ནས་སེམས་ཁམས་རིག་པ་དང་ཚད་མ་རིག་པ་ལོ་སྟོང་གི་རིང་ང་ཚོས་བདག་པོ་བརྒྱབ་ནས་གཅེས་སྤྲས་བྱས་ནས་ཉར་བ་དེ་དག་སྤྱིར་འཛམ་གླིང་འདིའི་སྒང་ལ་ལེགས་སྐྱེས་ཕུལ་ཐུབ་ཀྱི་རེད་བསམ་པའི་ཚོད་དཔག་བྱེད་ཐུབ་བཞིན་ཡོད། བྱེ་བྲག་ཏུ་ང་ཚོའི་ཧི་མཱ་ལ་ཡི་ས་ཁུལ་དེ་དག་ལོ་རྒྱུས་ཐོག་ནས་བོད་པའི་རིག་གཞུང་དེ་དག་འབྲེལ་བ་ཡོད་པ་རེད། ཁྱེད་ཚོས་དེར་དོ་སྣང་བྱས་ནས་ཡོད། དེང་སྐབས་ངོས་ཀྱིས་རྒྱ་གར་གྱི་གནའ་རབས་ཀྱི་ཤེས་ཡོན་སེམས་ཁམས་རིག་པ་རེད། སེམས་ཁམས་རིག་པ་ཤེས་པའི་ཐོག་ནས་སེམས་ལ་སྒྱུར་བཅོས་གཏོང་རྒྱུ། གང་ལྟར་རང་གཞན་ལ་གནོད་པ་འདྲེན་མཁན་གྱི་ emotion དེ་ཚོའི་གྲས་སྨོན་ལམ་བརྒྱབ་ནས་མེད་པ་ཆགས་མི་ཐུབ། འདོད་པ་ཙམ་གྱིས་མེད་པ་ཆགས་མི་ཐུབ། རྒྱུ་མཚན་ལ་བསམ་བློ་བཏང་ནས་རྣམ་རྟོག་འདྲ་མིན་ཡོད་པ་དེ་དག་ལས་རྣམ་རྟོག་གང་དང་གང་གིས་ང་ཚོར་ཕན་གྱི་འདུག རྣམ་རྟོག་གང་དང་གང་གིས་ང་ཚོར་གནོད་ཀྱི་འདུག་དེ་དག་དབྱེ་འབྱེད་བཏང་ནས་བློའི་འགྲོ་སྟངསདཔེར་ན་བྱམས་པ་དང་བརྩེ་བ། བཟོད་པ་ལ་སོགས་པ་དེ་ཚོའི་གྲས་སྐྱེ་བ་ཕྱི་མའི་སྐད་ཆ་མ་རེད། ཐར་པ་དང་ཐམས་ཅད་མཁྱེན་པའི་སྐད་ཆ་མིན། མི་ཚེ་འདི་རང་དུ་སེམས་ནང་ཞི་བདེ་ཡོང་ཡག ཕན་ཐོགས་ཡོང་བ་ཞིག་རེད། ཞེ་སྡང་དང་ཕྲག་དོག ང་རྒྱལ། ང་རྒྱལ་དང་སྤོབས་པ་དབྱེ་བ་འབྱེད་དགོས། སོ་སོས་གང་ཙམ་སྦྱངས་ནས་ཐོས་བསམ་སྒོམ་གསུམ་དང་འབྲེལ་བའི་ཐོག་ནས་གང་ཙམ་ཚོད་ཐིག་པོ་ཞིག་དང་རྒྱུས་ཡོད་པའི་ཐོག་ནས་སྤོབས་པ་བྱེད་དགོས་པ་ཆགས་ཀྱི་ཡོད། རྒྱུ་མཚན་ལྡན་པའི་ཐོག་ནས་ངས་དེ་བྱེད་ཐུབ་རྒྱུ་རེད་བསམ་པའི་བསམ་བློ་དེ་སྤོབས་པ་རེད་”ཅེས་བཀའ་སློབ་གནང་།
༧གོང་ས་མཆོག་གིས་མུ་མཐུད་དབྱར་ཆོས་དང་འབྲེལ་ནས་གསུང་དོན། “ང་ཚོས་དབྱར་ཆོས་ཚོགས་པ་རེད་ཟེར་ནས་རྟགས་གསལ་ཏོག་ཙམ་ཞིག་བཏང་། བགྲོ་གླེང་ཏོག་ཙམ་བྱས་པ་དེ་ཙམ་མིན་པར་གང་ལྟར་མང་ཚོགས་ལ་ཕན་ཐོགས་བྱེད་ཐུབ་པ་དང་། ལྷག་པར་ཤེས་ཡོན་ཐོག་ལ་ཡར་རྒྱས་གཏོང་ཆེད་ཐབས་ལམ་གང་འདྲ་འདུག་དེ་དག་ཐོག་བསམ་བློ་གཏོང་དགོས། དེ་རིང་འདིར་ཁྱིམ་པ་ཚོས་རྟགས་གསལ་བཏང་བ་དེ་ཧ་ཅང་ཡག་པོ་རེད། རྟགས་གསལ་གཏོང་སྐབས་སྐྱབས་འགྲོའི་སྐོར་བཏང་སོང་། འབྲེལ་ཡོད་རེད། ཡག་པོའང་རེད། ངོས་རང་ལ་མཚོན་ན་དབྱར་ཆོས་འཚོགས་སྐབས་བློ་རིག་དང་རྟགས་རིག་སྒང་ལ་རྟགས་གསལ་གཏང་ཐུབ་ན་ཡག་པོ་ཡོད། གོང་དུ་བརྗོད་པ་ལྟར་སེམས་ཁམས་རིག་པ་དང་ཚད་མ་རིག་པ་བཤད་ཀྱི་ཡོད། རྒྱུད་བླ་མ་ནས་གསུང་པའི་སངས་རྒྱས་དང་ཆོས་དགེ་འདུན་དཀོན་མཆོག་དེ་དག་ནང་པ་རང་གི་ཐོག་ནས་འགྲོ་བཞིན་ཡོད། ངོས་ཀྱིས་ནང་ཆོས་ཡག་ཤོས་རེད་རྩ་བ་ནས་ཟེར་གྱི་མེད། ཆོས་ཟེར་བ་དེ་སྒེར་སོ་སོའི་ཁམས་དང་མོས་པར་བསྟུན་ནས་འགྲོ་རྒྱུ་མ་གཏོགས་མི་གཅིག་གིས་ཆོས་འདི་ཡག་ཤོས་རེད། ཅེས་བརྗོད་ཐུབ་པ་མེད། བཅོམ་ལྡན་འདས་ལ་མཚོན་ནའང་ཉན་ཐོས་དང་རང་རྒྱལ། བྱང་སེམས་ཐེགས་པ་བཅས་ཐེགས་པ་རིམ་པ་གསུམ་གསུང་པ་དེ་དག་འདུལ་བྱའི་སྙིང་སྟོབས་ཆེ་ཆུང་དང་ཁམས་དང་མོས་པའི་ཁྱད་པར་ལ་བརྟེན་ནས་གསུང་ཡོད། ལྷག་པར་ལྟ་གྲུབ་སྐོར་བསླེབས་སྐབས་ཆོས་ཀྱི་བདག་མེད་འདོད་མཁན་དང་མི་འདོད་མཁན། ཆོས་ཀྱི་བདག་མེད་འདོད་མཁན་ནང་དུ་ཡིན་ནའང་རྣམ་རིག་པ་དང་དབུ་མ་པ་དེ་ཚོ་འདུལ་བྱའི་ཁམས་དང་མོས་པ་མི་འདྲ་བ་ཡོད་པར་བརྟེན་གསུང་ཡོད། དེར་བརྟེན་འཛམ་གླིང་ནང་གི་མི་དུང་ཕྱུར་བདུན་བཅུ་ཙམ་ཡོད་པ་དེ་དག་ནང་པ་བྱེད་དགོས། ཞེས་བརྗོད་ཐུབ་ཐབས་རྩ་བ་ནས་མེད། ངོས་ཀྱིས་ནང་ཆོས་སྤེལ་རྒྱུའི་བསམ་བློ་རྩ་བ་ནས་གཏང་གི་མེད། ནང་པ་ཡག་ཤོས་རེད་ཟེར་གྱི་མེད། ཆོས་འདི་སྨན་ལྟ་བུ་རེད། སྨན་གཅིག་ཡར་བསྒྲུགས་ནས་སྨན་འདི་ཡག་ཤོས་རེད། ཅེས་བརྗོད་ཐུབ་ཐབས་མེད། ནད་པའི་གཟུགས་པོའི་གནས་སྟངས། ལོ་སོགས་གནས་སྟངས་མང་པོ་ཞིག་ལ་བསྟུན་ནས་ནད་པ་དེ་ལ་སྨན་འདི་ཡག་ཤོས་རེད། ཅེས་བརྗོད་ཐུབ་རྒྱུ་མ་གཏོགས། སྤྱི་ཡོངས་ནས་སྨན་འདི་ཡག་ཤོས་རེད་ཅེས་བརྗོད་ཐུབ་ཐབས་བྲལ། འདི་དང་ཕྱོགས་མཚུངས་ཆོས་ལུགས་ཚང་མའི་ནང་ནས་ནང་པ་ཡག་ཤོས་རེད་རྩ་བ་ནས་བརྗོད་མི་ཐུབ་”ཅེས་བཀའ་སློབ་ལམ་སྟོན་གནང་ཡོད་པ་རེད།།
གསར་འགོད་པ་ཆོས་ཉིད་འོད་ཟེར།


text:
ཨ་རིའི་རླུང་འཕྲིན་ཁང་གི་Podcastམངགས་ལེན་བྱས་པ་དེ་རང་བཞིན་གྱི་འབྱོར་རྒྱུ་ཡིན་པས། འཕྲུལ་ཆས་ཁག་ནང་ཕབ་ལེན་གནང་ནས་གསན་ཐུབ།།
ཉིན་ལྟར་ཐོན་བཞིན་པའི་བོད་དང་ཨ་རིའི་གསར་འགྱུར་ཁག་དང་། འཛམ་གླིང་གསར་འགྱུར་ཁག་རྒྱང་སྲིང་ཞུས་པ་ཕུད། དེ་མིན་དམིགས་བསལ་ལེ་ཚན་ཁག་ཅིག་རྒྱང་སྲིང་ཞུ་བཞིན་ཡོད། རྒྱང་སྲིང་གི་ཉིན་མོ། ཉིན་ལྟར། བོད་ཀྱི་དུས་ཚོད། 08:00 སྔ་དྲོ། འཛམ་གླིང་གཅིག་གྱུར་གྱི་དུས་ཚོད། 00:00 ལེ་ཚན་རིང་ཐུང་། ཆུ་ཚོད་གཅིགམངགས་ལེན། iTunes
ཉིན་ལྟར་ཐོན་བཞིན་པའི་བོད་དང་ཨ་རིའི་གསར་འགྱུར་ཁག་དང་། འཛམ་གླིང་གསར་འགྱུར་ཁག་རྒྱང་སྲིང་ཞུས་པ་ཕུད། དེ་མིན་དམིགས་བསལ་ལེ་ཚན་ཁག་ཅིག་རྒྱང་སྲིང་ཞུ་བཞིན་ཡོད། རྒྱང་སྲིང་གི་ཉིན་མོ། ཉིན་ལྟར། བོད་ཀྱི་དུས་ཚོད། 12:00 ཉིན་གུང་། འཛམ་གླིང་གཅིག་གྱུར་གྱི་དུས་ཚོད། 04:00 ལེ་ཚན་རིང་ཐུང་། ཆུ་ཚོད་གཉིས། གསན་ན། MP༣མངགས་ལེན། iTunes
ཉིན་ལྟར་ཐོན་བཞིན་པའི་བོད་དང་ཨ་རིའི་གསར་འགྱུར་ཁག་དང་། འཛམ་གླིང་གསར་འགྱུར་ཁག་རྒྱང་སྲིང་ཞུས་པ་ཕུད། དེ་མིན་དམིགས་བསལ་ལེ་ཚན་ཁག་ཅིག་རྒྱང་སྲིང་ཞུ་བཞིན་ཡོད། རྒྱང་སྲིང་དུས་ཚོད། ཉིན་ལྟར། བོད་ཀྱི་དུས་ཚོད། 10:00 དགོང་དྲོ། འཛམ་གླིང་གཅིག་གྱུར་གྱི་དུས་ཚོད། 14:00 ལེ་ཚན་རིང་ཐུང་། ཆུ་ཚོད་གཅིག གསན་ན། MP༣མངགས་ལེན། iTunes
ཆོས་རིག་ལེ་ཚན། ལས་རིམ་འདི་གོ་སྒྲིག་ཞུ་མཁན་ཀུན་བཟང་སྒྲོལ་མ་ཡིན་ ལས་རིམ་འདིའི་ནང་ ནང་ཆོས་དང་ ནང་ཆོས་དང་འབྲེལ་བའི་བོད་ཀྱི་རིག་གཞུང་སྐོར་བཅས་ལ་མཁྱེན་རྒྱ་ཡངས་པའི་བླ་མ་ དང་ དགེ་བཤེས་ མཁས་པ་སོགས་ལ་གནས་དྲི་ཞུས་པ་དང་ དེ་བཞིན་སྐབས་རེ་༧སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་ནང་ཆོས་ངོ་མངགས་ལེན།
འཕྲོད་བསྟེན་དང་དོན་ལྡན་གྱི་མི་ཚེ། འཕྲོད་བསྟེན་གྱི་གོམས་གཤིས་དང་དོན་ལྡན་གྱི་མི་ཚེ་ཞེས་པའདི་ག་རླུང་འཕྲིན་ཁང་གི་བདུན་རེའི་འཕྲོད་བསྟེན་གྱི་ཤེས་བྱའི་ལེ་ཚན་འདིའི་ནང༌། འབྲེལ་ཡོད་ཤེས་ལྡན་མི་སྣར་གནས་འདྲི་དང་ཁུངས་ལྡན་ཞིབ་འཇུག་ཡིག་ཆ་གཞི་ལ་བཞག་ནས་བོད་ཀྱི་སྤྱི་ཚོགས་ནང་འཕྲོད་བསྟེན་གྱི་གོམས་གཤིས་ཡར་རྒྱས་གཏོང་བར་ཁ་མངགས་ལེན། iTunes
སོ་ཡ་ལ། བོད་ཀྱི་དེང་རབས་གླུ་གཞས། བསྟན་འཛིན་ནོར་དབྱངས་ལགས་ཀྱིས་གཙོ་སྐྱོང་གནང་བའི་དེང་རབས་གླུ་ གཞས་ཀྱི་ལས་རིམ་སོ་ཡ་ལ་ནང་དེང་དུས་བོད་ཀྱི་སྐད་གྲགས་ཆེ་བའི་གླུ་གཞས་སྙན་སྒྲོན་ཞུ་ཡི་ཡོད་པ་མ་ཟད། བོད་དང་བརྩན་འབྱོལ་ནང་གི་བོད་མི་གཞས་པ་གཞས་མ། གཞས་ཀྱི་རིག་གནས་མཁས་པ་དང་སྒྱུ་རྩལ་པ་སོགས་ལ་བཅར་འདྲི།མངགས་ལེན།
གཞོན་སྐྱེས་དང་ཤེས་ཡོན། གཞོན་སྐྱེས་རྣམས་ལ་དམིགས་པའི་ལེ་ཚན་འདིའི་ནང་གཙོ་བོ་གཞོན་སྐྱེས་རྣམས་ཀྱི་ ཆེད་དུ་གཞོན་སྐྱེས་རང་ངོས་ནས་ཤེས་ཡོན་སློབ་གསོ་དང་ཆབ་སྲིད་ མང་གཙོ་དང་རིག་གཞུང་ རྩེད་སྣ་དང་ལས་རིགས་སོགས་གཞོན་སྐྱེས་དང་འབྲེལ་ཡོད་གནད་དོན་སྣ་དམང་ཐོག་བགྲོ་ གླེང་བྱེད་ཀྱི་ཡོད།མངགས་ལེན། iTunes
བདུན་ཕྲག་གཅིག་ལ་ཐེངས་གཉིས་རེ་ཡོད་པའི་བརྙན་འཕྲིན་ལས་རིམ་འདི་བོད་ཕྱི་ནང་ གཉིས་ཀྱི་བོད་པ་ཚོར་ཆེད་དུ་བསྒྲིགས་པའི་གཟའ་འཁོར་གཅིག་གི་གསར་འགྱུར་ཡིན་པ་ དང༌། ཀུན་གླེང་ནི་བརྗོད་གཞི་སྣ་ཚོགས་ཀྱི་ཐད་གནས་འདྲི་དང་བགྲོ་གླེང་བྱེད་པའི་ལེ་ ཚན་ཞིག་ཡིན། ང་ཚོའི་སྐུ་མགྲོན་རྣམ་པས་འབྲེལ་ཡོད་ཀྱི་བརྗོད་གཞི་དང་གནད་དོན་ཁག་ལ་དཔྱད་ བརྗོད་བྱས་ཏེ། ཀུན་གླེང་གསན་གཟིགས་གནང་མཁན་ཚོར་ཤེས་བྱ་གསར་པ་ངོ་སྤྲོད་དང་བློ་སྒོ་འབྱེད་ ཐབས་བྱེད་ཀྱི་ཡོད་པ་མ་ཟད། བགྲོ་གླེང་གི་མཇུག་དེར་འཛམ་གླིང་གི་ས་ཕྱོགས་གང་ས་ནས་ཁ་པར་བཏང་སྟེ་རང་གི་ བསམ་ཚུལ་བཤད་པའམ། སྐུ་མགྲོན་ལ་དྲི་བ་འདྲི་བ་དང་བརྗོད་གཞི་དེར་བགྲོ་གླེང་བྱེད་ཐུབ་པའི་གོ་ སྐབས་ཡོད།། རྒྱང་སྲིང་དུས་ཚོད། Friday བོད་ཀྱི་དུས་ཚོད། 22:00 འཛམ་གླིང་གཅིག་གྱུར་གྱི་དུས་ཚོད། 1400 ལེ་ཚན་རིང་ཐུང་། 60 གཟིགས་ན། MP༣ PodcastVideo Podcast iTunes
དྲ་སྣང་གི་བོད་ནི་ཚེ་རིང་སྐྱིད་ཀྱིས་གཙོ་སྐྱོང་བྱེད་པའི་བརྙན་འཕྲིན་གྱི་ཚན་ པ་ཞིག་སྟེ། བོད་པ་ཟིན་བྲིས་པ་ཚོའི་དྲ་ཁྱིམ་བརྒྱུད་ནས་རང་གི་ལྟ་བ་དང་བསམ་ཚུལ་བརྗེ་རེས་ བྱེད་སའི་ཁོར་ཡུག་ཅིག་ཡིན། ལེ་ཚན་འདིར་དྲ་ལམ་དུ་ཐོན་པའི་བོད་ཀྱི་རོལ་དབྱངས་དང་བརྙན་འཕྲིན། པར་རིས་རྣམས་ང་ཚོའི་རྒྱ་ཆེའི་གསན་གཟིགས་གནང་མཁན་ཚོར་བརྒྱུད་བསྒྲགས་བྱེད་ བཞིན་ཡོད།། རྒྱང་སྲིང་དུས་ཚོད། Friday འཛམ་གླིང་གཅིག་གྱུར་གྱི་དུས་ཚོད། 1400 PodcastVideo Podcast iTunes
དཔྱད་ཞིབ་ནི་གཙོ་སྐྱོང་བ་འཕྲིན་ལས་ཆོས་སྒྲོན་དང་སྐུ་མགྲོན་ཚེ་བརྟན་དབང་ ཕྱུག་གཉིས་ཀྱིས་བརྗོད་གཞི་བྱེ་བྲག་པ་ཞིག་ལ་བགྲོ་གླེང་གཏིང་ཟབ་བྱེད་པའི་གཟའ་ འཁོར་གཉིས་རེའི་མཚམས་ཀྱི་ལེ་ཚན་ཞིག་ཡིན། དཔྱད་ཞིབ་ཀྱིས་རྒྱ་ནག་ནང་ཁུལ་གྱི་འགྱུར་ལྡོག་དང༌། རྒྱ་ནག་དང་རྒྱལ་སྤྱིའི་འབྲེལ་བར་དམིགས་སུ་བཀར་ནས་བགྲོ་གླེང་བྱེད་ཀྱི་ཡོད།། རྒྱང་སྲིང་དུས་ཚོད། Wednesday འཛམ་གླིང་གཅིག་གྱུར་གྱི་དུས་ཚོད། 1400 གཟིགས་ན། MP༣ PodcastVideo Podcast iTunes


text:
ནང་དོན་མདོར་བསྡུས།
(གློག་མིག)
Tommyནི་དམག་དཔུང་ལས་བུད་པའི་དམག་མི་ཞིག་ཡིན་ཞིང་། ཐབས་རྡུགས་པའི་དམག་མིའི་འཚོ་བ་མཇུག་སྒྲིལ་རྗེས་ཕ་ཡུལ་ཧྥིས་སི་པོའོ་རུ་ལོག ཁོའི་ཨ་ཕ་ནི་རང་དབང་ཁུར་འཛིང་གི་རྩལ་ཁྲིད་མཁན་ཞིག་ཡིན་ཡང་། ཆང་འཐུང་གིས་ཉིན་མཚན་འདའ་བའི་གོམས་གཤིས་ངན་པ་ཞིག་གིས་མི་ཚེའི་དོན་སྙིང་བརླག་གིན་ཡོད། འོན་ཀྱང་ཨ་ཕས་རོགས་འདེགས་འོགTommyཡིས་དཀའ་སྤྱད་འབད་བརྩོན་གྱིས་སྦྱོང་བརྡར་བྱེད་མགོ་བརྩམས་ནས་ལོ་རྒྱུས་ཐོག་བྱ་དགའི་དངུལ་གྲངས་མཐོ་ཤོས་ཀྱི་ཁུར་འཛིང་ལེགས་སྐྱེས་ཀྱི་འགྲན་བསྡུར་ནང་ཞུགས་རྒྱུའི་གྲ་སྒྲིག་བྱས། དེ་ལྟར་བྱ་དགའ་ཨང་དང་པོ་ལེན་ཕྱིར་འབད་བརྩོན་བྱེད་བཞིན་པའི་སྐབས། Tommy ཡི་གཅེན་པོ Blaydonཡང་ཁུར་འཛིང་རུ་ཁག་ཏུ་ཞུགས་ཤིང་སྐབས་ཤིག་རིང་ཁུ་འཛིང་པ་ཞིག་ཏུ་གྱུར། རྗེས་སུ་ཁོའི་མཐོ་འབྲིང་དགེ་རྒན་གྱི་ལས་ཀ་ཞིག་ཀྱང་བྱས། དེ་ལྟར་Blaydonདང་གཅུང་པོའི་འབྲེལ་བ་དང་། ཨ་ཕའི་བར་གྱི་འབྲེལ་བ་ཇེ་ཞན་དུ་གྱུར་བ་དང་བསྟུན་ནས་གནོན་ཤུགས་ཀྱིས་ཁེངས་ཤིང་། མཐར་ཁྱིམ་ཚང་དང་ཁ་ཐག་ཇེ་རིང་དུ་སོང་།
འོན་ཀྱང་། རང་གི་ཁྱིམ་ཚང་གི་རྒྱུན་སྐྱོང་ཆེད། Blaydonཡིས་སྔོན་གྱི་ལས་ཀ་བསྐྱུར་ནས་སླར་ཡང་ཁུར་འཛིང་གི་འཐབ་རར་ཞུགས། ཁོ་ཐོལ་བྱུང་གིས་འཐབ་རར་ཐོན་པ་དེས་བུ་སྤུན་བར་གྱི་འབྲེལ་བ་ཇེ་ངན་དུ་གྱུར་ཅིང་། ཐད་ཀར་འཐབ་རའི་སྟེང་གི་འཐབ་གྲོགས་སུ་གྱུར་བས། དེ་སྔོན་གྱི་འཁོན་འཛིན་དག་ལ་གདོང་གཏད་དགོས་ལ། དེ་བས་འཐབ་སྟེགས་སུ་གཅེན་གཅུང་ཕན་ཚུན་བར་དམར་འཛིང་བྱ་དགོས། དེ་ལྟར་དྲག་ཤུལ་དང་། མཛའ་བརྩེ། བཟོད་བསྲན་སོགས་འགལ་འདུའི་ཁེངས་པའི་རྣམ་པ་མང་པོ་ཞིག་དམར་འཛིང་གི་འཐབ་ར་བརྒྱུད་ནས་ལྟད་མོ་བའི་མིག་ལམ་དུ་བསྟར་ཡོད།
དཔྱད་གཏམ།
གློག་བརྙན་འདིའི་འཁྲབ་ཁྲིད་པ་ Gavin O'Connor ནི་བརྩམས་ཆོས་མང་པོ་མེད་ཀྱང་། ཡོད་པ་དག་ནི་ལྗིད་ཚད་ཆེ་བ་རྐྱང་རྐྱང་ཡིན། དེ་སྔོན་ཁོས་བཟོས་པའི་ལུས་རྩལ་བརྗོད་བྱར་བཟུང་བའི«འཁྱགས་པའི་རྒྱལ་ཁམས་ཀྱི་མཚར་སྒྲུང»ཞེས་པ་ལུས་རྩལ་གློག་བརྙན་རིགས་ཀྱི་ལེགས་ཤོས་སུ་གྱུར། བརྗོད་བྱ་ལུས་རྩལ་བྱས་པ་ལས་གཞན་ཁོ་རང་ཁྱིམ་མིའི་བར་གྱི་འགལ་བ་མཚོན་པའི་གློག་བརྙན་བཟོ་བར་བྱང་ཆ་མཆིས་ཏེ། ཁོང་གིས་འཁྲབ་ཁྲིད་བྱས་པའི་འཚབ་མཚོན་གློག་བརྙན«རང་དབང་དང་མཚན་སྙན»ལྟ་བུ། དེ་ལྟར་ལོ་མང་རྗེས་ཀྱི་དེ་རིང་། ཁོང་གིས་སླར་ཡང་ཁྱིམ་མིའི་འགལ་འབྲེལ་དང་ལུས་རྩལ་ཀྱི་བརྗོད་བྱ་ཟུང་དུ་སྦྲེལ་བའི་གསར་བྱུང་གློག་བརྙན«དཔའ་རྟུལ»བྱ་བ་འདི་འཁྲབ་ཁྲིད་བྱས་པ་རེད།
འདི་ནི་དམར་འཛིང་བརྗོད་བྱར་བྱས་པའི་གློག་བརྙན་ཞིག་ཡིན་ཡང་། གློག་བརྙན་གཞན་དང་འདྲ་བར། མི་ཚོགས་དང་དོན་དངོས་འཚོ་བའི་གཏིང་ཟབ་ས་ཞིག་རྒྱབ་ལྗོངས་བྱས་ཡོད་པས། ཕ་བུའི་བར་གྱི་བརྩེ་བ་དང་། བུ་སྤུན་བར་གྱི་བརྩེ་བ་བཅས་མངོན་གསལ་ངང་མཚོན་ཐུབ་པར་བྱས་ཡོད།
གཅུང་པོ་ནི་གདེང་འཇོག་བྱེད་དཀའ་བའི་མི་ཞིག་སྟེ། འཁོར་ས་བརྟེན་ས་མེད་པའི་འཁྱམ་པོ་ཞིག་དང་འདྲ་བར། ཆང་འཐུང་ལ་དགའ་བའི་ཨ་ཕས་ཁོའི་སེམས་ལ་བསུབ་ཐབས་བྲལ་བའི་རྨ་ཁ་ཞིག་བཞག་ཡོད། ལྷག་དོན་རང་གི་ཨ་མ་ཟུག་གཟེར་གྱིས་མནར་བཞིན་ཕྱི་མའི་ལམ་དུ་བཞུད་དུས་དེ་བས་ཀྱང་ཨ་ཕར་ཞེ་འཁོན་པར་གྱུར། དེ་སྔོན་གཅེན་པོས་རང་དང་མཉམ་དུ་ཨ་ཕ་བསྐྱུར་ནས་འགྲོ་རྒྱུའི་ཁ་ཆད་ཡོད་ཀྱང་། དགའ་རོགས་ཀྱི་ཆེད་དུ་དམ་བཅའ་བསྐྱུར་ནས་ཁོ་དང་རྒྱབ་འགལ་བྱས་པས། སླད་ནས་གཅེན་པོ་དང་འཕྲད་ཀྱང་དགའ་སྣང་ཅི་ཡང་མེད། དམག་འཐབ་ཁྲོད་དུ་རྨས་སྐྱོན་བྱུང་ཞིང་མཐར་དམག་དཔུང་ལས་རང་གཅིག་པུ་གསོན་པོར་གནས་པས་བྲོས་བྱོལ་ཕྱིན། བསམ་ཡུལ་ལས་འདས་པར་ལམ་བར་ནས་མི་ཞིག་གི་ཚེ་སྲོག་བསྐྱབས་པས་མིང་མེད་ཀྱི་དཔའ་བོ་ཞིག་ཏུ་གྱུར། འོན་ཀྱང་། སྟབས་མི་ལེགས་པར་རྗེས་སུ་ཁོ་ནི་བྲོས་བྱོལ་དུ་ཕྱིན་པའི་དམག་མི་ཞིག་ཡིན་པའི་གསང་བ་ཕྱི་རུ་གྱར་བས། ཆེས་མཇུག་མཐར་དམར་འཛིང་སྟེགས་བུ་ལས་ཕྱིར་བུད་དུས་ཁོ་རང་སྒུག་མཁན་ནི་མཛེས་མ་ཞིག་མིན་པར་དེ་ལས་ལྡོག་སྟེ་རང་ཉིད་འཛིན་བཟུང་བྱེད་མཁན་གྱི་དམག་མི་རེད།
གཅེན་པོ་ཨ་ཕ་ལྷན་དུ་གནས་ཀྱང་ཨ་ཕར་བརྩེ་བ་ཟབ་མོ་ཞིག་ཆགས་མེད། དེ་ལས་ལྡོག་སྟེ་ཨ་ཕའི་ཆང་རྐྱལ་གྱི་གོམས་གཤིས་ངན་པར་སུན་སྣང་ཆེ་ཞིང་། རང་དང་བསྡུར་ན་གཅུང་པོར་གཅེས་པས་ཕྲག་དོག་མིག་སེར་ལངས་ཀྱིན་ཡོད། ཡང་གཅུང་པོར་བསྡུར་ན་གཅེན་པོ་ནི་ལས་སྐལ་ཅན་ཞིག་ཡིན་ཏེ། རང་ལ་བརྩེ་བའི་ཆུང་མ་ཞིག་དང་། བྱིས་པ་སྙིང་རྗེ་བོ་ཞིག་ཡོད་ལ། ད་དུང་ངོ་སོ་ཆེ་བའི་ལས་ཀ་ཞིག་ཀྱང་ཡོད། འོན་ཀྱང་བཅོས་ཐབས་དཀའ་བའི་བུ་མོའི་ན་ཚ་དེས་ཁྱིམ་ཡོངས་དཀའ་སྡུག་གི་གནས་སུ་བསྐྱལ། བྱ་ཐབས་གང་ཡང་མེད་པར་མཐར་འཛམ་གླིང་དམར་འཛིང་འགྲན་བསྡུར་ནང་ཞུགས་ནས་ཐལ་མདོག་ཁེབས་པའི་ཁྱིམ་ཚང་ལ་ལྗང་མདོག་ཞིག་བསྣན་ན་བསམ།
མནོ་བསམ་ཞིབ་མོ་ཞིག་བཏང་ན་འདི་ནས་ང་ཚོས་ཐད་ཀར་རྟོགས་ཐུབ་པ་ཞིག་སྟེ། ཁྱིམ་ཚང་སྐྱོང་རྒྱུ་དང་པོར་འཛིན་ཅིང་། བྱིས་པ་མ་རབས་ཅན་ཚོ་སྐྱོ་གར་ལྟ་བུའི་མཇུག་འབྲས་ངན་པ་ཞིག་ཐོབ་ངེས་པའི་གཏན་ཚིགས་ལྟ་བུའི་གློག་བརྙན་གྱི་བྱུང་རིམ་སྒྲིག་སྟངས་དེས་རྒྱལ་ཁ་ལས་ཕམ་ཁ་ཁུར་མ་མྱོང་བའི་གཅུང་པོ་ཡང་མཐར་ཕམ་ཞིང་གཅེན་པོར་རྒྱལ་ཁ་ཐོབ། འོན་ཀྱང་ལྟད་མོ་བ་ཚོས་ཆེས་དགའ་བསུ་ཐོབ་ཡུལ་ནི་ནམ་ཡང་གཅུང་པོ་ཡིན་པ་ལས་བཙན་གྱིས་ཐག་གཅོད་བྱས་ཟིན་པའི་གཏན་ཚིགས་ཀྱི་མཇུག་འབྲས་དེར་བདེན་ཁ་སྟེར་མཁན་ཉུང་ངོ་།།
(རྩོམ་སྒྲིག་པ།བློ་བཟང་རྡོ་རྗེ།)


text:
༧གོང་ས་མཆོག་ལ་བཀའ་དྲིན་རྗེས་དྲན་མཚོན་སླད་ཆོས་ཀྱི་འཁོར་ལོ་ཞིག་ཕུལ་འདུག
ཟླ་འདིའི་ཚེས་༦ རེས་གཟའ་པ་སངས་ཉིན་ལ་དྭགས་བསོད་ནམས་གླིང་གཞིས་ཆགས་སུ་རྟེན་གཞི་བྱས་པའི་ཞི་བའི་ཚལ་ཕོ་བྲང་དུ། ༸གོང་ས་མཆོག་དབུ་བཞུགས་ཐོག་མགོན་པོ་གང་ཉིད་ཀྱི་ཕྱི་ལུགས་ལྟར་དགུང་གྲངས་༨༣ བཞེས་པའི་༸སྐུའི་འཁྲུངས་སྐར་དུས་ཆེན་སྲུང་བརྩི་གཟབ་རྒྱས་ཞུས་ཡོད་པ་རེད།
མཛད་སྒོའི་ཐོག་སྲིད་སྐྱོང་བློ་བཟང་སེང་གེ་དང་། དགའ་ལྡན་ཁྲི་ཟུར་རི་རྫོང་རིན་པོ་ཆེ། འབྲི་གུང་སྐྱབས་མགོན་ཆེ་ཚང་རིན་པོ་ཆེ། ཁྲིག་རྩེ་རིན་པོ་ཆེ། བློ་ཆེན་རིན་ཆེན་བཟང་པོ། སོག་པོའི་སྐུ་ཚབ་སེར་སྨད་ཚ་བ་འོད་ཟེར་རིན་པོ་ཆེ་སོགས་ཕེབས་ཡོད་འདུག
༸གོང་ས་༸སྐྱབས་མགོན་ཆེན་པོ་མཆོག་གི་གསུང་ཆོས་ཁག་དགའ་ལྡན་ཕོ་བྲང་གསུང་འབུམ་ཕྱོགས་སྒྲིག་ཁང་ནས་ཡིག་ཐོག་ཏུ་ཕབ་སྟེ་ཕྱོགས་སྒྲིག་ཞུས་པའི་དེབ་གསར་པ་ཁག་དགུ་༸གོང་ས་མཆོག་གིས་དབུ་འབྱེད་གནང་བ་དང་། རྒྱ་གར་གནད་ཡོད་མི་སྣ་རྣམས་ལ་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་དྲན་རྟེན་ཕྱག་རྟགས་ཕུལ་གྲུབ་བསྟུན། ལ་སྤྱིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་བཀའ་དྲིན་རྗེས་དྲན་ཞུ་སླད་སླེ་བྱང་སེར་སྐྱ་མང་ཚོགས་ཐུན་མོང་ནས་རྒྱུ་རིན་ཆེན་གསེར་དངུལ་ལས་གྲུབ་པའི་ཆོས་ཀྱི་འཁོར་ལོ་འབུལ་ལམ་ཞུས།
༧གོང་ས་མཆོག་གིས་ཁོང་གི་འཁྲུངས་སྐར་དང་འབྲེལ་ནས་བཀའ་སློབ་གནང་དོན། “ངོས་ཀྱིས་ཕྱི་ལོ་༢༠༠༡ ནས་ཆབ་སྲིད་ཀྱི་འགན་དབང་དེ་མཚམས་བཞག་པ་རེད། ཕྱི་ལོ་༢༠༠༢ ནས་ཆབ་སྲིད་ཀྱི་ལས་འགན་ནས་རྒན་ཡོལ་ཆ་ཚང་ཞུས་རྗེས་ཕྱི་ལོ་༢༠༡༡ ནས་མང་གཙོའི་ལམ་ནས་འོས་འདེམས་བྱུང་བ་སྲིད་སྐྱོང་བློ་བཟང་སེང་གེ་མཆོག་འདིར་ཕེབས་ཡོད། ཁ་སང་ཉིན་དང་པོ་འབྱོར་སྐབས་ནམ་མཁར་སྤྲིན་སྟུག་པོ་འཁོར་ཡོད་སྟབས་འཁྲུངས་སྐར་ཉིན་ཆར་པ་བབ་མི་ཡོང་ངམ་བསམ་པ་དྲན་བྱུང་། འོན་ཀྱང་དེ་རིང་ཉི་མ་ཚ་ཐག་ཆོད་འདུག དགེ་འདུན་པ་ཚོ་དང་སློབ་ཕྲུག མང་ཚོགས་ཁྱེད་རང་ཚོ་ཉི་མས་གདུང་བཞིན་ཡོད་པ་ལྟ་བུ་འདུག འོན་ཀྱང་ཁྱེད་རང་ཚོ་ཚང་མ་དམ་ཚིགས་བརྟན་པོ་ཡོད་ཅིང་འདིར་འཁྲུངས་སྐར་ཉིན་འཛོམས་པར་ཐུགས་རྗེ་ཆེ་ཞུ་རྒྱུ་ཡིན། འཛམ་གླིང་ས་ཕྱོགས་མང་པོ་ཞིག་ནས་ངོས་ལ་སྐྱེ་སྐར་འཚམས་འདྲི་བྱེད་མཁན་མང་པོ་ཡོད་པ་ཚང་མར་ཐུགས་རྗེ་ཆེ་བརྗོད་རྒྱུ་ཡིན། གསུང་བཤད་དང་པོ་གནང་མཁན་ལ་དྭགས་ནང་ཚོགས་ཀྱི་ཚོགས་གཙོས་གོང་དུ་ངོས་ཀྱི་གང་བཤད་པ་དེ་དག་ལག་བསྟར་ཡོང་ཐབས་བྱེད་སྐོར་གསུང་པར་ངོས་རང་ཧ་ཅང་དགའ་པོ་བྱུང་”ཞེས་གསུངས།
༧གོང་ས་མཆོག་གིས་འགྲོ་བ་མིའི་རིན་ཐང་དང་ཆོས་ལུགས་མཐུན་སྒྲིལ། བོད་ཀྱི་ཆོས་དང་རིག་གཞུང་སྲུང་སྐྱོབ་སྐོར། དེ་བཞིན་ཐུགས་སྐྱེད་དམ་བཅའ་བཞི་པ་རྒྱ་གར་གནའ་རབས་དཔལ་ནཱ་ལེནྡྲའི་ལེགས་བཤད་སླར་གསོའི་སྐོར་བཀའ་སློབ་བསྩལ་བ་དང་། ཁ་ཆེའི་གྲོགས་པོ་ཚོས་དད་པ་བྱེད་ས་ཨེ་ལ་ལ་བྱས། ནང་པའི་གཞུང་ནས་གསུང་པའི་ཚད་མ་རིག་པ་དང་ལྟ་གྲུབ་རིག་པའི་སྐོར་དེ་དག་སློབ་གཉེར་བྱེད་པ་ཡིན་ན་ཕན་ཐོགས་ཡོད་སྐོར་བཀའ་སློབ་བསྩལ་དོན། “ཏཱ་ལའི་བླ་མ་ཁ་བདེ་པོ་ཡོད་པ་འདི་ནཱ་ལེནྡྲའི་རིག་གཞུང་སྦྱངས་ནས་བྱུང་བ་རེད། ང་ཚོས་ནཱ་ལེནྡྲའི་ཆོས་བརྒྱུད་ཅེས་མ་བརྗོད་པར་རིག་གཞུང་ཞེས་བརྗོད་ན་ཡག་པ་འདུག དེར་བརྟེན་ངོས་ཀྱི་རེ་བར་མ་འོངས་པར་ཁ་ཆེའི་ཆོས་གྲོགས་ཚོས་ཀྱང་དཔལ་ནཱ་ལེནྡྲའི་རིག་གཞུང་ནས་གསུང་པའི་སེམས་ཁམས་རིག་པ་དང་ཚད་མ་རིག་པའི་རྣམ་གཞག་བསླབ་ཐུབ་པ་ཡིན་ན་ཏན་ཏན་ཕན་ཐོགས་ཡོང་རྒྱུ་རེད་ཅེས་དང་། བཀའ་འགྱུར་བསྟན་འགྱུར་རྩ་བར་གྱུར་བའི་ཧི་མ་ལ་ཡ་རིག་གཞུང་མི་ཉམས་རྒྱུན་འཛིན་དང་ཉམས་པ་སླར་གསོ་ཐུབ་པ་ཞིག་དགོས་ན་བོད་སྐད་མ་གཏོགས་སྐད་ཡིག་གཞན་སུ་གཅིག་གིས་བྱེད་ཐུབ་རྒྱུ་མིན་པ་དང་། དེར་བརྟེན་ལ་དྭགས་ཡུལ་མི་ཚོས་ཀྱང་བོད་ཀྱི་སྐད་ཡིག་ལ་ངེས་པར་དུ་སློབ་སྦྱོང་བྱེད་དགོས་”ཞེས་བཀའ་སློབ་བསྩལ།
༧གོང་ས་མཆོག་གིས་བོད་ཀྱི་རིག་གཞུང་སྲུང་སྐྱོབ་དང་འབྲེལ་ནས་གསུང་དོན། “གཞིས་བཞུགས་བོད་མི་རྣམས་ཀྱིས་ཚེ་སྲོག་བློས་བཏང་ནས་བོད་ཀྱི་རིག་གཞུང་སྲུང་སྐྱོབ་བྱེད་བཞིན་ཡོད། ནུབ་ལ་དྭགས་ནས་ཤར་མོན་བར་བོད་ཀྱི་རིག་གཞུང་སྲུང་སྐྱོབ་བྱེད་རྒྱུའི་ལས་འགུལ་སྤེལ་བཞིན་ཡོད། སངས་རྒྱས་ཀྱི་བསྟན་པ་ལྷ་ཁང་ནང་མེད། སངས་རྒྱས་ཀྱི་བསྟན་པ་འདི་ལུང་རྟོགས་ཀྱི་བསྟན་པ་རེད། ལུང་སྡེ་སྡོད་གསུམ་དང་རྟོགས་པའི་བསྟན་པ་བསླབ་པ་གསུམ་ཉམས་ལེན་བྱས་ནས་སངས་རྒྱས་བསྟན་པ་འཛིན་དགོས། བསླབ་པ་སློབ་གཉེར་རྒྱག་རྒྱུ་ཧ་ཅང་གལ་ཆེན་པོ་རེད། ཁ་སང་ལྡི་ལིར་ཧི་མ་ལ་ཡ་ཚོགས་པ་ཚུགས་ནས་ཧི་མ་ལ་ཡ་རི་རྒྱུད་ས་ཁུལ་དགོན་པ་ཁག་ཆ་ཚང་ཤེས་ཡོན་བསྟི་གནས་ཁང་འཛུགས་རྒྱུ་ཡིན་སྐོར་བརྗོད་བྱུང་། ངོས་རང་དངོས་གནས་ཧ་ཅང་དགའ་པོ་བྱུང་། རྗེས་སུ་ཡི་རང་ཡོད། ངོས་ཀྱིས་ཁ་ནས་བཤད་པ་དེ་ཁྱེད་ཚོས་ངོ་ཐོག་ལག་ལེན་བསྟར་བཞིན་ཡོད” ཅེས་སོགས་ཀྱི་བཀའ་སློབ་བསྩལ།
སྲིད་སྐྱོང་བློ་བཟང་སེང་གེས་མཛད་སྒོའི་ཐོག་གསུང་བཤད་གནང་སྐབས། ལོ་ཤས་རིང་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་དྭགས་སུ་ལོ་སྟར་ཆགས་སུ་ཆིབས་སྒྱུར་བཀའ་དྲིན་བསྐྱངས་གནང་མཛད་ནས་༸སྐུའི་འཁྲུངས་སྐར་དུས་ཆེན་སྲུང་བརྩི་ཞུ་རྒྱུའི་གོ་སྐབས་བྱུང་བ་ནི་ལ་དྭགས་སེར་སྐྱ་མང་ཚོགས་རྣམས་ལ་བསོད་ནམས་ཀྱི་བགོ་སྐལ་ཡིན་པ་དང་། གཞིས་ལུས་བོད་མིའི་མངོན་འདོད་གཙོ་བོ་ནི་བོད་ལ་རང་དབང་དགོས་པ་དང་། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བོད་དུ་གདན་འདྲེན་ཞུ་རྒྱུ་ཡིན་ཞིང་། ཐེངས་འདིར་ལ་དྭགས་སུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་༸སྐུའི་འཁྲུངས་སྐར་དུས་ཆེན་སྲུང་བརྩི་ཞུ་རྒྱུ་དང་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུ་རྒྱུའི་དུས་ཚོད་མཉམ་འཛོམས་བྱུང་བ་ནི་མ་སྒྲིག་ལྷུན་གྲུབ་ཀྱི་རྟེན་འབྲེལ་ཡིན་སྐོར་དང་། དེ་བཞིན་སྲིད་སྐྱོང་མཆོག་གིས་༸གོང་ས་༸སྐྱབས་མགོན་ཆེན་པོ་མཆོག་གིས་དུས་རྟག་ཏུ་གྲོགས་པོ་རྙིང་པར་མཛའ་བརྩེའི་འབྲེལ་ལམ་མུ་མཐུད་རྒྱུན་སྐྱོང་ཐོག་གྲོགས་པོ་གསར་པ་འཚོལ་དགོས་པའི་བཀའ་སློབ་བཀའ་དྲིན་བསྩལ་བ་རྣམས་དྲན་གསོ་གནང་འདུག
སྲིད་སྐྱོང་གིས་མུ་མཐུད་གསུང་དོན། བོད་མིའི་སྒྲིག་འཛུགས་ལ་མཚོན་ན་རེ་བ་བཟང་ས་དང་གྲ་སྒྲིག་སྡུག་ས་ནས་བྱེད་དགོས་པའི་དཔེ་ལྟར། མགྱོགས་མྱུར་༸གོང་ས་༸སྐྱབས་མགོན་ཆེན་པོ་མཆོག་བོད་ཀྱི་རྒྱལ་ས་ལྷ་སར་གདན་འདྲེན་ཞུ་ཐུབ་རྒྱུར་རེ་བ་ཞུ་བཞིན་ཡོད་སྐོར་གྱི་གསུང་བཤད་གནང་ཡོད་པ་རེད།
མཛད་སྒོའི་ཐོག་རྒྱ་གར་དང་བོད་ཀྱི་སྐུ་མགྲོན་གཙོ་བ་རྣམ་པས་གསུང་བཤད་གནང་བ་དང་། གཞས་སྣ་འདྲ་མིན་འཁྲབ་སྟོན་བྱས་ཏེ་མཛད་སྒོ་མཇུག་བསྒྲིལ་ཡོད་པ་རེད།།
གསར་འགོད་པ་ཆོས་ཉིད་འོད་ཟེར།


text:
སྤྱི་ལོ་ ༢༠༡༨ ཟླ་བ་ ༡༠ ཚེས་ ༡༩ ཉིན་དགེ་བཤེས་ལྷག་རྡོར་ལགས་ནས་བལ་ཡུལ་རྣམ་རྒྱལ་མཐོ་རིམ་སློབ་གྲྭའི་སློབ་ཕྲུག་ཁག་གཅིག་ལ་ཆོས་དང་མ་འབྲེལ་བའི་བཟང་སྤྱོད་སྐོར་གྱི་གསུང་བཤད་གནང་ཡོད། དགེ་བཤེས་ལྷག་རྡོར་ལགས་ནས་བལ་ཡུལ་རྣམ་རྒྱལ་མཐོ་རིམ་སློབ་གྲྭའི་སློབ་ཕྲུག་ཁག་གཅིག་ལ་ཆོས་དང་མ་འབྲེལ་བའི་བཟང་སྤྱོད་སྐོར་གྱི་གསུང་བཤད་བཞིན་པ། སློབ་ཕྲུག་ཅིག་གི་དགེ་བཤེས་ལགས་ལ་དྲི་བ་གཏོང་བཞིན་པ། དགེ་བཤེས་མཆོག་དང་ལྷན་དུ་བསྒྲོན་པའི་པར། འདི་གའི་འགྲེམས་སྟོན་ཁང་གི་དོ་དམ་པས་དཀྱིལ་འཁོར་གྱི་སྐོར་འགྲེལ་བརྗོད་གནང་བཞིན་པ།མུ་མཐུད་ཀློག
དཔེ་མཛོད་སྤེལ་གསར།
October, 2018
-
-
18 October
སྤྱི་ལོ་ ༢༠༡༨ ཟླ་བ་ ༡༠ ཚེས་ ༡༧ ཉིན་སི་ཀོཊ་རིག་གཞུང་ཚོགས་མི་སྐུ་ཚབ་ཁག་ཅིག་ལྟ་སྐོར་དུ་ཕེབས་པ།
སྤྱི་ལོ་ ༢༠༡༨ ཟླ་བ་ ༡༠ ཚེས་ ༡༧ ཉིན་སི་ཀོཊ་རིག་གཞུང་ཚོགས་མི་སྐུ་ཚབ་ཁག་ཅིག་ལྟ་སྐོར་དུ་ཕེབས་པར། འདི་ག་བོད་ཀྱི་དཔེ་མཛོད་ཁང་གི་ངེས་སྟོན་པ་དགེ་བཤེས་ལྷག་རྡོར་ལགས་ནས་འཐུས་མི་རྣམས་ལ་འདི་གའི་ལྟེ་གནས་ཀྱི་བྱེད་སྒོ་དང་ལས་གཞི་རྣམས་རྒྱུས་སྟོན་བྱས་ཡོད། བོད་ཀྱི་དཔེ་མཛོད་ཁང་གི་ངེས་སྟོན་པ་དགེ་བཤེས་ལྷག་རྡོར་ལགས་ནས་འཐུས་མི་རྣམས་ལ་འདི་གའི་ལྟེ་གནས་ཀྱི་བྱེད་སྒོ་དང་ལས་གཞི་རྣམས་རྒྱུས་སྟོན་བྱེད་བཞིན་པ། འགྲེམས་སྟོན་ཁང་དུ་བརྒྱབ་པའི་པར། དགེ་བཤེས་ལྷག་རྡོར་ལགས་ཀྱིས་གྲོས་ཚོགས་འཐུས་མི་རྣམ་པར་སྲོལ་རྒྱུན་པར་ཤིང་གི་སྐོར་ངོ་སྤྲོད་གནང་བཞིན་པ། དགེ་བཤེས་ལྷག་རྡོར་ལགས་དང་གྲོས་ཚོགས་འཐུས་མི་རྣམས་ལྷན་དུ་བསྒྲོན་པའི་སྐུ་པར།མུ་མཐུད་ཀློག
-
16 October
སྤྱོད་འཇུག་ལེའུ་ལྔ་པ་ཤེས་བཞིན་བསྲུང་བ་སྐོར་གྱི་འཆད་ཁྲིད་གནང་རྒྱུ།
དགེ་བཤེས་ལྷག་རྡོར་ལགས་ནས་སྤྱོད་འཇུག་ལེའུ་ལྔ་པ་ཤེས་བཞིན་བསྲུང་བ་སྐོར་གྱི་འཆད་ཁྲིད་གནང་རྒྱུ། སྐད་ཡིག ཨིན་སྐད། ས་གནས། Casuarina, Indian Habitat Centre, Lodi Road. དུས་ཚེས། ཕྱི་ལོ། ༢༠༡༨ ཟླ། ༡༡ ཚེས། ༢༡ ནས། ༢༥ བར། དུས་ཚོད། དགོང་དྲོའི་ཆུ་ཚོད་ ༧ ནས་༨།༣༠ བར། གཤམ་གསལ་དྲྭ་ཚིགས་ཐོག་ཞིབ་ཕྲའི་གནས་ཚུལ་གསལ་ཡོད་པས་དེར་གཟིགས་འཚལ། www.furhhdl.org/ ཐོ་འགོད་དང་དྲི་བ་ཡོད་ཚེ་ཁ་བྱང་འདིར་ lhakdor@furhhdl.org གློག་འཕྲིན་གཏོང་བའམ་ས་གནས་ལས་ཁུངས་སུ་ངེས་ཕེབས་ཡོང་བ་ཞུ།མུ་མཐུད་ཀློག
-
16 October
ཆེད་དུ་བརྗོད་པའི་ཚོམས་ལས་ལེའུ་སུམ་ཅུ་པ་བདེ་བའི་ཚོམས་ཀྱི་འཆད་ཁྲིད་གནང་རྒྱུ།
དགེ་བཤེས་ལྷག་རྡོར་ལགས་ནས་ཆེད་དུ་བརྗོད་པའི་ཚོམས་ལས་ལེའུ་སུམ་ཅུ་པ་བདེ་བའི་ཚོམས་ཀྱི་འཆད་ཁྲིད་གནང་རྒྱུ། སྐད་ཡིག ཨིན་སྐད། དུས་ཚེས། དགོང་དྲོའི་ཆུ་ཚོད་ ༥ ནས་ ༦:༣༠ བར། དུས་ཡུན། ༢༠༡༨ ཟླ་ ༡༠ ཚེས་ ༢༤ ནས་ ༢༦ བར། ཚོགས་ཡུལ། བོད་ཀྱི་དཔེ་མཛོད་ཁང་གི་ནང་ཆོས་འཛིན་ཁང་། དེབ་སྐྱེལ། སྒོར་ ༡༠༠/-མུ་མཐུད་ཀློག
-
16 October
འཇིག་རྟེན་ཁམས་ཀྱི་རིག་པ་དང་རྣམ་པར་ཤེས་པ་ཞེས་པའི་བགྲོ་གླེང་ཐེངས་བདུན་པ།
འཇིག་རྟེན་ཁམས་ཀྱི་རིག་པ་དང་རྣམ་པར་ཤེས་པའི་ཐོག་བགྲོ་གླེང་ཐེངས་བདུན་པའི་བརྗོད་གཞི་ལྟ་ཞིབ་དང་གནས་ཚུལ་ཞེས་པ་འདི་ནི་སྤྱི་ལོ་ ༢༠༡༨ ཟླ་ ༡༠ ཚེས་ ༤ ནས་ ༦ བར་འབྲས་ལྗོངས་སྒང་ཏོག་ཏུ་འདི་ག་བོད་ཀྱི་དཔེ་མཛོད་ཁང་དང་རྣམ་རྒྱལ་བོད་ཀྱི་ཤེས་རིག་ཉམས་ཞིབ་ཁང་གཉིས་ཟུང་འབྲེལ་གྱི་ཐོག་ནས་གོ་སྒྲིག་ཞུས་ཡོད་པ་དང་། འདི་ནི་ནང་པའི་མཁས་དབང་ཁག་དང་ནུབ་ཕྱོགས་དང་རྒྱ་གར་ཚན་རིག་པའི་དབར་ཉིན་གསུམ་རིང་སེམས་དོན་གྱི་རིན་ཐང་དང་ཚན་རིག་གི་དཔྱད་ཞིབ་མཉམ་འབྲེལ་ཁྱབ་སྤེལ་སླད་དམིགས་པའི་བགྲོ་གླེང་ཞིག་ཡིན། བོད་ཀྱི་དཔེ་མཛོད་ཁང་གི་ངེས་སྟོན་པ་དགེ་བཤེས་ལྷག་རྡོར་ལགས་ནས་བགྲོ་གླེང་གི་སྐུ་མགྲོན་གཙོ་བོ་འབྲས་ལྗོངས་མངའ་སྡེའི་སྲིད་འཛིན་སྐུ་ཞབས་གྷང་གྷ་པཱ་ར་ས་ཐ་ལགས་ཕེབས་བསུའི་སྣེ་ལེན་ཞུས་ཡོད། བོད་ཀྱི་དཔེ་མཛོད་ཁང་གི་ངེས་སྟོན་པ་དགེ་བཤེས་ལྷག་རྡོར་ལགས་ནས་ཚོགས་འདུའི་ངོ་སྤྲོད་གཏམ་བཤད་གནང་བཞིན་པ། ཚོགས་འདུའི་སྐུ་མགྲོན་གཙོ་བོ་འབྲས་ལྗོངས་ཀྱི་བློན་ཆེན་སྐུ་ཞབས་གྷང་གྷ་པ་ར་ས་ཐ་ལགས་ནས་གསུང་བཤད་གནང་བཞིན་པ། ཚོགས་འདུའི་གཏམ་བཤད་གནང་མཁན་དང་ཚོགས་བཅར་བ་རྣམ་པ། འདི་ག་བོད་ཀྱི་དཔེ་མཛོད་ཁང་གིས་དཔར་བསྐྲུན་ཞུས་པའི་དཔེ་དེབ་ཚོང་འགྲེམས་དང་། ཞེས་པའི་ཚན་རིག་གི་འགྲེམས་སྟོན། ཚོགས་འདུའི་གཏམ་བཤད་གནང་མཁན་དང་། ཚོགས་བཅར་བ། གོ་སྒྲིག་གནང་མཁན་བཅས་ཀྱི་མཉམ་པར།མུ་མཐུད་ཀློག
-
སྤྱི་ལོ་ ༢༠༡༨ ཟླ་བ་ ༡༠ ཚེས་ ༡༩ ཉིན་དགེ་བཤེས་ལྷག་རྡོར་ལགས་ནས་བལ་ཡུལ་རྣམ་རྒྱལ་མཐོ་རིམ་སློབ་གྲྭའི་སློབ་ཕྲུག་ཁག་གཅིག་ལ་གསུང་བཤད་གནང་བ།
སྤྱི་ལོ་ ༢༠༡༨ ཟླ་བ་ ༡༠ ཚེས་ ༡༩ ཉིན་དགེ་བཤེས་ལྷག་རྡོར་ལགས་ནས་བལ་ཡུལ་རྣམ་རྒྱལ་མཐོ་རིམ་སློབ་གྲྭའི་སློབ་ཕྲུག་ཁག་གཅིག་ལ་ཆོས་དང་མ་འབྲེལ་བའི་བཟང་སྤྱོད་སྐོར་གྱི་གསུང་བཤད་གནང་ཡོད། དགེ་བཤེས་ལྷག་རྡོར་ལགས་ནས་བལ་ཡུལ་རྣམ་རྒྱལ་མཐོ་རིམ་སློབ་གྲྭའི་སློབ་ཕྲུག་ཁག་གཅིག་ལ་ཆོས་དང་མ་འབྲེལ་བའི་བཟང་སྤྱོད་སྐོར་གྱི་གསུང་བཤད་བཞིན་པ། སློབ་ཕྲུག་ཅིག་གི་དགེ་བཤེས་ལགས་ལ་དྲི་བ་གཏོང་བཞིན་པ། དགེ་བཤེས་མཆོག་དང་ལྷན་དུ་བསྒྲོན་པའི་པར། འདི་གའི་འགྲེམས་སྟོན་ཁང་གི་དོ་དམ་པས་དཀྱིལ་འཁོར་གྱི་སྐོར་འགྲེལ་བརྗོད་གནང་བཞིན་པ།མུ་མཐུད་ཀློག
-
སྤྱི་ལོ་ ༢༠༡༨ ཟླ་བ་ ༡༠ ཚེས་ ༡༧ ཉིན་སི་ཀོཊ་རིག་གཞུང་ཚོགས་མི་སྐུ་ཚབ་ཁག་ཅིག་ལྟ་སྐོར་དུ་ཕེབས་པ།
-
སྤྱི་ལོ་ ༢༠༡༨ ཟླ་བ་ ༡༠ ཚེས་ ༡༦ ཉིན་དགེ་བཤེས་ལྷག་རྡོར་ལགས་ནས་ལ་དྭགས་སློབ་ཕྲུག་ཁག་གཅིག་ལ་གསུང་བཤད་གནང་བ།
-
སྤྱི་ལོ་ ༢༠༡༨ ཟླ་ ༡༠ ཚེས་ ༤ ཉིན་བོད་ཀྱི་དཔེ་མཛོད་ཁང་དུ་ཨ་རི་སྤྱི་མཐུན་ཚོགས་པའི་གཞུང་ཞབས་པ་དང་ཨ་རིའི་རྒྱལ་སྤྱིའི་བོད་དོན་རྒྱབ་སྐྱོར་ཚོགས་པའི་དབུ་འཛིན་དང་ཚོགས་མི་ཁག་ཅིག་ལྟ་སྐོར་དུ་ཕེབས་པ།
-
སྤྱི་ལོ་ ༢༠༡༨ ཟླ་ ༩ ཚེས་ ༢༧ ཉིན་ཨིན་ཡུལ་གྱི་གྲོས་ཚོགས་འཐུས་མི་རྣམས་གཟིགས་སྐོར་དུ་ཕེབས་པ།
བོད་ཡིག་དཔེ་དེབ།
ཨིན་ཡིག་དཔེ་དེབ།
ཧིན་དྷི་དཔེ་དེབ།


text:
ལོས་ཡིན་ཧྥུན་གྱིས་བརྩམ།
གསེར་བུས་བསྒྱུར།
འཛམ་གླིང་སྟེང་ནས་ཆེས་མང་བའི་དངོས་པོ་བཟང་གྲས་ཀྱི་སྐོར་དེ་ནི་མི་སྒེར་སྐོར་ཅིག་གིས་བདག་བཟུང་ལྟ་བུ་བྱས་ཡོད། རྒྱུ་མཚན་ནི་བཟང་གྲས་ཀྱི་དངོས་པོར་ནམ་རྒྱུན་ཚད་ཡོད་ཅིག་ཡིན་པས་དེ་ནི་མི་གཅིག་གིས་ལོངས་སུ་སྤྱོད་དབང་དུ་བསྡུས་འགྲོ་མོད། འོན་ཀྱང་། དམིགས་བསལ་གྱི་གཅིག་ཡོད་པ་དེ་ནི་དམངས་གཙོ་རེད།
དམངས་གཙོ་ནི་ལོངས་སུ་སྤྱོད་པས་མིའི་ཁ་གྲངས་མང་ཉུང་གི་རིན་ཐང་ཚད་འཇལ་ཅིག་མིན་སྟེ། ཚབ་ཞུགས་མི་སྣ་ཅི་ལྟར་མང་ན་དེའི་ཕན་ཁེ་དེ་ལྟར་མཐོ་ཞིང་། རིམ་པ་ལྟར་མཐོ་བའི་མཐའ་མེད་ཕན་འབྲས་ཀྱི་“དཔལ་འབྱོར་ལམ་ལུགས་”ཤིག་ཡིན་ངེས་ལ། དམངས་གཙོའི་དགེ་མཚན་ནི་མི་རེ་རེའི་མངའ་ཁོངས་སུ་གཏོགས། ཡིན་ནའང་། ཚད་མཐའ་ཆེས་ཆེ་བའི་དམངས་གཙོའི་ལམ་ལུགས་ཀྱི་ཁྱད་ཡོན་ནི་ཕྱིར་མངོན་ཞིང་། དེའི་ངེས་པར་དུ་ཚད་མཐའ་ཆེས་ཆེ་བའི་དམངས་གཙོ་དེ་མུ་མཐུད་དུ་ཁྱབ་སྤེལ་གཏོང་དགོས་པ་ཡིན། ཡིན་ནའང་། སྲོལ་རྒྱུན་དམངས་གཙོའི་མི་ཞིག་གི་ཆ་ནས་བཤད་ན་དེ་འདྲའི་དཀའ་ངལ་མེད་ཡང་། སྒེར་གཅོད་རྒྱལ་ཁབ་ཅིག་གི་ངོས་ནས་བཤད་ན་ལྟར་སྣང་མ་ཡིན་པའི་བསླུ་བྲིད་ཅིག་ཐེབས་སྲིད། དབང་འཛིན་པའི་སྣང་ངོར་ངས་ནི་ཆར་རླུང་སོགས་གང་དགོས་ན་དེར་གཏོང་ཐུབ་པའི་ང་ལ་སུའི་དོ་ཟླ་ཡོང་ངམ་འདྲི་སྲིད།
གཏན་ཚིགས་རིག་པ་འདིའི་ཐོག་ནས་བཤད་ན་དབང་འཛིན་པས་སྣང་ངོར་དམངས་གཙོ་ལམ་ལུགས་ནི་དབང་ཆའི་བགོ་བཤའ་བརྒྱབ་ནས་མི་དམངས་ཚོར་རྔན་སྟེར་ནུས་པས་མི་དམངས་ཀྱི་བཟང་ཆ་ཡིན། ཁོ་ཚོས་ངོས་ན་བལྟས་ན་དེ་ལ་ཚོང་ཉེས་དང་གྱོང་གུན་མེད་པར་འདོད། ཡིན་ཡང་། ལོ་རྒྱུས་སྟེང་གི་གོང་མིས་འདི་ལྟར་འདོད་ཏེ་ད་ལྟ་མི་མི་ཉུང་བ་ཞིག་ལ་དེ་ལས་མ་ཡིན་པའི་ལྟ་ཚུལ་ཡོད་པར་གདའ། དོན་གྱིས་
ངོ་མ་དེ་འདྲ་ཡིན་ནམ། ཏག་ཏག་ལྡོག་པའོ།
ལོ་རྒྱུས་ཀྱི་ངོས་ནས་ཀྲུང་གོ་ནི་སྒེར་གཅོད་རྒྱལ་ཁབ་ཅིག་ཡིན་ཞིང་། གཞི་རྒྱ་ཆེ་བའི་གོང་མའི་ཁྲོད་ཁོང་ནི་བླ་ན་མ་མཆིས་པ་དེ་ཡིན་པར་ཐེ་ཚོམ་མེད་ལ། ཁོང་ལ་བློ་དོགས་མེད་པར་མ་ཟད་འགྲན་བཙུགས་མི་ཐུབ་པའི་བཙན་དབང་ཡོད། འོན་དེ། དེ་ལ་དཔེ་བརྗོད་མང་བོ་མི་དགོས་པར་ང་ཚོས་ཡང་ཤེས་སླ་སྟེ། གོང་མ་ནི་ཐུན་མོང་མ་ཡིན་པའི་ཉེན་འཚུབ་ཀྱི་ལས་རིགས་ཤིག་ཡིན་ལ། གོང་མའི་ཕོ་བྲང་ནང་གི་རྒྱལ་སྲས་ནི་ནམ་རྒྱུན་སྐྲག་སྐྲག་འདར་འདར་ངང་གཟབ་ནན་ཆེ་བ་ཅིག་ཡིན།
ཅིའི་ཕྱིར་ཞེ་ན། རྒྱུ་མཚན་ནི་ཁོས་ལག་ན་འགྲན་ཟླ་བྲལ་བའི་རལ་གྲི་རྣོ་ངར་ཅིག་ཡོད་ཀྱང་། མི་ཚང་མ་ཁོང་གི་རལ་གྲི་ལ་སྐྲག་པར་བཀུར་བའི་ཚང་མས་གཞན་ཚབ་རང་བྱེད་སྲིད། འདིའི་ཁུངས་མེད་ལུང་མེད་ཅིག་མངོན་ཞིང་ཆེས་ཆེ་བའི་བཙན་དབང་ནི་མི་གཅིག་མཚོན་ལ་དེར་ནི་སྲུང་སྐྱོབ་སྟོང་བས་ཡིན།
སྤྱིར་མངོན་གསལ་ལྟར་ན་ཀྲུང་གོའི་གོང་མ་ཡི་འཚོ་ཡུན་ནི་རྟ་ནོར་འཚོ་སྐྱོང་གི་འབངས་མི་ལས་ཐུང་སྟེ། རྒྱལ་རབས་རིམ་བྱོན་གྱི་གོང་མའི་སྐྱེ་འཆི་ཡི་ལོ་ཟླ་གནད་ལ་འཁེལ་ཐུབ་པའི་མི་ནི་ཁྱོན209ཡོད་ཞིང་། དེར་ཆ་སྙོམས་ཀྱི་འཚོ་ཡུན་ནི་ལོ་39.2%ཡིན་ཞིང་། ཁུང་ཙི་རང་ལོ་སུམ་བཅུར་བུད་དུས་རང་ཚུགས་ཐུབ་ཞིང་། བཞི་བཅུར་བུད་དུས་སོམ་ཉིས་རྒྱ་ལས་གྲོལ་ཞེས་བཤད་མོད། འོན་ཀྱང་། ཀྲུང་གོའི་གོང་མ་མང་ཆེ་ཤོས་ལོ་བཞི་བཅུར་སླེབས་མི་ཐུབ་སྟེ། དེའི་གཙོ་བོའི་རྒྱུ་རྐྱེན་ནི་རྒྱུན་ལྡན་ལྟར་མིན་པས་འཆི་བ་དེ་རེད། ཀྲུང་གོའི་ལོ་རབས་སུ་ཅང་ཧྲིན་གཅིག་གྱུར་བྱས་པའི་མངའ་བདག་ཁྲོའོ་དང་ཟུར་དུ་གནས་སྐབས་གཞིས་ཆགས་པའི་མངའ་བདག་ཆུང་བར་སོགས་ཁྱོན་རྒྱལ་བོ་611ཡོད་ཞིང་། དེའི་ནང་དུ་རྒྱུན་ལྡན་ལྟར་སྙུང་གཞི་དང་རྒས་འཁོགས་ཀྱིས་ཤི་བ་339དང་། བདེ་བར་གཤེགས་པ་མ་ཡིན་པའི་མི་ནི་272ཡོད་སྟེ། རྒྱུན་ལྡན་མ་ཡིན་པའི་ཤི་ཚད་ནི་44%ཡིན་པས་དེ་ནི་སྤྱི་ཚོགས་ཀྱི་རང་བཞིན་མ་ཡིན་པའི་ལས་སྦྱོར་བྱེད་སྒོ་ཅིག་ཡིན།
གོང་མའི་ཁྱད་དབང་སྒེར་འཛིན་བྱས་པ་ནི་དོན་བཟང་ཞིག་མིན་ལ། གོང་མ་མང་ཆེ་ཤོས་ནི་རྨོངས་གཉིད་ལས་གཏན་དུ་མི་སད་པ་དང་ཡང་ན་སད་དུས་འཕྱི་སོང་བ་རེད། ཁྲུང་ཏོའོ་ནི་དེའི་ཁྲོད་ཀྱི་གཅིག་ཡིན་ལ1644ལོའི་ཟླ་4བའི་ཚེས་24ཉིན། ལས་ཙི་ཁྲུན་དང་ཞིང་བ་འོས་ལངས་བྱས་ཏེ་པེ་ཅིན་གྱི་མཁར་དམག་དང་རིམ་བཞིན་གོང་མའི་ཕོ་བྲང་སོགས་སྟོར་བས། ཁྲུན་ཏོའོ་ཡི་མངའ་ཐང་ཡང་ཉམས་ཤིང་ཆེས་མཐའ་མའི་གོང་མིའི་བཀའ་ཡིས་ཆབས་ཅིག་བཙུན་མོ་སོགས་ཀྱང་ལྕེབ། སྐབས་དེར། རྒྱུན་འདུག་ཀོང་ཇོ་ནི་ལོ་16ཅན་ཞིག་ཡིན་ལ། ཁོ་མོ་ནི་དེ་ལྟར་འཆི་མི་འདོད་ཡང་ཁྲུན་ཏོའོ་གོན་པར་འཇུས་ནས་ལེ་བདའ་དང་མིག་ཆུ་འབྱིན་ཞོར་ཨ་ཕར་སྐྱབས་འཇུག་ཞུས་ཏེ་མི་ཚེའི་འཕེན་པ་རྫོགས་དགོས་བྱུང་། ཁྲུན་ཏོའོ་ཡིས་ཀྱང་རལ་གྲི་བཟུང་ནས་ཁྱེད་ཉིད་ཅིའི་ཕྱིར་གོང་མའི་ཁྱིམ་དུ་སྐྱེ་བ་ཡིན་ཞེས་ཕར་བུ་མོར་སྨད།
ཁྲུན་ཏོའོ་འགྱོད་པ་ཅིག་སྐྱེས་བ་ནི་ཤ་ཆད་བུ་མོ་གོང་མའི་ཁྱིམ་དུ་སྐྱེས་པ་ཡིན། འོན་ཀྱང་། ཁོས་རྟོགས་སད་ནི་དེ་ལྟར་མི་མཐོ་ལ་ཤེས་བྱ་དེ་བས་ཀྱང་མི་ཟབ་མོད། ཁོས་ནི་བུ་མོར་ལེ་བདའ་བྱེད་པ་ལས་རང་ཉིད་ནི་ལམ་ལུགས་ཅིག་གི་བདག་པོ་ཡིན་པར་ལེ་བདའ་མི་བྱེད། དེ་ལྟར་འང་ཡིན་སྟེ། དོན་དངོས་ཀྱི་གནད་དོན་ནི་ཁོས་ལུས་སྟེང་ན་མེད་པར་ངན་པ་དགུ་ཚང་གི་དབང་ཆ་གཅིག་སྡུད་ཀྱི་ལམ་ལུགས་དེ་ཡིན།
སྐབས་རེར་འཚོ་བ་ནི་མནར་གཅོད་གཏོང་བའི་མི་གཤིས་ཀྱི་རང་དབང་མནན་པའི་སྤྱི་ཚོགས་ཞིག་ཡིན་ལ་དེའི་དཀའ་ངལ་ནི་མི་སོ་སོའི་རང་སྲུང་གཙོ་བཞག་དེ་ཡིན། གོང་མ་ལ་མཁོ་བ་ནི་དོན་ལྡན་གྱི་སྲུང་སྐྱོབ་གཙོ་བོ་ལས་མི་དམངས་གཙོ་བོ་མིན་པའི་ཕན་ཚུན་གྱི་འགལ་བ་གཞི་གྲུབ་བྱུང་བའང་དེའི་དོན་ཡིན། ཆེས་གོད་ཆག་ནི་མེན་ཁྲོའི་དཔོན་རབས་ཡིན་ཞིང་ཀྲུའོ་ཡཱན་ཀྲུའུ་ནི་ཞིང་བ་ཅིག་ཡིན་པར་མ་ཟད། ཤེས་རྨོངས། བཙན་ཧམ། གདུག་རྩུབ། ད་དུང་ཧ་ཅང་རླུང་ལངས་སླ་བོ་ཞིག་ཡིན་པས། རང་ཉིད་དཔོན་པོར་འདུག་འདོད་དེ་ནི་རྟ་ནོར་ལས་སྡུག་ཅིང་། ལོ་རྒྱུས་ཐོག་ནས་གླ་ཕོགས་ཆེས་ཉུང་བ་ནི་མེན་ཁྲོའི་དཔོན་རབས་ཡིན། འོན་ཀྱང་། སྤྱིར་སྒོར་མོ་ཉུང་ན་བདེ་འཇགས་ཡིན་མོད། མེན་ཁྲོ་ཆེན་མོའི་རྫིག་ཉམས་ཆེ་བའི་དབང་འཛིན་འོག་བློན་ཆེན་གྱི་བྱས་ཚད་དང་ནོར་སྐྱོན་སོགས་གང་དུ་ཐུག་ན་གསོད་གཏུབ་བྱེད་བཞིན་ཡོད།
གཅིག་ནི་གོ་གནས་འཕར་བར་བརྩོན་པ་དང་། གཞན་ནི་གསར་བརྗེའི་བྱས་རྗེས་ལ་བརྩོན་པ་གཉིས་ཀྱི་ངོས་ནས་ཆབ་སྲིད་ལམ་ཁའི་གནོན་ཤུགས་ནི་དགུང་སྔོན་གནམ་ལ་འཕུར་སྐྱོད་བྱ་འདོད་དེ་ཡིན། བདེ་འཇགས་ལས་ཀ་དེ་སྟབས་ཡག་པོ་བྱུང་ན་མཱེན་ཁྲོའི་དཔོན་པ་དག་དང་ཕལ་ཆེར་གཅིག་འདྲ་ཡིན་སྙམ་ལ་དེ་ལས་ལྡོག་པ་འང་ཡོད་སྟེ གོང་མའི་དབང་ཆ་ཤུལ་མེད་དུ་གྲུབ་ཚུལ་ཁྲོད་མི་དམངས་ཀྱི་ཚེ་སྲོག་ནི་ཚད་ཡོད་ཅིག་ཡིན་ཞིང་གོང་མའི་ཞབས་གཡོག་གྱི་མི་ཡི་ཚེ་སྲོག་ནི་ཚད་མེད་ཅིག་ཡིན། མི་དེ་དག་གིས་བཟོད་སྒོམ་མི་ཤེས་པར་མ་ཟད་སྣང་ཆུང་དུ་འང་འཇོག་ངེས་མོད། དམངས་གཙོའི་ལམ་ལུགས་ཆེས་ཆེ་བའི་ཕན་ཁེ་ནི་མི་དམངས་དང་དམའ་རིམ་སྤྱི་ཚོགས་ཁོ་ན་ཙམ་མིན་པར་ཆེས་མཐོ་བའི་དབང་འཛིན་སྒེར་གཅོད་ཀྱི་ལག་ནས་རལ་གྲི་ཐང་དུ་ལྷུང་རུ་འཇུག་རྒྱུ་དེ་ཡིན་ཞིང་དེའི་ཕུགས་གཏན་གྱི་བདེ་འཇགས་འང་སྲུང་སྐྱོབ་ཐུབ་པ་ཡིན།
མི་ལ་སྟབས་བདེ་བཟོས་ན་རང་ལ་སྟབས་བདེ་བཟོ་ཡོང་བ་དང་། རང་ལ་བདེ་འཇགས་བསྐྲུན་ན་གཞན་ལའང་བདེ་འཇགས་བསྐྲུན་ཡོང་སྟེ། དམངས་གཙོ་ནི་དེ་ལྟ་བུའི་ལམ་ལུགས་ཅིག་ཡིན་ཞིང་། ཁོས་སྤྱི་ཚོགས་ཧྲིལ་བོའི་ཁྲོད་ཀྱི་མི་སྒེར་རེ་རེ་ཆེས་ཆེ་བའི་བརྩི་བཀུར་དང་བདེ་འཇགས་བསྐྲུན་ཐུབ་པས་དེ་ནི་སྒེར་གཅོད་ལམ་ལུགས་དང་ཡོངས་སུ་མི་འདྲ། དམངས་གཙོའི་དགེ་མཚན་ནི་མི་རེ་རེར་དབང་བའི་འདྲ་མཉམ་གྱི་གར་སྟེགས་ཏེ་ཡིན་དེ། སྐྱུག་བྲོ་བའི་ལམ་ལུགས་ཀྱིས་མི་ཚང་མར་སྟབས་ལེགས་པོ་མ་བྱུང་ན་གཡོལ་ས་མེད་པ་དང་གནོན་འཚེ་ནི་དེ་ལས་སྡུག་པོ་ཞེ་དྲག་འབྱུང་བ་ཡིན།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25212.html


text:
སྤྱི་ནོར་༸གོང་ས་༸སྐྱབས་ཆེན་པོ་མཆོག་དོལ་རྒྱལ་དང་ཐོག་མར་འབྲེལ་བ་བྱུང་སྟངས།
དེ་ཡང་༸སྤྱི་ནོར་༸གོང་ས་སྐྱབས་མགོན་ཆེན་པོ་མཆོག་གིས་དོལ་རྒྱལ་དམ་བསྒྲགས་མ་མཛད་གོང་མགོན་པོ་གང་ཉིད་དང་པོ་དོལ་རྒྱལ་དང་འབྲེལ་བ་བྱུང་རིམ་དང་། དེ་ནས་མགོན་པོ་གང་ཉིད་ནས་སྤང་བླང་འཇུག་ལྡོག་གི་ཚུལ། དེ་བཞིན་དོལ་རྒྱལ་དམ་བསྒྲགས་དང་འབྲེལ་བའི་དགོངས་པ་དང་། དགོས་པ། དགག་བྱ། དེ་དང་འབྲེལ་བའི་རང་རེའི་སྤྱི་ཚོགས་ནང་གནས་ཚུལ་འཕེལ་རིམ་རྣམས་ཤེས་སླ་བའི་ཆེད། མགོན་པོ་གང་གི་བཀའ་སློབ་རིམ་པ་རྣམས་ཁུངས་སུ་འདྲེན་ན་ཁུངས་བཙན་པས། འདིར་བཀའ་སློབ་རྣམས་ལས་ཟུར་འདོན་ཕྱོགས་བསྡུས་བྱས་པ་གཤམ་ལྟར་ཡིན་པས་དཔྱོད་ལྡན་རྣམས་ཀྱིས་གཟིགས་པར་སྐུལ་ལོ། །
ཕྱི་ལོ་ ༡༩༧༨ ཟླ་ ༦ ཚེས་ ༡༣ ཉིན་རྣམ་གྲྭ་མཁན་པོ་བློ་བཟང་ཉི་མ་དང༌། དགེ་བཤེས་བློ་བཟང་བསྟན་འཛིན། རྣམ་གྲྭའི་ལས་སྣེ་དང༌། རྒན་གྲས་ཉི་ཤུ་རྩ་གཉིས། གནས་ཆུང་བ་རྒན་གྲས་ལྔ། རིགས་ལམ་སློབ་གྲྭའི་དགེ་རྒན་གཉིས། བཞུགས་སྒར་དུ་གཏན་སྡོད་རྒྱུད་གྲྭ་སྨད་སྟོད་ཀྱི་འཐུས་མི་གཉིས། དམིགས་བསལ་བཅར་འཐུས་བཀའ་འཁྲོལ་ཨ་རི་ཁུལ་བཅའ་སྡོད་རྭ་སྟོད་སྐྱོང་བླ་སྤྲུལ་སྐུ་དང། ཉག་རེ་སྐལ་བཟང་ཡེ་ཤེས་བཅས་པར་རྒྱལ་ཆེན་ཤུགས་ལྡན་ལམ་དོལ་རྒྱལ་སྐོར་གྱི་བཀའ་སློབ་སྩལ་བ།
དེ་ཡང་ངོས་ནས་ནོར་འཁྲུལ་བྱས་པ་རེད། ངས་ནོར་འཁྲུལ་གང་འདྲ་བྱས་པ་རེད་ཟེར་ན། ྋརྒྱལ་བ་སྐུ་ཕྲེང་གོང་མ་དེ་ཚོའི་རང་ལུགས་ཀྱི་འགྲོ་སྟངས་ཤིག་ཡོད་པ་དེའི་སྒང་ལ་འགྲོ་སྡོད་རང་ཚུགས་ཐུབ་པ་ཞིག་མ་བྱུང་བ་རེད། དེ་ཡང་གྲོ་མོར་ཕྱིན་པའི་སྐབས་ལ་གྲོ་མོ་དུང་དཀར་དགོན་པར་སྡོད་རྒྱུ་འཁེལ། གྲོ་མོ་དུང་དཀར་དགོན་པར་དྲག་པོ་རྒྱལ་ཆེན་སྐུ་ཕེབས་རྒྱུ་དང༌། འདུལ་འཛིན་ཞི་བའི་སྐུ་ཕེབས་རྒྱུ་ཡོད་པ་རེད། སྐུ་བསྟེན་ཁོང་རང་མཁས་པ་ཤེས་བྱ་ཡོན་ཏན་ཡོད་མཁན་ཞིག་མ་ཡིན་ནའང༌། སྐུ་ཕེབས་པའི་སྐབས་ལ་ལུང་གསལ་པོ་དང་ངོ་སོ་ཐོན་པོ་ཡག་པོ་ཡོད་ཚོད་འདུག དེ་འདྲའི་ཐོག་ནས་སྐབས་དེར་ང་ལྷ་ས་ནས་གྲོ་མོར་འགྲོ་དགོས་གློ་བུར་གྱི་གནས་ཚུལ་ཞིག་ཆགས། གནས་ཆུང་སྐུ་བསྟེན་དང༌། དགའ་གདོང་སྐུ་བསྟེན་གཉིས་ཀ་ཆིབས་ཞབས་ཁོངས་སུ་ཡོད་པ་མ་རེད། དེ་དུས་གནས་དགའ་གཉིས་ལ་འཆར་ཅན་ལོ་གསོལ་དབྱར་གསོལ་དགུན་གསོལ་གྱི་སྤྱན་འདྲེན་ལས་དམིགས་བསལ་གཟིམ་ཆུང་སྤྱན་འདྲེན་བཏང་ནས་ཉེ་པོ་བྱས་པ་སོགས་གང་ཡང་བྱུང་མེད། མ་གཞི་དེ་ཕན་ཆད་ཀྱི་ངའི་གནས་སྟངས་ཕྲུག་གུ་ཆུང་ཆུང་ཞིག་འཚར་ལོངས་བྱེད་པའི་སྐབས་རེད། སོ་སོས་བསམ་བློ་བཏང་སྟེ་རང་དབང་གི་ཐོག་ནས་ལྷའི་གནས་ཚུལ་ཕར་བཞག་སྟེ་སྤྱིར་བཏང་ཡང་ངས་དེ་ཙམ་བསམ་བློ་འཁོར་ཐུབ་ཀྱི་མེད། གང་ལྟར་ཡང་སྙིང་སྐབས་དེར་གནས་དགའ་གཉིས་མེད་པ་དང༌། ཚུར་ཕྱོགས་འདིར་རྒྱ་བོད་གཉིས་གྲོས་མཐུན་བྱེད་རྒྱུས་མཚོན་པའི་གནས་ཚུལ་རྙོག་ཁྲ་མང་པོ་བྱུང༌།ལས་བྱེད་ཚོའི་ཁོངས་ནས་ཕར་ལྷ་སར་ལོག་དགོས་ཟེར་མཁན་གཅིག་དང༌།ཚུར་རྒྱ་གར་ལ་འགྲོ་དགོས་ཟེར་མཁན་ཁག་ཅིག་སོགས་ཀྱི་ཐག་གཅོད་ཧ་ཅང་བྱེད་ཁག་པོའི་གནས་ཚུལ་མང་པོ་བྱུང༌།
དེ་འདྲའི་སྐབས་ལ་འདུལ་འཛིན་སྐུ་ཕེབས་ཡག་པོ་གཅིག་འཁྲིས་དེར་ཡོད་པ་བྱས། ཕྱོགས་གཅིག་ནས་ང་རང་གི་ངོས་ནས་རྗེ་ཕ་བོང་ཁ་ལ་དད་པ་ཆེན་པོ་ཡོད་པ་དེ་འདྲའི་རྐྱེན་ཞེན་ཁོག་དང་སེམས་ཐག་ཉེ་པོ་ཞིག་ཆགས། ྋསྐྱབས་རྗེ་ཁྲི་བྱང་རིན་པོ་ཆེ་ནས་ཀྱང་ཐུགས་མཉེས་པོ་གནང་གི་ཡོད་པ་དེ་འདྲས་ཀྱང་རྐྱེན་བྱས། གང་ལྟར་རྐྱེན་མང་པོ་ཞིག་འཕྲད་དེ་ཐ་མ་གྲོ་མོར་གཟིམ་ཆུང་དུ་འདུལ་འཛིན་སྤྱན་འདྲེན་ཞུས་པ་རེད། སྤྱན་འདྲེན་གཏོང་སྐབས་དགའ་ལྡན་ལྷ་བརྒྱ་མར་སྟག་ཕུའི་གསང་རྟ་བསྐྱོན་ནས་བཏོན་གྱི་འདུག སྐུ་ཕེབས་པའི་སྐབས་ལ་ཡང་ཆོས་གོས་སྣམ་སྦྱར་དང༌། པཎ་ཞྭ་བཞེས། ཡིན་མདོག་ཁ་པོ་འདུག ངོས་ལ་ཕྱོགས་ནས་སྡོང་པོ་འགྱེལ་བ་ལྟ་བུའི་ཕྱག་འཚལ་གྱི་འདུག ལུང་འདྲ་དོགས་གཅོད་ཞུས་པའི་སྐབས་ལ་གསལ་པོ་གང་ལ་གང་འཚམས་འདུག ཚར་གཅིག་གི་སྐབས་ལ་ད་ལྟ་དགའ་ལྡན་དུ་རྗེ་རིན་པོ་ཆེར་དགོངས་བསྐོར་ཞུས་ནས་ཡོང་བ་ཡིན་ཞེས་ཐག་ཆོད་མདོག་ཁ་པོ་དང༌། ཡིན་མདོག་ཁ་པོ་གསུངས་བྱུང༌། དེ་ནས་གྲོ་མོ་ནས་ལྷ་སར་ལོག་ཁར་རྒྱལ་ཆེན་བསྟེན་རྒྱུའི་བསམ་ཚུལ་ཤུགས་ཆེ་རུ་ཕྱིན་ནས་དུང་དཀར་དགོན་པའི་ཚོམས་ཆེན་ནང་ཤུགས་ལྡན་དྲག་པོ་སྤྱན་འདྲེན་ཞུས། དེ་ལ་རྒྱས་ཆས་གསར་པ་བཟོས་ནས་ཕུལ། ཐོག་མ་རྒྱལ་ཆེན་དང་འབྲེལ་བ་ཡོང་སྟངས་དེ་འདྲ་བྱས་ནས་བྱུང་བ་རེད།
ྋརྒྱལ་བ་སྐུ་ཕྲེང་བཅུ་བཞི་པས་རང་ཚུགས་ཟིན་མ་ཐུབ་པར་ྋརྒྱལ་དབང་གོང་མའི་ལམ་ལ་ཏག་ཏག་འགྲོ་མ་ཐུབ་པའི་ནོརའཁྲུལ་དང་པོ་དེ་དུས་བྱས་པ་རེད། དེ་ནས་གྲོ་མོ་ནས་ལྷ་སར་སླེབས་པའི་རྗེས་ལ་གཟིམ་དཔོན་མཁན་པོ་བྱམས་པ་ཆོས་བཟང་དང༌། དགེ་བཤེས་ཚེ་དབང་བསམ་གྲུབ་གཉིས་ཧ་ཅང་ཉེ་པོ་རེད། དགེ་བཤེས་ཚེ་དབང་བསམ་གྲུབ་ལྕགས་ཟམ་ལ་བཞུགས་ཀྱི་ཡོད་ལ། ཆོས་འཁོར་ཡང་རྩེའི་རྒྱལ་ཆེན་ཆོས་རྗེ་ད་ལྟ་མོན་གྷོ་ལ་ཡོད་པ་དེ་དང་དགེ་བཤེས་ཚེ་དབང་བསམ་གྲུབ་གཉིས་ཉེ་པོ་ཡོད་ཚོད་འདུག དེ་འདྲའི་ཐོག་ནས་སྐབས་ཤིག་ལ་ཆོས་འཁོར་ཡང་རྩེའི་རྒྱལ་ཆེན་གྱི་ལུང་བསྟན་གཅིག་དགེ་བཤེས་ཚེ་དབང་བསམ་གྲུབ་ནས་གཟིམ་དཔོན་བྱམས་པ་ཆོས་བཟང་བརྒྱུད་ང་ལ་བསྐུར་བྱུང༌། དེ་རྗེས་གཞི་ནས་གཟིམ་དཔོན་བྱམས་པ་ཆོས་བཟང་བརྒྱུད་དགེ་བཤེས་ཚེ་དབང་བསམ་གྲུབ་སར་ཡར་མར་ཆིབས་གཡོག་བཏང༌། ཆིབས་གཡོག་གི་མདུན་ལ་ལུང་ཞུའི་ས་བོན་འདྲ་བསྐུར་ཏེ་དགེ་བཤེས་ཚེ་དབང་བསམ་གྲུབ་བརྒྱུད་ནས་ཆོས་འཁོར་ཡང་རྩེའི་རྒྱལ་ཆེན་ལ་ལུང་ཞུ་ཐེངས་འགའ་ཤས་བྱས་པ་ཡིན། དེ་འདྲ་ཞིག་གི་སྐབས་ལ་འདུལ་འཛིན་གྱི་ལུང་ཞིག་ནང་འཆར་ལོའི་ལོ་གསར་ཚེས་གསུམ་ལ་ངས་རྒྱལ་ཆེན་གྱི་བསྐང་གསོ་རྒྱས་པ་ཞིག་འདོན་དགོས་ཀྱི་ཡོད། དེ་བྱུང་ན་དེ་ལ་མཚན་མ་བརྟག་དཔྱད་བྱེད་རྒྱུ་ཞིག་ཡོང་ཞེས་གསུང་བྱུང༌། དེ་ནས་རྗེས་ལོའི་ལོ་གསར་ཟླ་བ་དང་པོའི་ཚེས་གསུམ་ཉིན་འཆར་ཅན་ལྷ་མོའི་ཚེས་གསུམ་ཟན་བསྒྲིལ་བྱ་རྒྱུའི་ཚེས་གཏོར་འདོན་སྐབས་ལ་ཞོགས་པ་ལྷ་མོའི་འཕྲིན་བཅོལ་བཏོན་པའི་ཞོར་ལ་རྒྱལ་ཆེན་གྱི་བསྐོང་གསོ་རྒྱས་པ་དེ་བཏོན། དེ་དུས་གཟིམ་ཆུང་དུ་རྒྱལ་ཆེན་སྐུ་ཐང་དང༌། སྐུ་གང་ཡང་མེད་སྟབས་ྋསྐྱབས་རྗེ་ཁྲི་བྱང་རིན་པོ་ཆེའི་སྐུ་མདུན་ནས་རྒྱལ་ཆེན་གྱི་སྐུ་ཐང་ཞིག་གཡར་པོ་ཞུས་ཏེ་བཤམས། དེ་ནུབ་རྨི་ལམ་ལ་ནོར་བུ་གླིང་ཁའི་མགོན་པོ་ཁང་གི་རྒྱབ་ལོགས་སུ་སྤང་གཤོངས་ཡོད་ས་དེར་ཉི་འོད་དྭངས་པོ་མེད་པ་ཞིག་དང་དེར་མེ་ཏོག་སེར་ཆེན་གང་འཚམས་དང༌། སྤང་ཁའི་སྒང་ལ་གཡག་ཁ་ཤས་ཤིག་འདུག དེ་ནས་མཁན་པོ་དམ་པ་བསྟན་བྱུང༌། མཁན་པོ་དམ་པའི་ཕྱག་ལ་གསེར་སྐྱོག་ནང་མར་ཁུ་བླུགས་པ་ཞིག་བསྟན་བྱུང་དེ་ཚོ་ཡག་པོ་རེད། གཡག་ཁ་ཤས་ཡོད་པ་དེ་ཚོ་ཐེ་ཚོམ་སྐྱེ་གཞི་རེད། དེང་སང་བསམ་གཞིགས་བྱས་ན་གཡག་དེ་ཚོས་དམ་སྲི་མཚོན་གྱི་ཡོད་པ་འདྲ།དེ་འདྲའི་རྨི་ལམ་ཞིག་བསྟན་བྱུང༌། དེ་ནས་བཟུང་སྟེ་ལོ་ལྟར་ཟླ་བ་དང་པོའི་ཚེས་གསུམ་ལ་རྒྱལ་ཆེན་བསྐང་གསོ་རྒྱས་པ་རེ་གཞེས་ནིང་ལོ་བར་བཏོན་པ་རེད། དེ་མཇུག་ལ་ྋསྐྱབས་རྗེ་ཁྲི་བྱང་རིན་པོ་ཆེའི་སྐུ་ཐང་ལ་དཔེ་བལྟས་ནས་རྒྱལ་ཆེན་གྱི་སྐུ་ཐང་གསར་པ་ཞིག་བཞེངས་པ་ཡིན། དེ་ྋསྐྱབས་རྗེ་ཁྲི་བྱང་རིན་པོ་ཆེའི་རྣམ་ཐར་ནང་དུའང་གསལ་འདུག དེ་འདྲ་ཞིག་གི་སྐབས་ལ་ངས་ཆོས་འཁོར་ཡང་རྩེའི་རྒྱལ་ཆེན་ལ་བརྟག་དཔྱད་ཆེད་ཉིན་གཅིག་སྤྱིར་བཏང་ལུང་ཞུ་ནང་བཞིན་ཡི་གེའི་ནང་དོན་དག་མ་བཀོད་པར་གསང་ཏར་གྱི་ཨང་ཀི་བཀོད་དེ་བཏང་བ་ཡིན། དེའི་ལན་ལ་གོ་བ་བླངས་ན་ལེན་རྒྱུ་ཡོད་པའི་བཟོ་འདྲ་པོ་གསལ་པོ་རང་མེད་པ། མར་ཨང་གྲངས་བཀོད་དེ་བཏང་བ་ལ་མི་འདོད་པའི་རྣམ་འགྱུར་འདྲ་པོ་ཕྲན་བུ་འདུག དེ་ནས་བཟུང་སྟེ་འབྲེལ་མ་བྱས་པ་རེད།
ཆོས་འཁོར་ཡང་རྩེའི་རྒྱལ་ཆེན་དེ་སྐུ་གསོལ་ཞུས་པ་སོགས་གང་ཡང་ཡོད་པ་མ་རེད། ཁྲི་བྱང་རིན་པོ་ཆེ་བརྒྱུད་ནས་སྤང་ལུང་རྒྱལ་ཆེན་ལ་འཕྲིན་བཅོལ་འདྲ་རེ་ཟུང་བྱུང་ཡོད་ན་མ་གཏོགས་གཞན་དག་གང་ཡང་མེད། ངས་ལོ་གསར་ཚེས་གསུམ་ལ་རྒྱལ་ཆེན་གྱི་བསྐང་གསོ་རྒྱས་པ་རེ་དང༌། ནམ་རྒྱུན་ཉིན་རེའི་ཁ་འདོན་གྱི་འཕྲིན་བཅོལ་ཁོངས་མགོན་ཆོས་ལྷ་མོ་རྣམ་སྲས། ཞལ། ལྕམ་སྲིང། རྒྱལ་པོ་སྐུ་ལྔ་བཅས་ཀྱི་མཇུག་རང་ཉིད་ཡི་དམ་ཟེར་བའི་རྒྱལ་ཆེན་འཕྲིན་བཅོལ་དེ་ཆག་མེད་དུ་བཏོན་པ་རེད། རྒྱལ་ཆེན་དང་འབྲེལ་བ་ཐོག་མར་ཡོང་སྟངས་དང༌། བར་གྱི་གནས་སྟངས་དེ་འདྲ་ཞིག་རེད།
དེ་སྔ་སྐུ་གོང་མའི་སྐབས་ལ་གནས་ཆུང་གི་ལུང་བསྟན་ཞིག་ནང༌།
དགོས་པའི་མཆོད་རྟེན་ནག་པོར་བཞག། །མི་དགོས་བྲག་ལ་སྐུ་དཀར་གསོལ། །
ཞེསགསུངས་ཡོད་པ་བཞིན། ངས་ྋརྒྱལ་བ་སྐུ་ཕྲེང་རིམ་བྱོན་སྐབས་ནས་འབྲེལ་བ་ཡོད་པ་དང༌། དེ་ལས་ཐག་རིང་ཙམ་བྱས་ན་བོད་རྗེ་ཆོས་རྒྱལ་ཁྲི་སྲོང་ལྡེའུ་བཙན་གྱི་སྐབས་ནས་འབྲེལ་བ་ཡོད་པ། ད་དུང་དེ་ལས་ཐག་རིང་བ་བྱས་ན་རྒྱལ་པོ་དཀོན་མཆོག་འབངས་ནས་འབྲེལ་བ་ཡོད་མཁན་གྱི་རྒྱལ་པོ་སྐུ་ལྔ་དང༌། ལྷག་པར་རྡོ་རྗེ་གྲགས་ལྡན་དང་དམིགས་བསལ་འབྲེལ་བ་ཟབ་པོ་ཞིག་མ་བྱུང་བའི་ཁར། གཞུང་གི་ཆབ་སྲིད་ཀྱི་འགན་དང༌། ྋརྒྱལ་བ་སྐུ་ཕྲེང་རིམ་བྱོན་ལ་འབྲེལ་བ་གང་ཡང་མེད་པའི་ལྷ་གསར་པ་གཅིག་ལ་འབྲེལ་བ་ཆགས་པ་ལྟ་བུ་དེ་འདྲ་ཞིག་བྱུང་བ་རེད། ཡིན་ན་ཡང༌། རྒྱ་ནག་ལ་མ་ཕྱིན་གོང་ཙམ་ནས་གནས་དགའ་གཉིས་གཟིམ་ཆུང་དུ་སྤྱན་འདྲེན་གཏོང་རྒྱུ་འགོ་ཚུགས་ཤིང༌། དེ་ནས་བཟུང་སྟེ་གནས་དགའ་གཉིས་རིམ་པར་གཟིམ་ཆུང་སྤྱན་འདྲེན་བཏང༌། བློ་ཐག་ཉེ་པོ་དང༌། ཕན་ཚུན་རྒྱུད་ཚོད་ལོན་པ་ལྟ་བུ་ཆགས་དུས་སྤྱིར་བཏང་ལྷ་མི་ཀུན་སྤྱོད་གཅིག་ཟེར་བ་ལྟར་ལུང་ཡང་ཇེ་གསལ་དུ་ཕྱིན། སྐད་ཆ་ཡང་དྲི་བདེ་པོ་ཆགས་པ་རེད། དེ་ནས་བཟུང་སྟེ་ཆོས་འཁོར་ཡང་རྩེའི་རྒྱལ་ཆེན་དང༌།
གཞན་དག་ལ་འབྲེལ་བ་བྱེད་དགོས་པ་དངོས་ཡོད་གནས་ཚུལ་གྱི་ཐོག་ནས་ཡོང་གི་མེད། གནས་དགའ་གཉིས་ཐད་ཀར་སྤྱན་འདྲེན་གཏོང་གིན་གཏོང་གིན་བྱས། གནས་དགའ་གཉིས་ཀྱི་ཐོག་ནས་ཐག་མ་ཆོད་པའི་རིགས་ཟན་བརྟག་སྒྲིལ་གྱིན་སྒྲིལ་གྱིན་བྱས་པ་རེད། ཟན་བརྟག་གི་ཐོག་ནས་ཀྱང་ངོ་མཚར་སྐྱེ་བའི་གནས་ཚུལ་མང་པོ་ཞིག་བྱུང་བ་དེ་ངས་ད་ལྟ་འབྲེལ་བ་མེད་སྟབས་བརྗོད་དགོས་དོན་མི་འདུག
དེ་ནས་ཕྱི་ལོ་ ༡༩༥༦ ལོར་རྒྱ་གར་ལ་ཡོང་རྒྱུར་རྒྱ་མིའི་བཀག་འགོག་འགལ་རྐྱེན་ཀ་ཀོར་གནས་ཚུལ་མང་པོ་བྱུང་སྐབས་གནས་ཆུང་གིས་དཀའ་རྙོག་གང་ཡང་མེད་པས་བཞེད་དོན་ལྷུན་གྱིས་འགྲུབ་ཡོང་ཞེས་ལུང་ཕེབས་པ་ལྟར་ཐ་མ་ལྷུན་གྱིས་གྲུབ་པའི་གནས་ཚུལ་བྱུང་བ་རེད། ཡང༌། དེ་དུས་རྒྱ་གར་ནས་ཕར་ལྷ་སར་ལོག་དང་མ་ལོག་སྐོར་ལའང་གནས་ཚུལ་དཀའ་རྙོག་མང་པོ་ཞིག་བྱུང་བར་གནས་དགའ་གཉིས་སྤྱན་འདྲེན་བཏང༌། ལྷག་པར་གནས་ཆུང་ནས་རྒྱ་གར་ནང་བསྡད་ན་དགོས་པ་གང་ཡང་མེད་པས་བོད་ལ་ལོག་ན་ལེགས་ཞེས་ཐག་གཅོད་གཙང་མའི་བཀའ་ལུང་གནང༌། དེ་ནས་ཕྱི་ལོ་ ༡༩༥༩ ལོར་ཟིང་འཁྲུག་ལངས་པའི་སྐབས་གནས་ཆུང་སྤྱན་འདྲེན་ཐེངས་ཁ་ཤས་ཞུས། ཐ་མ་ནོར་བུ་གླིང་ཁ་ནས་བྲོས་རྒྱུའི་དུས་ཚོད་སྔ་རྗེས། ཚེས་གྲངས། ལམ་ཕྱོགས་གང་ནས་འགྲོ་དགོས་སོགས་ཆ་ཚང་གནས་ཆུང་ནས་ཐག་གཅོད་གནང་ནས་ཡོང་བ་རེད། གང་ལྟར་ཉེ་ཞོ་མེད་པར་གྲ་འགྲིག་འཐུས་ཚང་བྱུང་བ་རེད། གནས་དགའ་གཉིས་དང། ལྷག་པར་གནས་ཆུང་འདི་དོན་དག་འགངས་ལ་ཐུག་པའི་སྐབས་ལ་ཡིད་ཆེས་འཕེར་ངེས། བསླུ་བ་མེད་པའི་ཐག་ཆོད་པོ་ཞིག་རེད།
དེ་ནས་རྒྱ་གར་ལ་སླེབས། ཐོག་མར་མ་སུ་རི་དང༌། དེ་རྗེས་རྡ་རམ་ས་ལར་སླེབས་ཚར་ཙམ་ཞིག་ལ་ངས་ྋསྐྱབས་རྗེ་ཁྲི་བྱང་རིན་པོ་ཆེ་ནས་རྒྱལ་ཆེན་གྱི་སྲོག་གཏད་ཞུ་འདོད་བྱུང་བས་ཁྲི་བྱང་རིན་པོ་ཆེར་སྙན་སེང་ཡང་ཞུས། སྐབས་དེར་ཁྲི་བྱང་རིན་པོ་ཆེར་མི་འདི་ཡིན་ངོ་ཆ་གསལ་པོ་མི་འཕྲོད་པ་ཞིག་གིས་ལམ་རིམ་ཆེན་མོ་དགའ་ལྡན་དཔར་རྙིང་སྤུས་དག་པོ་ཞིག་འབུལ་མཁན་བྱུང༌། ཁྲི་བྱང་རིན་པོ་ཆེ་ནས་ཀྱང་རྒྱལ་ཆེན་སྲོག་གཏད་ཞུ་སྐབས་ལམ་རིམ་ཕྱག་དཔེ་ཞིག་དགོས་རྒྱུར་སྐབས་དེར་དཔེ་ཆ་དེ་གནང་གི་ཡིན་ཞེས་གྲ་སྒྲིག་གནང་ནས་བཞག།དེ་ནས་སྡོད་ཁང་སརྦག་ཨ་ཤ་རམ་ནས་ཐེག་ཆེན་ཆོས་གླིང་ལ་སྤོས་ཚར་ཙམ་ཞིག་ལ་གནས་དགའི་སྤྱན་འདྲེན་ཞིག་གི་སྐབས་གནས་ཆུང་གིས་ཨ་གསས་འཁྱམས་པོ་བསྟེན་རྒྱུ་འདི་འགྲིག་གི་མི་འདུག་ཅེས་གསུང་གི་འདུག ངའི་བསམ་པར་ཨ་གསས་འཁྱམས་པོ་ཟེར་བ་དེ་སྐུ་གོང་མའི་སྐབས་རྒྱལ་ཆེན་ཤུགས་ལྡན་ལ་ཟེར་རྒྱུའི་སྐད་ཆ་ཞིག་ཡིན་འདུག་པ་དེ་གསུང་གི་ཡོད་དམ་སྙམ་པ་དེ་དོན་གནས་ཆུང་ལ་དྲིས་པས་དེ་ཡིན་གསུང་བྱུང༌། དེ་ཡིན་ན་དེང་སང་རྒྱལ་ཆེན་བསྟེན་མཁན་མང་པོ་རེད། གནས་ཆུང་ཆོས་སྐྱོང་གི་ཞལ་ནས་རྒྱལ་ཆེན་བསྟེན་ན་འགྲིགས་ཀྱི་མི་འདུག་གསུངས་ན་མི་མང་པོའི་སེམས་ནང་ལ་དམ་ཚིག་བསྲེས་ལྷད་འགྲོ་གི་རེད། ཞལ་ཁ་བཞུགས་ན་ཡག་གི་རེད་ཅེས་ཞུས་པ་ཡིན། ལགས་སོ་གསུངས་ཏེ་དུས་དེ་ནས་བཟུང་སྟེ་ཕ་རྒོད་བླ་མའི་ཞལ་ལུང་གི་དེབ་སེར་པོ་མ་ཐོན་བར་ཧ་ལམ་ལོ་བདུན་བརྒྱད་ཙམ་སོང་རིང་གནས་ཆུང་གིས་ཚིག་གཅིག་གསུངས་མ་བྱུང༌།


text:
མཁས་དབང་དུང་དཀར་བློ་བཟང་འཕྲིན་ལས་མཆོག་གིས་བོད་ཀྱི་རྩོམ་པ་པོ་བློ་མཐུན་གཅོད་པ་དོན་གྲུབ་ལགས་ནི་སྲོལ་རྒྱུན་རྩོམ་འབྲིའི་ལེགས་ཆ་རྒྱུན་འཛིན་བྱས་ཐོག་དམངས་ཁྲོད་རྩོམ་རིག་གི་སྒྱུ་རྩལ་གསོན་ཉམས་ལྡན་པའི་གཏམ་དཔེ་བཅས་འོས་ཤིང་འཚམ་པའི་སྒོ་ནས་བེད་སྤྱོད་ལེགས་པར་མཛད་པ། དེང་རབས་སྤྱི་ཚོགས་གསར་པའི་ཁྱད་ཆོས་ཕུན་སུམ་ཚོགས་པ་རྣམ་པ་གསལ་པོར་མཚོན་ཐུབ་པ། དཔལ་ཡོན་གཉིས་དར་སྤེལ་གཏོང་བ་དང་མི་འཚམ་པའི་གཏམ་བརྗོད་རིགས་ཀྱི་ངན་མཚང་བརྟོལ་ཏེ་གོ་བསྐོན་སློབ་གསོའི་ནུས་པ་ལྡན་པའི་བསླབ་བྱ་སོགས་འབྲི་བར་མཁས་ལ་བརྗོད་པར་མཁས་པའི་མི་སྣ་རླབས་ཆེན་ཞིག་ཡིན་ཅེས་རྒན་ཁོང་གིས་བརྩམས་གནང་མཛད་པའི《བརྩེ་དུང་གི་མིག་ཆུ》ཡི་དཔེ་དེབ་ཀྱི་འགོ་བརྗོད་དུ་བྲིས་པ་བཞིན། ཕྲན་ཆུང་ངས་དེང་རབས་ཆ་འཕྲིན་གྱི་སྐུད་ལམ་དང་ཡང་ན་ཁ་པར་གྱི་འཕྲིན་ལམ་བརྒྱུད་ནས་རྒན་ཁོང་གི་མི་ཚེའི་བརྒྱུད་རིམ་ཧྲིལ་པོ་དོན་ཚན་ཆུང་ངུ་བཞི་རུ་ཕྱེས་ནས་བཅར་འདྲི་རགས་ཙམ་ཞུས་པ་ཡིན།
སྙུག་ཐོགས་པ་ཞིག་གིས་མི་ལོ་ཕྱེད་ཙམ་ལ་འགྲིམ་མྱངས་པའི་ལམ་བུར་ཕྱིར་མིག་ལྟ་བའི་ལེའུ།
གཅོད་པ་དོན་གྲུབ་ལགས་ནི་སྤྱི་ལོ1950ལོར་མཚོ་སྔོན་ཞིང་ཆེན་མཚོ་ལྷོ་བོད་རིགས་རང་སྐྱོང་ཁུལ་གུང་ཧོ་རྫོང་ཆབ་འགག་རྒྱལ་ར་སྡེ་ཆེན་དུ་ཡབ་པདྨ་དབང་རྒྱལ་དང་ཡུམ་ཤ་བོ་སྐྱིད་གཉིས་ཀྱི་གཅེས་ཕྲུག་ཏུ་སྐྱེས། རང་ལོ་དྲུག་བདུན་སྐབས་སུ་རྒྱལ་རའི་སློབ་ཆུང་དང་ར་གོང་མའི་སློབ་ཆུང་དུ་ཞུགས། སྤྱི་ལོ1964ལོར་མཚོ་ལྷོ་བོད་རིགས་རང་སྐྱོང་ཁུལ་དགེ་ཐོན་སློབ་གྲྭར་ཞུགས་ནས་བོད་ཡིག་དང་རྒྱ་ཡིག་བཅས་ལ་སྦྱང་བརྩོན་བྱས་པ་དང་སྤྱི་ལོ་1969ལོར་མཚོ་ལྷོ་ཁུལ་དགེ་ཐོན་སློབ་གྲྭ་ནས་མཐར་ཕྱིན་ཏེ་ལོ་འཁོར་ལྔ་དྲུག་ཙམ་ལ་འབྲོག་པའི་སློབ་ཆུང་གི་དགེ་རྒན་གྱི་འགན་ཁུར། སྤྱི་ལོ་1978ལོར་མཚོ་སྔོན་མི་རིགས་སློབ་གྲྭ་ཆེན་མོར་རྒྱུགས་འཕྲོད་ཅིང་། གནས་དེ་ནས་ཤེས་རིག་གི་འདབ་ལག་ཕྱོགས་བཅུར་རྒྱས་པའི་དགེ་བའི་བཤེས་གཉེན་ཆེན་མོ་ཨ་ལགས་ཤར་གདོང་དང་རྡོ་རྒྱལ་སྐུ་ལོ། དཔའ་རིས་བློ་གྲོས་སྙེམས་བློ། དགེ་རྒན་བདེ་མཆོག དགེ་རྒན་གུ་རུ་རྒྱལ་སོགས་ཀྱི་མདུན་ནས་བོད་ཡིག་དང་རྒྱ་ཡིག ལོ་ཙཱ། སྙན་ངག་དང་བརྡ་སྤྲོད། ནང་དོན་རིག་པ་དང་ཚད་མ་རིག་པ། གནའ་རྩོམ་དང་དེང་རྩོམ་སོགས་མང་དུ་སྦྱངས་ནས་རང་གི་བུམ་སྣོད་ཤེས་རིག་གིས་བལྟམས།
1981ལོའི་ཟླ་བཅུ་གཉིས་པའི་ནང་སློབ་མཐར་ཕྱིན་ཏེ་མི་རིགས་སློབ་གྲྭ་ཆེན་མོ་ནས་དགེ་རྒན་གྱི་ལས་ཀ་གཉེར་བ་དང་ཟླ་བཅུ་ལྷག་ཙམ་གྱི་རྗེས་སུ་མཚོ་ལྷོ་ཁུལ་གུང་ཧོ་རྫོང་གིས་ཡང་དང་བསྐྱར་དུ་གདན་དྲངས་བྱས་པའི་སྐུལ་མའི་འོག 1982ལོར་གུང་ཧོ་རྫོང་དུ་གོམ་ཁ་བསྒྱུར། གུང་ཧོ་རྫོང་ནས་སྔ་ཕྱིར་རྫོང་རིག་སློབ་ཁང་གི་འགོ་འཛིན་པ་དང་རྫོང་མི་དམངས་སྲིད་གཞུང་གི་རྫོང་དཔོན་གཞོན་པའི་ལས་འགན་ཁུར། སྤྱི་ལོ1986ལོར་རྩ་འཛུགས་ཀྱི་བཀོད་སྒྲིག་ལྟར་མཚོ་སྔོན་ཞིང་ཆེན་གླིང་གེ་སར་སྒྲུང་ཞིབ་འཇུག་ཁང་དུ་གོམ་ཁ་བསྒྱུར།
ད་ལྟ་མཚོ་སྔོན་ཞིང་ཆེན་རིག་གནས་སྒྱུ་རྩལ་མཉམ་འབྲེལ་ལྷན་ཚོགས་ཀྱི་འགོ་འཛིན་པ་གཞོན་པ་དང་མཚོ་སྔོན་ཞིང་ཆེན་གེ་སར་སྒྲུང་ཞིབ་འཇུག་ཁང་གི་འགོ་འཛིན་པའི་འགན་འཁུར་ཡོད་ལ། ཀྲུང་གོའི་གྲངས་ཉུང་མི་རིགས་རྩོམ་པ་པོའི་མཐུན་ཚོགས་ཀྱི་རྒྱུན་ལས་ལས་འཛིན་པ་དང་ཀྲུང་གོའི་རྩོམ་པ་པོ་མཐུན་ཚོགས་ཀྱི་ཚོགས་མི། ཀྲུང་གོའི《གེ་སར་སྒྲུང》སློབ་ཚོགས་ཀྱི་ཚོགས་གཙོ་གཞོན་པ། མཚོ་སྔོན《གེ་སར་སྒྲུང》སློབ་ཚོགས་ཀྱི་ཚོགས་གཙོ། མཚོ་སྔོན་ཞིང་ཆེན་སྐབས་བརྒྱད་པ་དང་དགུ་པའི་སྲིད་གྲོས་ཨུ་ཡོན། མཚོ་སྔོན་མི་རིགས་སློབ་གྲྭ་ཆེན་མོའི་བོད་རིག་པ་སྡེ་ཁག་གི《གེ་སར་སྒྲུང》ཞིབ་འཇུག་སློབ་མའི་སློབ་དཔོན་གྱི་འགན་བཅས་འཁུར་ཡོད་པ་དང་། མཚོ་སྔོན་ཞིང་ཆེན་མི་དམངས་སྲིད་གཞུང་རིག་གནས་ལོ་རྒྱུས་ཞིབ་འཇུག་ཁང་གི་མི་སྣ། རྒྱལ་སྲིད་སྤྱི་ཁྱབ་ཁང་གི་དམིགས་བསལ་གྲོན་དངུལ་ལོངས་སུ་སྤྱོད་པའི་ཆེད་ལས་མཁས་པ་དང་ཞིབ་འཇུག་པ་ཆེན་མོའི་ཐོབ་ཐང་ཡང་གནང་ཡོད།
སྙུག་ཐོགས་པ་ཞིག་གིས་གླིང་སྒྲུང་འཚོལ་བསྡུ་དང་ཞིབ་འཇུག་ཐད་ལ་བཞག་པའི་གྲུབ་འབྲས་ཀྱི་ལེའུ།
ཁོང་སློབ་མའི་དུས་ནས་བཟུང་རྩོམ་རིག་ལ་དུངས་ཞེན་ཆེ་བའི་དབང་གིས་སྙན་ངག་དང་ལྷུག་རྩོམ། སྒྲུང་རྩོམ་སོགས་མང་དུ་བྲིས་མྱངས་ལ། སྤྱི་ལོ་1983ལོ་ནས་བཟུང་པེ་ཅིང་མི་རིགས་དཔེ་སྐྲུན་ཁང་དང་སི་ཁྲོན་མི་རིགས་དཔེ་སྐྲུན་ཁང་། མཚོ་སྔོན་མི་རིགས་དཔེ་སྐྲུན་ཁང་བཅས་ཀྱིས་དཔར་སྐྲུན་བྱས་པའི་དཔེ་ཆ་སྟེ།《སྙིང་གཏམ་ཤེལ་དཀར་མེ་ལོང》དང《བརྩེ་དུང་གི་མིག་ཆུ》།《གླིང་གི་བྲོ་ར་ཡིད་འཕྲོག་པད་དཀར་ཕྲེང་མཛེས》།《གླིང་གེ་སར་སྒྲུང་གི་ཚིག་རྒྱན་ནོར་བུའི་བང་མཛོད》།《གླིང་སྒྲུང་བཀྲ་ཤིས་སྨོན་ལམ་ལྔ》།《གངས་རིའི་བརྩེ་དུང》།《ཆབ་འགག་ཡུལ་གྱི་ལོ་རྒྱུས》།《གླིང་གེ་སར་སྒྲུང་ལ་དཔྱད་པ་ཀུན་གསལ་འཕྲུལ་གྱི་མེ་ལོང》།《ལྷ་གླིང་གབ་ཙེ་དགུ་སྐོར》།《གླིང་སྒྲུང་ཤན་འདན་ནང་འཁྲུག》《གླིང་གེ་སར་སྒྲུང་གི་དཀའ་གནད་གསལ་བའི་སྒྲོན་མེ》།《རྨ་འབྲིའི་འབྱུང་ཡུལ་གྱི་གེ་སར་རྒྱལ་པོའི་ཤུལ་རྟེན་གྱི་ངག་རྒྱུན》།《བྱ་ནག་སྤུན་གསུམ》།《གཅོད་པ་དོན་གྲུབ་ཀྱི་ཆེད་རྩོམ་ཕྱོགས་བསྒྲིགས》།《གླིང་གེ་སར་སྒྲུང་དང་མདོ་དབུས་མཐོ་སྒང》། (རྒྱ་ཡིག)《ངོ་མཚར་ཆེ་བའི་གླིང་སྒྲུང》།(རྒྱ་ཡིག)《གླིང་གེ་སར་སྒྲུང་གི་ཤུལ་རྟེན་གྱི་རྣམ་བཤད་རབ་གསལ་མེ་ལོང》།《གླིང་གེ་སར་གྱི་སྒྲུང་པའི་རྟོག་དཔྱད་དང་ཞིབ་འཇུག》བཅས་དཔེ་ཆ་སུམ་ཅུ་ལྷག་ཡོད་ཅིང་།《གླིང་གེ་སར་སྒྲུང་གི་བྱིས་པའི་རྩོམ་རིག་དཔེ་ཚོགས》དང《མཚོ་སྔོན་པོའི་གླུ་སྒྲ》།《མཚོ་སྔོན་གྱི་གེ་སར་སྒྲུང་པའི་དཔེ་ཚོགས》།《རྒྱལ་སྤྱིའི་གེ་སར་སྒྲུང་རིག་གཞུང་གྲོས་ཚོགས་ཐེངས་ལྔ་བའི་དཔྱད་རྩོམ་ཕྱོགས་བསྡུས》བཅས་ཀྱི་སྙན་རྩོམ་དང་ལྷུག་རྩོམ། སྒྲུང་རྩོམ་དང་དཔྱད་རྩོམ་སོགས་200ལྷག་དང་རང་གིས་བརྩམས་པ་དང་གཙོ་སྒྲུབ་བྱས་པ། གཞན་དང་མཉམ་དུ་གཙོ་སྒྲུབ་བྱས་པའི་དཔེ་ཆ་དང་ལས་གཞི་སོགས་རྣམ་གྲངས་50ལྷག་ཡོད་པ་དེ་དག་ལ་རྒྱལ་ཁབ་རིམ་པ་དང་ཞིང་ཆེན་རིམ་པའི་བྱ་དགའ་མང་དུ་ཐོབ། ཁྱད་པར་དུ《བརྩེ་དུང་གི་མིག་ཆུ》དང《གངས་རིའི་བརྩེ་དུང》གཉིས་ལ་སྔ་ཕྱིར་རྒྱལ་ཡོངས་ཀྱི་རྟ་མཆོག་རྟགས་མའི་རྩོམ་རིག་གསར་རྩོམ་གྱི་བྱ་དགའ་ཐོབ་པ་དང་། 《སྙིང་གཏམ་ཤེལ་དཀར་མེ་ལོང》དང《བྱ་ནག་སྤུན་གསུམ》ལ་རྒྱལ་ཡོངས་གངས་རྒྱན་རྟགས་མའི་རྩོམ་རིག་གི་བྱ་དགའ་ཐོབ།《གླིང་གེ་སར་སྒྲུང་གི་དཀའ་གནད་གསལ་བའི་སྒྲོན་མེ》ཞེས་པའི་ཞིབ་འཇུག་གླེགས་བམ་ལ་རྒྱལ་ཡོངས་ཀྱི་ཇོ་མོ་གླང་མའི་བྱ་དགའ་ཨང་གསུམ་པ་ཐོབ། གཞན་ཡང་ཞིབ་འཇུག་དཔྱད་རྩོམ《གླིང་སྒྲུང་གི་རྗོད་བྱེད་ཚིག་གི་ཁྱད་ཆོས་ལ་དཔྱད་པ》དང《སྒྲུང་པའི་རིགས་ལ་དཔྱད་པ》།《གླིང་གེ་སར་རྒྱལ་པོའི་སྐྱེས་རབས་ལོ་རྒྱུས་ལ་དཔྱད་པ》བཅས་དཔྱད་རྩོམ་80ལྷག་བྲིས་ནས《ཀྲུང་གོའི་བོད་རིག་པ》དང《བོད་ལྗོངས་ཞིབ་འཇུག》བཅས་རྒྱལ་ཁབ་རིམ་པ་དང་ཞིང་ལྗོངས་རིམ་པའི་དུས་དེབ་སྟེང་དུ་བཀོད། ཁོང་གི་རྩོམ་རིག་གི་ལམ་བུ་ལ་དུང་དཀར་བློ་བཟང་འཕྲིན་ལས་མཆོག་དང་ཨ་ལགས་དོར་ཞི་སོགས་ཀྱིས་གདེང་འཇོག་མི་དམན་པ་གནང་མྱངས་པར་མ་ཟད་ཁོང་གི་བརྩམས་ཆོས་ཀྱི་འགོ་བརྗོད་དང་བརྩམས་ཆོས་ལ་ཞུ་དག་སོགས་ཀྱང་གནང་མྱངས།
དུས་རབས་ཉི་ཤུ་པའི་ལོ་རབས་80པའི་སྐབས་ནས་བཟུང་རང་ཉིད་སྲིད་སྐྱོང་འགོ་ཁྲིད་ཀྱི་ལས་གནས་ལས་བུད་དེ་བློ་གཅིག་སེམས་གཅིག་གིས་གླིང་སྒྲུང་ཞིབ་འཇུག་གི་ལས་ཀར་འབད་འབུངས་བླ་ལྷག་བྱེད་འགོ་བརྩམས། མི་ལོ་སུམ་བཅུ་ལྷག་གི་ནང་ལ་གླིང་སྒྲུང་འཚོལ་སྡུད་དང་མྱུར་སྐྱོབ་བཅས་ཀྱི་བྱ་བར་འབད་འབུངས་བགྱིས་ནས་ཞིབ་འཇུག་སྐོར་གྱི་བརྩམས་ཆོས་མང་དུ་འབྲི་གནང་མཛད་དེ་དཔེ་བསྐྲུན་བྱས་པ་དང་དེའི་ནང་གསེས་སུ་རྒྱལ་ཁབ་རིམ་པའི་ལས་གཞིའི་དཔེ་ཆ་གཅིག་སྟེ་《གླིང་གེ་སར་སྒྲུང་གི་དཔྱད་པ་ཀུན་གསལ་འཕྲུལ་གྱི་མེ་ལོང》ཞེས་པ་དཔེ་བསྐྲུན་བྱས་པ་དེས་སྐབས་དེར་བོད་ཁུལ་དུ་གེ་སར་ཞིབ་འཇུག་གི་ཆེད་དེབ་མེད་པའི་སྟོང་ཆ་ཁ་སྐོང་བྱས་པར་མ་ཟད་ད་དུང་ཁོང་རང་གིས་གཙོ་སྒྲིག་མཛད་པའི《གེ་སར་རྒྱལ་པོ་བྱིས་པའི་རྩོམ་རིག་དཔེ་ཚོགས》དེབ་བཅུ་ཡི་བདག་ཉིད་ཅན་གྱིས་མཚོ་སྔོན་ཞིང་ཆེན་གྱི་གེ་སར་བྱིས་པའི་རྩོམ་རིག་གི་སྟོང་ཆ་ཁ་སྐོང་བྱས། 2006ལོ་ནས་བཟུང་མཚོ་སྔོན་མི་རིགས་སློབ་གྲྭ་ཆེན་མོ་ནས་ལོ་བཅུ་ལྷག་ལ་གེ་སར་སྐོར་གྱི་ཞིབ་འཇུག་སློབ་མ་30ལྷག་སྐྱེད་སྲིང་གནང་ཡོད་ལ་སློབ་མ་དེ་དག་ལས་གེ་སར་འབུམ་རམས་སློབ་མ་གཉིས་འཚར་ལོངས་བྱུང་འདུག
སྙུག་ཐོགས་པ་ཞིག་གིས་མི་ལོ་ཕྱེད་ཙམ་རིང་ལ་གླིང་སྒྲུང་འཚོལ་བསྡུ་དང་ཞིབ་འཇུག་ཐད་ལ་འབད་བརྩོན་གྱི་གོམ་ཁ་ལྷོད་མ་མྱངས་པའི་ལེའུ།
སྤྱི་ལོ1989ལོ་ནས་བཟུང་སྔ་ཕྱིར་སི་ཁྲོན་དང་བོད་ལྗོངས། ནང་སོག ཀན་སུའུ། མཚོ་སྔོན་བཅས་སུ་རྒྱལ་སྤྱིའི་གེ་སར་སྒྲུང་རིག་གཞུང་གྲོས་ཚོགས་ཐེངས་དང་པོ་ནས་ཐེངས་དྲུག་པར་བར་ཆད་མེད་པར་ཞུགས་པ་དང་། སྤྱི་ལོ1995ལོ་ནས་2013བར་དུ་རྒྱལ་སྤྱིའི་བོད་རིག་པ་ཞིབ་འཇུག་བགྲོ་གླེང་ཚོགས་ཆེན་གྱིས་གདན་འདྲེན་ཞུས་པ་ལྟར། སྔ་ཕྱིར་ཨོ་སི་ཐྲ་ལི་ཡ་དང་། ཨ་མེ་རི་ཁ། ཧོ་ལན། འཇར་མན། ཁེ་ན་ཏ་བཅས་སུ་བསྡུས་པའི་རྒྱལ་སྤྱིའི་བོད་རིག་པ་ཞིབ་འཇུག་བགྲོ་གླེང་ཚོགས་ཆེན་ཐེངས་བདུན་པ་དང་བརྒྱད་པ། དགུ་པ། བཅུ་གཅིག་པ། བཅུ་གཉིས་པ་བཅས་ལ་ཞུགས་ཤིང་། ཚོགས་ཐོག་ཏུ་གླིང་སྒྲུང་ཞིབ་འཇུག་གི་དཔྱད་རྩོམ་སྒྲོག་འདོན་གནང་། 2002ལོར་ཀྲུང་གོའི་བོད་རིག་པའི་ཞིབ་འཇུག་པའི་འཐུས་ཚབ་ཚོགས་པའི་ཚོགས་གཙོ་གཞོན་པའི་འགན་ཁུར་ནས་འཇར་མན་དང་ཧྥ་རན་སི། ཕོ་ཐུ་གར་བཅས་རྒྱལ་ཁབ་གསུམ་ལ་སོང་ནས་རིག་གཞུང་བརྗེ་རེས་ཀྱི་བྱེད་སྒོ་སྤེལ། 1997ལོར་རིག་གནས་པུའུ་དང་རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་། ཀྲུང་གོའི་རྩོམ་རིག་སྒྱུ་རྩལ་ལྷན་ཚོགས། ཀྲུང་གོའི་སྤྱི་ཚོགས་ཚན་རིག་ཁང་གིས་གླིང་སྒྲུང་མྱུར་སྐྱོབ་པ་དང་ཞིབ་འཇུག་གི་ལས་ཀར་ཕྱག་རྗེས་ཆེན་པོ་བཞག་པའི་སྔོན་ཐོན་མི་སྒེར་གྱི་མཚན་སྙན་གནང་། ད་དུང་2004ལོར་ཀྲུང་གོའི་མི་དོན་པུའུ་དང་ཀྲུང་གོ་རྩོམ་རིག་སྒྱུ་རྩལ་མཉམ་འབྲེལ་ལྷན་ཚོགས་གཉིས་ཀྱིས་སྤྱོད་ཡོན་གཉིས་ལྡན་གྱི་གཞོན་དར་རྩོམ་རིག་བྱ་བ་གཉེར་མཁན་གྱི་མཚན་སྙན་གནང་ནས་པེ་ཅིང་དུ་གཟེངས་བསྟོད་ཀྱི་ཚོགས་ཆེན་བསྡུས་ལ་རྒྱལ་ཡོངས་སུ་ཐེངས་དེའི་གཟེངས་བསྟོད་དུ་ཚུད་པའི་མི་སྣ་སུམ་ཅུ་ལས་མེད།
སྙུག་ཐོགས་པ་ཞིག་གིས་གེ་སར་སྒྲུང་འཚོལ་བསྡུ་དང་དཔེ་བསྐྲུན་ཐད་ལ་སྲིད་ཕྱོགས་ནས་བཞག་པའི་བྱས་རྗེས་ཀྱི་ལེའུ།
རྒྱུན་དུ་གེ་སར་སྒྲུང་འཚོལ་བསྡུ་དང་དག་སྒྲིག ཡང་ན་ཉམས་ཞིབ་དང་དཔེ་བསྐྲུན་བྱེད་པར་མ་ཟད་སྲིད་ཕྱོགས་ནས་ཡང་བྱ་བ་མང་པོ་བསྒྲུབས། དཔེར་ན་ཁོང་གིས་སྣེ་ཁྲིད་དང་འབད་པ་ཆེན་པོས་མཚོ་སྔོན་ཞིང་ཆེན་དང་ཁུལ་སོ་སོ་ནས་གེ་སར་སྒྲུང་བའི་སྒྲུང་བཤད་དང་གེ་སར་གར་འཆམ་སོགས་བྱེད་སྒོ་མང་དུ་སྤེལ་བ་དང་། གེ་སར་སྒྲུང་པའི་འཚོ་བའི་ཆ་རྐྱེན་དང་བྱ་བའི་བཀོད་སྒྲིག་ཕྱོགས་ཀྱི་ཐད་ལ་ནུས་པ་མི་ཆུང་བ་བཞག་ཡོད་དེ། གཅིག་ནས་དམངས་ཁྲོད་གེ་སར་སྒྲུང་པ་གདན་འདྲེན་བྱས་པ་སྟེ། 1987ལོར་གདང་ལ་ནས་ཡོང་བའི་རྒྱལ་ཁབ་རིམ་པའི་སྒྲུང་པ་གྲགས་ཅན་རྒན་ཚེ་རིང་དབང་འདུས་མཚོ་སྔོན་ཞིང་ཆེན་གེ་སར་ཞིབ་འཇུག་ཁང་དུ་གདན་འདྲེན་བྱས་ནས་སློབ་དཔོན་གཞོན་པའི་ཐོབ་ཐང་དང་གོ་ས་བྱིན་ལ། རྒྱལ་སྲིད་སྤྱི་ཁྱབ་ཁང་གི་དམིགས་བསལ་གྲོན་དངུལ་ལོངས་སུ་སྤྱོད་པའི་ཆེད་ལས་མཁས་པ་དང་ཞིབ་འཇུག་པ་ཆེན་མོའི་མིང་ཐོ་རུ་ཚུད་པ་མ་ཟད་ཁོང་ཚང་གི་བློ་ངོས་ན་མཆིས་པའི་གླིང་སྒྲུང་140ཡོད་པ་མུ་མཐུད་དུ་སྒྲ་ལེན་པ་དང་དག་སྒྲིག་བྱས་ནས་དཔེ་ཆ་7ལྷག་དངོས་སུ་དཔེ་སྐྲུན་བྱས་པ་དང་སྒྲ་ཕབ་པའི་གླིང་སྒྲུང་12ལྷག་ཡོད། གཉིས་ནས་མགོ་ལོག་གི་གཏེར་སྒྲུང་སྒྲུང་པ་གུ་རུ་རྒྱལ་མཚན་རྒྱལ་ཁབ་ཀྱི་ལས་ཀའི་ཁྲོད་དུ་འཇོག་པར་ནུས་ཡོད་ཀྱིས་མཐུན་རྐྱེན་བཏོན་ནས་དུས་ད་བར་ཏུ་བྲིས་ནས་དཔེ་བསྐྲུན་བྱས་ཟིན་པའི་སྒྲུང་དཔེ་28ཡོད། གསུམ་ནས་ཡུལ་ཤུལ་གྱི་བབས་སྒྲུང་སྒྲུང་པ་གྲགས་ཅན་ཟླ་བ་གྲགས་པ་རྒྱལ་ཁབ་ཀྱི་ལས་ཀའི་ཁྲོད་དུ་བསྡུ་ལེན་བགྱིས་པར་རོགས་འདེགས་བྱས་ཏེ་ད་ལྟ་གླིང་སྒྲུང་གསར་པ་མང་པོ་འབྲི་བཞིན་ཡོད། དེ་མིན་ཞིང་ཆེན་རིམ་པའི་འགོ་ཁྲིད་ཀྱིས་ཁུལ་སོ་སོ་དང་ས་གནས་སོ་སོའི་ལས་དོན་མི་སྣར་འབྲེལ་འདྲིས་བྱས་ནས་སྒྲུང་བ་མང་པོར་ཟླ་ཕོགས་སྒོར་སྟོང་གཅིག་ཡང་ན་སྟོང་གཉིས་སོགས་ཀྱི་འཚོ་བའི་ཁ་སྣོན་སྦྱིན་པའི་ལས་ཀ་སོགས་སུ་ཟབ་ཞུགས་མང་དུ་བྱས་པ་དང་ཁོང་གིས་འགོ་འཛིན་བྱས་ནས་རྒྱལ་ཁབ་རིམ་པ་དང་ཞིང་ཆེན་རིམ་པ། རྒྱལ་སྤྱིའི་གེ་སར་གི་རིག་གཞུང་གྲོས་ཚོགས་ཐེངས་ལྔ་པ་སོགས་མཚོ་སྔོན་ཞིང་ཆེན་ནས་འཚོགས་པ་དང་། དེ་མིན་རྒྱལ་ཡོངས་རིམ་པ་དང་ཞིང་ཆེན་རིམ་པའི་གེ་སར་སྒྲུང་གི་དཔྱད་གླེང་གྲོས་ཚོགས་བསྡུས་ཤིང་ཁུལ་སོ་སོ་ནས་གེ་སར་དང་འབྲེལ་བའི་གྲོས་ཚོགས་ཆེ་ཆུང་དང་གེ་སར་གྱི་བྱེད་སྒོ་གྲངས་མང་སྤེལ། གོང་གསལ་གྱི་གེ་སར་གྱི་བགྲོ་གླེང་དང་བྱེད་སྒོ་སོགས་སྤེལ་ནས་མི་སོ་སོར་གེ་སར་ཆ་རྒྱུས་མེད་པ་ནས་ཡོད་པ་དང་མི་སོ་སོས་གེ་སར་མི་ཤེས་པ་ནས་ཤེས་པ་སོགས་ཀྱི་འདུ་ཤེས་ཟབ་མོ་ཞིག་སེམས་ཁོངས་སུ་ཆགས་ཐུབ་པ་བྱས།
ཁོང་གི་གསུང་བཤད་ལས་གསལ་པོ་རྟོགས་ཐུབ་པ་ཞིག་སྟེ་གེ་སར་ཞིབ་འཇུག་ནི་གྲངས་མང་བ་དང་གཟི་བརྗིད་ལྡན་པ། གཏིང་ཟབ་པའི་བྱ་བ་ཞིག་ཡིན་པ་དང་བོད་ཁུལ་དུ་གེ་སར་ཞིབ་འཇུག་ལས་ཀར་ཕྱོགས་པའི་མི་སྣ་ཧ་ཅང་ཉུང་བའི་གནས་བབ་ཁྲོད་གེ་སར་ཞིབ་འཇུག་གི་མི་སྣ་མང་པོ་ཞིག་བསྐྱེད་བསྲིང་བྱེད་དགོས་པར་དམ་བཅའ་བརྟན་པོ་སེམས་ཁོང་དུ་བཞག་འདུག ཁོང་གིས་མཇུག་མཐར་སྤོབས་པ་ཆེན་པོས་གེ་སར་ཞིབ་འཇུག་གི་སློབ་མ་བསྐྱེད་བསྲིང་གི་ཕྱོགས་སུ་ད་དུང་མུ་མཐུད་དུ་འབད་པ་བྱ་རྒྱུ་དང་མི་ཚེ་མ་རྫོགས་བར་དུ་གེ་སར་ཞིབ་འཇུག་གི་ཆེད་ལས་བྱ་བ་དང་གླིང་སྒྲུང་གི་ཕྱོགས་སུ་གཏོགས་པའི་བྱ་བ་གང་ཡིན་རུང་རང་གིས་འབད་པ་བྱ་རྒྱུར་དམ་བཅའ་བཞག་ཡོད་ཅེས་གསུངས།